text:
༄༅།། 《རྒྱལ་བ་ཚངས་དབྱངས་རྒྱ་མཚོའི་མགུར་གླུ་》 ལ་ཅུང་ཟད་དཔྱད་པ།
བསོད་ནམས་མཚོ་མོ།
[ ནང་དོན་གནད་བསྡུས ] དཔྱད་རྩོམ་འདིའི་ནང་གཙོ་གནད་རྒྱལ་བ་ཚངས་དབྱངས་རྒྱ་མཚོས་མཛད་པའི་མགུར་གླུའི་བརྗོད་དོན་ལ་བརྟག་སྟེ་མགུར་དེ་གང་ཉིད་ཀྱི་ལྗགས་རྩོམ་དངོས་ཡིན་མིན་དང༌། མགུར་དེ་ལས་སྐབས་དེའི་བོད་དང་བོད་སྲིད་གཞུང་གི་གནས་སྟངས་མཚོན་ལུགས། མིའི་བསམ་སྤྱོད་བཅས་མཚོན་པར་བྱེད་ལུགས་ཀྱི་འགྲེལ་ཚུལ་ཞིག་བསྟན་ཡོད།
[ བརྡ་ཆད་གཙོ་བོ ] ཚངས་དབྱངས་རྒྱ་མཚོ། མགུར་གླུ། འགྲེལ་ཚུལ། མཚོན་དོན།
དང་པོ། རྩོམ་པ་པོ་ངོ་སྤྲོད་མདོ་ཙམ།
རྒྱལ་བ་ཚངས་དབྱངས་རྒྱ་མཚོ་ནི་རབ་བྱུང་བཅུ་གཅིག་པའི་ཆུ་ཕག་སྤྱི་ལོ་ 1683 ལོར་ལྷོ་ཁ་མཚོ་སྣ་རྫོང་ཁོངས་མོན་ལ༌། འོག་ཡུལ་ཞེས་པར་ཡབ་བཀྲ་ཤིས་བསྟན་འཛིན་དང༌། ཡུམ་ཚེ་དབང་ལྷ་མོ་གཉིས་ཀྱི་སྲས་སུ་སྐུ་འཁྲུངས། སྤྱི་ལོ་ 1697 ལོའི་ཟླ་བ་ 9 པའི་ཚེས་ 17 ཉིན་པཎ་ཆེན་སྐུ་ཕྲེང་ལྔ་པ་བློ་བཟང་ཡེ་ཤེས་ཀྱི་དྲུང་ནས་རབ་བྱུང་གི་སྡོམ་པ་བཞེས་ཏེ་མཚན་ལ་རིག་འཛིན་ཚང་དབྱངས་རྒྱ་མཚོ་ཞེས་སུ་གསོལ། ལོ་དེའི་ཟླ་བ་ 10 པའི་ཚེས་ 25 ཉིན་ཕོ་བྲང་པོ་ཏ་ལར་གདན་དྲངས་ནས་རྒྱལ་དབང་གི་གསེར་ཁྲིར་མངའ་གསོལ། དེ་ནས་དགུང་ལོ་ཉེར་ལྔ་བར་བསྟན་སྲིད་ཀྱི་ཕྱག་སྲོལ་སྐུ་ཕྲེང་གོང་མའི་དུས་ཇི་ལྟར་ཚུགས་པ་བཞིན་སྐྱོང་བར་མཛད། དགུང་ལོ་ཉེར་ལྔ་ཕེབས་པའི་ཚངས་དབྱངས་རྒྱ་མཚོ་སྤྱི་ལོ་ 1707 ལོའི་སྟོན་ཁར་པོ་ཏ་ལའི་ཁྲི་ལས་ཕབ་ནས་པེ་ཅིན་དུ་གདན་དྲངས། ཡིན་ནའང་ལོ་དེ་གའི་ཟླ་བ་བཅུ་གཉིས་པར་མཚོ་སྔོན་པོའི་ཉེ་འགྲམ་ཀུན་དགའ་ནོར་དུ་སྙུང་གཞིས་རྐྱེན་པས་དགོངས་པ་རྫོགས་ཞེས་གསོལ་དཔོན་བློ་གྲོས་དབང་ཕྱུག་གིས་གཙོས་པའི་བོད་ཀྱི་ལོ་རྒྱུས་ཡོངས་གྲགས་ཀྱི་བཞེད་པ་ཡིན། འོན་ཀྱང་དེ་དང་ལྟ་བ་གཅིག་མཚུངས་མ་ཡིན་པ་ཞིག་ནི་ལྷ་བཙུན་པཉི་ཏས་སྐུ་ཚེ་སྨད་ཀྱི་མཛད་པ་ཡོད་པར་བཞེད་ནས་《གསང་རྣམ》བརྩམས་གནང་སྟེ་དགུང་ལོ་ཉེར་ལྔར་ཀུན་དགའ་ནོར་དུ་ཕེབས་
མཚམས་གསང་སྟབས་ཀྱིས་བྲོས་བྱོལ་དུ་ཕེབས་ནས་རྒྱ་གར་དང༌། རྒྱ་ནག མདོ་ཁམས། དབུས་གཙང༌། བལ་ཡུལ་སོགས་སུ་གནས་མཇལ་དུ་ཕེབས་པ་དང་དགུང་ལོ་སོ་བཞིར་སླར་མཚོ་སྔོན་དང་སོག་ཡུལ་དུ་བྱོན་ནས་བསྟན་འགྲོའི་དོན་མཛད་པ་དང་མཐར་དགུང་ལོ་རེ་བཞི་པར་སོག་ཡུལ་ཨ་ལག་ཤར་སྐུ་མྱ་ངན་ལས་འདས་པར་གསུངས།
གོང་གསལ་གྱི་བཞེད་པ་འདྲ་མིན་གཉིས་པོར་རང་རང་སོ་སོའི་ཚད་དང་མཐུན་པའི་གནས་ལུགས་རྒྱུ་མཚན་ཞིག་མཆིས་པ་ལས་དོན་མེད་གཞན་གྱི་ཟེར་སྒྲོས་སུ་འབྲངས་པ་ཞིག་ནི་ཡེ་ནས་མིན། དེའང་ལྟ་བ་གོང་མར་ཆ་མཚོན་ན་གསོལ་དཔོན་བློ་གྲོས་དབང་ཕྱུག་ཁོང་ནི་སྐུ་ཕྲེང་དྲུག་པ་རྒྱལ་བ་ཚངས་དབྱངས་རྒྱ་མཚོ་རྒྱ་ནག་ཏུ་ཕེབས་སྐབས་ཀྱི་ཞབས་ཕྱི་དྲག་པ་བཞིའི་གྲས་ཤིག་ཡིན་པ་དང༌། ཡང་ལྷ་བཙུན་ པཎྜི ཏ་ནི་སྐུ་ཉིད་ཀྱིས་གཅེས་པར་བསྐྱངས་ཤིང་སྐུ་ཚེ་སྨད་ཀྱི་སློབ་བུ་ཡིན་པར་གསུངས། དེ་ལྟར་ཁོང་གཉིས་ཀའི་གསུང་ལུགས་ལ་རང་ཉིད་བདེན་པར་སྒྲུབ་པའི་རྒྱུ་མཚན་ཚགས་སུ་ཚུད་པ་ཡོད་ཀྱང༌། དོན་དམ་པར་བདེན་དོན་ནི་གཅིག་ལས་མི་སྲིད་ཅིང་ལྷག་དོན་སྐྱེ་བོ་ཞིག་གི་གཤེགས་དུས་ལ་ཆ་མཚོན་ན་དེ་བས་ཀྱང་དེ་ལྟར་རེད། རང་ཉིད་ནི་ལྷ་བཙུན་ པཎྜི ་ཏའི་རྗེས་སུ་འཇུག་པར་འདོད་དེ། དེ་ལྟར་འདོད་དོན་ཡང་ཁོང་གི་《གསང་རྣམ་》དུ་དངོས་སུ་གསལ་བར་སྐུ་ཉིད་མཚོ་སྔོན་པོའི་ཉེ་འགྲམ་ཀུན་དགའ་ནོར་དུ་བཞག་སྡོད་གནང་སྐབས་མཚན་གུང་ལ་བྲོས་ཕེབས་རྒྱུ་ཡིན་པ་དེར་ཡོད་ཞབས་གྲས་གཅིག་ལ་དངོས་སུ་གསུངས་ནས་བྲོས་བྱོལ་དུ་ཕེབས་པ་གསལ་ཞིང༌། ད་དུང་སྐུ་ཉིད་འཛམ་བུའི་གནས་མཆོག་དག་ལ་གནས་མཇལ་དུ་ཕེབས་པ་དང་ལྷག་དོན་རྒྱ་གར་རྡོ་རྗེ་གདན་དུ་རྒྱ་གར་སློབ་དཔོན་ཞིག་གི་ཕེབས་རོགས་འོག་མཉམ་དུ་གནས་མཇལ་ལ་ཕེབས་པ་སོགས་ཞིབ་ཅིང་ཕྲ་བ་གསལ་བའི་དབང་གིས་སོ།
གཉིས་པ། ཚངས་མགུར་དང་འབྲེལ་ཡོད་གནད་དོན་་འགའ།
《ཚངས་དབྱངས་རྒྱ་མཚོའི་མགུར་གླུ་》ནི་བོད་ཀྱི་སྙན་་རྩོམ་གྲགས་ཅན་ཞིག་ཡིན་པས་བོད་ཀྱི་རྩོམ་རིག་ཧྲིལ་པོའི་ནང་གནས་བབས་ངེས་ཅན་ཞིག་བཟུང་ཡོད་པ་མ་ཟད་འཛམ་གླིང་ཡུལ་གྲུ་ཀུན་གྱིས་དོ་སྣང་བྱེད་ཡུལ་དུ་གྱུར་ཡོད།མགུར་གླུ་དེའི་དཔེ་རྒྱུན་སྔ་མའི་དུས་སུ་ཤིང་པར་དང་ལག་བྲིས་ངག་རྒྱུན་བཅས་ཐབས་གསུམ་ལ་བརྟེན་ནས་ཕྱི་རབས་པར་བརྒྱུད་མྱོང་བ་དང་དུས་ཕྱིས་སུ་དངོས་སུ་པར་དུ་བཏབ་ནས་མི་རིགས་དཔེ་སྐྲུན་ཁང་དང་མཚོ་སྔོན་མི་རིགས་དཔེ་སྐྲུན་ཁང་སོ་སོས་པར་སྐྲུན་བྱས་པའི་པར་གཞི་རེ་ཡོད། མགུར་གླུ་དེ་ད་བར་རྒྱ་ཡིག་དང༌། དབྱིན་ཡིག འཇར་པན་ཡི་གེ་ལ་སོགས་ཡིག་རིགས་མང་པོར་བསྒྱུར་ནས་ཞིབ་འཇུག་བྱས་དང་བྱེད་བཞིན་པ་ཡིན་ལ་འབྲས་བུ་ཡང་མི་དམན་པ་ཐོབ་ཡོད།
ཚངས་དབྱངས་རྒྱ་མཚོའི་མགུར་གླུའི་རྩོམ་པ་པོ་ཡང་སྙིང་རིག་འཛིན་ཚངས་དབྱངས་རྒྱ་མཚོ་ཡིན་ནམ་མིན། ལྷ་བཟང་ཕྱོགས་གཏོགས་ཀྱིས་སྐུ་ཕྲེང་དྲུག་པར་དམའ་ཕབ་པའི་ཆེད་དམངས་ཁྲོད་ཀྱི་མཛའ་གླུ་ཕྱོགས་བསྡུས་བྱས་ཏེ་སྐུ་ཉིད་ཀྱི་མཛད་པར་བསྙོན་འཛུགས་བྱས་པ་རེད་ཅེས་པའི་ལྟ་ཚུལ་ལོ་རྒྱུས་ཐོག་རྐང་པ་འཛུགས་ཐུབ་མིན་བཅས་པའི་གནད་དོན་རྣམས་ལ་ཤོད་ཚུལ་མང་བས། ད་བར་ཐག་ཆོད་པའི་སྡོམ་ཚིག་ཅིག་འཇོག་པར་དཀའ་ཡང་རྒྱལ་བ་ཚངས་དབྱངས་པ་རང་གིས་གླུ་ཚིག་གསར་རྩོམ་མཛད་པའི་ལོ་རྒྱུས་ཀྱང་ཧ་ཅང་མང་པོ་ཡོད་པ་དང༌། ཁོང་གིས་རྒྱ་ནག་ཏུ་ཕེབས་པའི་ལམ་བར་བརྩམས་པའི་བསང་མཆོད་དང༌། བསྔོ་སྨོན་ལ་སོགས་པའི་ཕྱག་རྩོམ་གྱི་ཁྲོད་དུ་མགུར་གླུའི་སྐད་བརྡའི་ཉམས་འགྱུར་དང་རྣམ་པ་གཅིག་མཚུངས་སུ་གྱུར་པའི་རྩོམ་དེ་འདྲ་མཐོང་རྒྱུ་ཡོད་པར་དཔག་ན། སྤྱིར་མགུར་གླུ་དེའི་རྩོམ་པ་པོ་ཚངས་དབྱངས་རྒྱ་མཚོ་ཡིན་པར་ཐེ་ཚོམ་བྱེད་དགོས་དོན་མེད། ཡིན་ནའང་མགུར་གླུ་དེ་ཕྱོགས་བསྡུས་བྱས་པའི་དཔར་གཞི་ཁག་ལ་མགུར་ཚན་པ་ལྔ་བཅུ་ལྷག་ཙམ་དང༌། དྲུག་ཅུ་ལྷག་ཙམ། བདུན་ཅུ་ལྷག་ཙམ་བྱས་པ་ཡོད་ལ། བརྒྱ་དང་ཉི་ཤུ་ལྷག་བྱས་པའང་ཡོད་ཅིང༌། འགའ་ཞིག་གིས་དེ་ལས་མང་བ་བཞེད་མཁན་ཡང་ཡོད། དོན་དངོས་གནད་དོན་དེར་གཞིགས་ནས་མགུར་གླུའི་རྩོམ་པ་པོ་སུ་ཡིན་མིན་ཐད་སླར་ཡང་དོགས་གཞི་སྣ་ཚོགས་ཡོང་སྲིད་ཀྱང༌། སྤྱིར་《ཚངས་དབྱངས་རྒྱ་མཚོའི་མགུར་》དེ་རྣམས་ནི་ཡུལ་དང་གནས་ངེས་མེད་དུ་ཐོལ་བྱུང་གིས་ཚན་པ་རེ་གཉིས་ཙམ་བྱས་ནས་གསར་རྩོམ་གྱིས་དམངས་ཁྲོད་དུ་དར་ཁྱབ་བྱུང་བ་ལས་མགུར་གླུ་ཧྲིལ་པོ་རྩོམ་པ་པོས་སྨྱུ་གུ་འཛུགས་ཐེངས་གཅིག་ལ་རྒྱུན་མཐུད་དེ་བརྩམས་པ་ཞིག་མིན་པས། བསྡུ་སྒྲིག་བྱེད་པའི་བརྒྱུད་རིམ་ནང་མང་ཉུང་སྣ་ཚོགས་ཡོང་སྲིད་པ་དང༌། ད་ཕན་ཁོང་གིས་བརྩམས་པའི་མགུར་གླུར་ཡང་སྙིང་ཚན་པ་ཇི་ཙམ་ཡོད་པ་གྲངས་ངེས་གཏན་ཞིག་སུ་ལའང་འཆད་རྒྱུ་མེད། འོན་ཀྱང་ད་ལྟ་མཐོང་ཡུལ་དུ་གྱུར་པའི་མགུར་ཚན་པ་དྲུག་ཅུ་བདུན་ཅུའི་པར་གཞི་དེ་རྣམས་ནང་དོན་དང་ཚིག་སྦྱོར་ག་ནས་བལྟས་ཀྱང་ཚངས་དབྱངས་རྒྱ་མཚོ་རང་གིས་བརྩམས་གནང་བར་ཡིད་ཆེས་ཁུངས་བཙུན་ལྟ་བུ་འདུག་པ་མ་ཟད་མགུར་གླུ་དེ་ནི་སྔར་ནས་ད་བར་རྒྱ་ཆེའི་བོད་རིགས་མང་ཚོགས་ཁྲོད་ས་ཁྱབ་རྡོ་ཁྱབ་ཡིན་ལ་ཁོ་ཚོས་དགའ་གཅེས་རྣམ་དག་བྱེད་པ་ནི་ལས་ཞོར་དང་དགའ་སྐྱིད་ལ་སོགས་པའི་དུས་སྐྱེས་ཕོ་མོ་རྒན་གཞོན་ཚང་མས་མགུར་གླུའི་ཚིག་རྣམས་བེད་སྤྱད་ནས་དབྱངས་སུ་གྱེར་བ་ལས་མཚོན་ཐུབ་པས། ཚངས་དབྱངས་རྒྱ་མཚོའི་མགུར་གླུ་དེ་ནི་དུས་ནམ་ཡང་སྲོག་རྒྱུན་ཆད་དུ་མེད་པའི་གསོན་ཤུགས་ལྡན་པའི་གྲགས་ཅན་སྙན་རྩོམ་ཞིག་ཡིན།
གསུམ་པ། མགུར་གླུའི་ནང་དོན་ལ་དཔྱད་པ།
སྐུ་ཉིད་ཀྱིས་བརྩམས་གནང་བའི་མགུར་གླུ་ནི་དགོས་པ་དམིགས་བསལ་ཅན་སྣ་ཚོགས་ལ་བརྟེན་ནས་བརྩམས་པ་ཞིག་ཡིན་པས། བདག་སོགས་ཕྱི་རབས་པ་རྣམས་ཀྱིས་ཀྱང་རང་རང་གི་འདོད་ཚུལ་རེ་བཟུང་ནས་འགྲེལ་པ་འདྲ་མིན་སྣ་ཚོགས་ཤིག་བྱས་ཡོད་པ་ལས་ད་བར་ང་ཚོའི་མིག་མདུན་དུ་གཅིག་གྱུར་གྱི་ལྟ་སྟངས་ཤིག་གྲུབ་མེད།
དེའང་དཔེར་ན་སྐྱེ་བོ་འགའ་ཞིག་གིས་སྐུ་ཉིད་ཀྱི་མགུར་གླུའི་ཚིག་ཟིན་ཙམ་ལ་ཕོ་མོའི་བར་གྱི་མཛའ་གཏམ་ཁོ་ནར་སྦྱར་ཏེ་འགྲེལ་པ་མཛད་པ་དང་ལྷག་དོན་སྐུ་ཉིད་རབ་བྱུང་གི་ཆ་བྱད་བཞེས་ནས་གམ་དུ་ཟླ་མོའི་ཚུལ་སོགས་སུ་བུད་མེད་བརྟེན་པའི་འདྲ་གཟུགས་དཔེ་ཤོག་གི་སྟེང་དུ་བཀོད་པ་སོགས་ནི་ཁོ་མོས་བསམ་ཚེ་ཤིན་ཏུ་ནས་ཐལ་ཆར་སོང་བར་མཐོང༌། དེ་ནི་ཁོང་གིས་རང་ཉིད་ཀྱི་སྡོམ་པ་སླར་པཎ་ཆེན་སྐུ་ཕྲེང་ལྔ་པ་མཆོག་ལ་ཕུལ་རྗེས་འཇིག་རྟེན་ཁྱིམ་པར་ལོངས་སྤྱོད་གནང་བ་ཞིག་ལས་སྔར་སྡོམ་ཁྲིམས་སྲུང་ནས་བཞུགས་སྐབས་དེ་ལྟར་གནང་བ་ནི་གཏན་ནས་མི་སྲིད། གཞན་ཡང་ཁོང་གི་མགུར་གླུར་འགྲེལ་པ་གནང་མཁན་འགའ་ཞིག་གིས་སྐབས་དེའི་ལོ་རྒྱུས་དང་སྲིད་དོན་གྱི་གནས་ཚུལ་གཙོ་བོར་སྟོན་པ་བཟུང་ནས་འགྲེལ་པ་བྱེད་པ་དང༌། ཡང་འགའ་ཞིག་གིས་ཟབ་མོ་ཆོས་ཀྱི་གནས་ལུགས་གཙོ་བོར་སྟོན་པ་བཟུང་ནས་འགྲེལ་ཚུལ་སོགས་མང་བས་སྒྱུ་རྩལ་གྱི་བརྩམས་ཆོས་ལ་ལྟ་ཀློག་བྱེད་མཁན་གྱི་ཀློག་པ་པོ་མི་འདྲ་བ་དང་ཤེས་ཚད་མཐོ་དམའ་བར་སོ་སོའི་གོ་ཕྱོགས་ལ་གཞིགས་ནས་གོ་བ་ལེན་གྱི་ཡོད་པ་ནི་རྒྱུན་འབྱམས་རང་བཞིན་ལགས། དེ་ལྟར་རྒྱུ་མཚན་ཡོད་པའི་ཐོག་གོ་བ་ཇི་ལྟར་ལེན་ཡང་ཆོག་པ་ནི་རྩོམ་རིག་ཡོངས་ཀྱི་ཆོས་ཉིད་དུ་གྲུབ། དེའི་དབང་དུ་བྱས་ན་མགུར་གླུ་དེར་འགྲེལ་པ་ཇི་ལྟར་བྱས་ཀྱང་ཆོག་པ་ཡིན། འོན་ཀྱང་མགུར་ཐམས་ཅད་འདོད་གཏམ་ལ་སྦྱར་ནས་འགྲེལ་པ་གནང་བ་ནི་ཤིན་ཏུ་ནས་མི་འཚམས་པ་ཞིག་རང་ལགས། རྒྱུ་མཚན་དེ་ཡི་ཕྱིར་ན་ཚང་དབྱངས་རྒྱ་མཚོའི་མགུར་ལ་སྒྲ་ཇི་བཞིན་དུ་གོ་བ་ལེན་རུང་བ་ཞིག་དང་སྒྲ་ཇི་བཞིན་དུ་གོ་བ་ལེན་མི་རུང་བའི་རིགས་གཅིག་བཅས་རྣམ་པ་དམིགས་བསལ་ཅན་གྱི་ཁྱད་ཆོས་གཉིས་ཡོད་པས་འདིར་ཁོ་མོས་ཁོང་གི་མགུར་ལ་གོང་གི་མཛའ་གཏམ་ཁོ་ནར་འགྲེལ་ཚུལ་གྱི་ལྟ་བ་འཛིན་མཁན་དག་ལས་བརྒལ་ཏེ་གཞན་གྱི་འགྲེལ་ཚུལ་ཕྱི་མ་གཉིས་དང་འདྲ་བར་རང་ཉིད་ཀྱི་ཤེས་ཚད་ལ་གཞིགས་ནས་འགྲེལ་པ་མི་གཅིག་པ་གསུམ་ཙམ་དཔེར་བརྗོད་དང་སྦྲགས་ཞུ་བར་བྱའོ།
༡ ཆོས་ཀྱི་གནས་ལུགས་སྟོན་པའི་མགུར་གླུའི་དཔེ་མཚོན་བཤད་པ།
ཚངས་དབྱངས་རྒྱ་མཚོ་ནི་རྒྱལ་བ་ལྔ་པ་ཆེན་པོའི་སྐུ་སྐྱེ་ཡིན་པ་འཛམ་གླིང་ས་ཕྱོགས་གང་སར་གནས་པའི་སྐྱེ་བོ་ཕལ་མོ་ཆེས་ངོས་འཛིན་པ་《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ་》སོགས་སུ་གསལ་འཁོད་ལྟར་ལགས་ན་སྐྱེ་བ་སྔ་མ་ཆོས་ཕྱོགས་ཀྱི་མི་སྣ་ཞིག་ལ་ཆ་མཚོན་ན་སྐྱེ་བ་ཕྱི་མར་དེའི་ཤུགས་རྐྱེན་ཐེབས་པ་ནི་ཆོས་ཀྱི་ལྟ་ཚུལ་འཁྲུལ་མེད་ཅིག་ཡིན།
དེས་ན་ཁོང་གིས་བརྩམས་པའི་མགུར་གླུའི་ངོས་ནས་སྨོས་ན་ཆོས་ཀྱི་གནས་ལུགས་བསྟན་རྒྱུ་ནི་གལ་ཆེའི་ནང་དོན་ཞིག་ཡིན་པར་བརྗོད་ཆོག་དཔེར་ན། ཤི་དེ་དམྱལ་བའི་ཡུལ་གྱི། །ཆོས་རྒྱལ་ལས་ཀྱི་མེ་ལོང༌། །འདི་ནས་ཁྲིག་ཁྲིག་མི་འདུག །དེ་ནས་ཁྲིག་ཁྲིག་གནང་ཞུ། །ཞེས་ལས་དཀར་ནག་ལ་འབྲས་བུ་འཛོལ་བ་མེད་པ་དཔེ་ནས་ཀྱི་ས་བོན་ལ་འབྲས་བུ་སྲན་མ་འབྱུང་མི་སྲིད་པ་ལྟ་བུ། ས་འདི་ནས་མཐོང་ཆོས་མྱོང་འགྱུར་དུ་འབྲས་བུ་སྨིན་པའི་ཁྲིག་ཁྲིག་སམ་གཏན་གཏན་མེད་ཀྱང༌། གཤིན་རྗེའི་མེ་ལོང་ནང་དུ་དཀར་ནག་ཤན་འབྱེད་འོང་བས་འདི་ནས་ངན་པ་རྒྱ་ཡན་འགྲོ་ཐུབ་ནའང་དེ་ན་ཐར་ཐབས་མེད་ཅེས་པ་དང༌། ད་ལོ་བཏབ་པའི་ལོ་ཏོག ། སང་ཕོད་མ་སྨིན་ཟེར་ན། །གནམ་གྱི་སྦྲང་ཆར་སིལ་མ། །ཐུགས་བསམ་བཞེས་རོགས་གནང་དང༌། །ཞེས་པ་སྤྱིར་རྒྱུ་ཚོགས་གྲངས་ཚང་བ་ལས་འབྲས་བུ་འབྱུང་བ་ཆོས་ཉིད་ཡིན་ཞིང༌། གལ་ཏེ་ས་བོན་བཏབ་ཀྱང་ལོ་ཏོག་མ་སྐྱེས་ན་ས་ལུད་དྲོད་གཤེར་བཅས་ཀྱི་མཐུན་རྐྱེན་ཚང་མ་ཚང་ལ་བརྟག་དཔྱད་ནན་པོ་བྱེད་དགོས་པ་འདུག་ཅེས་དང༌། ང་དང་ཚོང་འདུས་བུ་མོ། །ཚིག་གསུམ་དམ་བཅའི་མདུད་པ། །ཁྲ་བོའི་སྦྲུལ་ལ་མ་བརྒྱབ། །རང་རང་ས་ལ་གྲོལ་སོང༌། །ཞེས་མཛའ་བཤེས་རྣམས་ནི་ཚོང་འདུས་དབུས་ལྷན་དུ་འཕྲད་པའི་སྙིང་སྡུག་བུ་མོ་འདྲ་སྟེ། ཕན་ཚུན་མཛའ་གཅུགས་ཀྱི་མདུད་པ་དམ་པོར་བརྒྱབ་ཀྱང༌། འདུས་མཐར་བྲལ་ནས་རང་རང་སོ་སོའི་གནས་སུ་འདོང་བ་ལས་འོས་མེད་ཅེས་པའི་དོན་ཡིན། དཔེར་ན།དཀར་ནག་ལས་ཀྱི་འབྲས་བུ། ། ད་ལྟ་ལྐོག་ཏུ་བཏབ་ཀྱང༌། །འབྲས་བུ་སྦས་པས་མི་ཐུབ། །རང་རང་སོ་སོར་སྨིན་ཤིས། །ཞེས་ཟབ་མོ་ཆོས་ལ་སྦྱར་ནས་འཇིག་རྟེན་ཁ་དཔེར་གྲགས་པའི་“ལས་ལ་དགེ་སྡིག་ཡོད་པ་ཆ་མཆིས་ཀྱང༌། །རྣམ་སྨིན་ཕྲལ་དུ་སྨིན་པ་ཆ་མ་མཆིས། །”ཞེས་པའི་གནས་ལུགས་བཞིན་རྒྱུ་ལས་དཀར་ནག་ལས་འབྲས་བུ་དེ་དང་མཐུན་པར་གསུངས་ནས། ལས་རྒྱུ་འབྲས་ཀྱི་གནས་ལུགས་ཏེ་རྒྱུ་འབྲས་བསླུ་བ་མེད་པ་དེ་བསྟན་ཡོད།
༢ སྐབས་དེའི་ལོ་རྒྱུས་དང་སྲིད་ཀྱི་གནས་ཚུལ་ལམ་གནས་སྟངས་མཚོན་པའི་མགུར་གླུའི་དཔེ་མཚོན་བཤད་པ། རྒྱལ་མཆོག་ཁོང་ནི་བོད་ཧྲིལ་པོ་ཟང་ཟིང་གི་རྣམ་པས་ཁེངས་ཤིང་སྡེ་སྲིད་དང༌། ལྷ་བཟང་ཧན་དབར་ཁྱོད་ཤི་ང་གསོན་གྱིས་སྲིད་དབང་བཟུང་འཕྲོག་བྱེད་པའི་གནས་སྐབས་ཀྱི་ཆབ་སྲིད་འཐབ་རྩོད་བྱ་ཡུལ་གྱི་འཇུ་ལུང་ལྟ་བུར་གྱུར་པས་སྐུ་ཉིད་དེ་འདྲའི་རང་གཞན་སྡོད་བཟོད་མི་དེ་བའི་སྤྱི་ཚོགས་རྣམ་པ་དང༌། དེ་ལྟ་བུའི་ཧམ་སེམས་ཅན་གྱི་དབང་སྒྱུར་གྲལ་རིམ་པ་ཚོར་མ་འདོད་པའི་བསམ་པ་འགོག་མེད་འཆར་བ་དག་མགུར་གླུའི་ལམ་ནས་མཚོན་པར་བྱས་པ་སྟེ། དཔེར་ན། ཁུ་བྱུག་མོན་ནས་ཡོང་བ། །ལྷ་ཤིང་བསམ་ནས་ཡོང་ཡོད། །ལྷ་ཤིང་འགྱུར་མདོག་སྟོན་ན། །ཁུ་བྱུག་མོན་ལ་ལོག་འགྲོ། །ཞེས་པ་དགའ་ལྡན་ཕོ་བྲང་གི་བསྟན་སྲིད་ལ་དགོངས་ཏེ་མོན་ཡུལ་དུ་སྐྱེ་བ་བཞེས་ནས་རྒྱལ་བའི་ཁྲིར་ཕེབས་པ་ཡིན་ཀྱང་དབང་རྩོད་ཀྱི་ཟང་ཟིང་ཁྲོད་ནས་བསྟན་སྲིད་ཀྱི་ལྷ་ཤིང་སྔོན་མོ་རང་མདོག་འགྱུར་ཞིང་གསོན་ཉམས་ཤོར་བར་ཡིད་བྱུང་སྐྱེས་ནས་གོ་གནས་འདིར་འདུག་མི་འདོད་དོ་ཞེས་རང་ཡུལ་མོན་ལ་ལོག་ཆོག་ཅེས་བསྟན་པ་དང༌། དཔེར་ན། རང་སེམས་ཁ་བཏགས་དཀར་པོ། །ནག་ནོག་མེད་པར་ཞུས་ཡོད། །མི་སེམས་སྣག་ཚའི་རི་མོ། །འབྲི་འདོད་ཡོད་ན་བྲིས་ཤོག ། ཅེས་ཁོ་བོ་རྒྱལ་བའི་ཁྲི་འཛིན་སྐབས་རང་སེམས་དམ་ཚིག་གཙང་ཞིང་ཆོས་སྲིད་གཉིས་དང་འགལ་བའི་ནག་ནོག་ཅི་ཡང་མེད་པར་ཞབས་འདེགས་ནོངས་པ་མེད་པ་བསྒྲུབས་ཡོད་པས། གཞན་དག་གིས་མ་ཉེས་ཁ་གཡོགས་ཀྱི་ཉེས་མེད་ཉེས་འགེལ་ཇི་ལྟར་བྱེད་འདོད་ཀྱང་བྱེད་དུ་ཆུག་ཅེས་པའི་དོན་བསྟན་ཞིང་སྡེ་སྲིད་སངས་རྒྱས་རྒྱ་མཚོ་དང༌། ལྷ་བཟང་ཧན་གྱི་བར་དབང་ཆ་འཕྲོག་རྩོད་ཀྱི་ཛ་དྲག་ཆེ་བའི་འཐབ་རྩོད་བྱུང་བའི་དུས་དེར་ཁོང་ནི་སྐབས་དེའི་ཆབ་སྲིད་འཐབ་རྩོད་ཀྱི་ལག་ཉེས་གཏོང་སར་གྱུར་པས་ཁོང་གིས་སེམས་གཏིང་ནས་སྐབས་དེའི་སྤྱི་ཚོགས་དང་དབང་སྒྱུར་གྲལ་རིམ་པ་ཚོར་མ་འདོད་པའི་རྣམ་པ་དེ་མགུར་གླུར་བརྟེན་ནས་མཚོན་པར་བྱས་པ་ཞིག་ཡིན།
༣ དངོས་ཡོད་ཀྱི་འཚོ་བར་ལོངས་སྤྱོད་ཀྱི་བསམ་འདུན་མཚོན་པའི་མགུར་གླུའི་དཔེ་མཚོན་བཤད་པ།
དེ་ཡང་སྤྱིར་རབ་བྱུང་གི་སྡོམ་པ་བཞེས་པའི་ཆོས་པ་ཞིག་གི་ངོས་ནས་གླེང་ཚེ། མི་ཚེ་ཧྲིལ་པོར་འཇིག་རྟེན་ཁྱིམ་པའི་ལོངས་སྤྱོད་ཀྱི་གནས་མཐའ་དག་རབ་ཏུ་སྤང་དགོས་པ་ནི་མ་མཐར་ཚང་དགོས་པའི་ཆོས་ཁྲིམས་ཤིག་ཡིན། འོན་ཀྱང་ཁོང་གིས་རང་ཉིད་ཀྱི་སྡོམ་པ་སླར་པཎ་ཆེན་སྐུ་ཕྲེང་ལྔ་པ་མཆོག་ལ་ཕུལ་ནས་སྐྱ་ཆས་བཞེས་པ་དང༌། འདོད་ཡོན་གྱི་རྩེ་དགར་རང་དབང་གིས་དགྱེས་རྒུར་རོལ་བའི་དངོས་ཡོད་གནད་དོན་དང༌། གཞན་ཡང་དེའི་སྐབས་གནས་མུས་སུ་མཆིས་པའི་མིང་ཙམ་ཐོགས་པའི་གྲྭ་པའམ་རབ་བྱུང་དག་གི་ཚུལ་མིན་སྤྱོད་པར་ཟུར་ཟ་སོགས་མདོར་ན་རང་ཉིད་རང་དབང་ལ་རྩོད་ལེན་བྱེད་ཕོད་མཁན་ཞིག་དང་གནད་དོན་ལ་ཐད་ཀར་བསམ་འཆར་འདོན་ཕོད་མཁན་གྱི་སྐྱེས་བུ་ཁ་ཞེ་གཉིས་མེད་ཅིག་ཡིན་པ་མགུར་ལས་མཚོན་པ་གནང་ཡོད། དཔེར་ན། ངུར་སྨྲིག་མདོག་གིས་བསྒྱུར་བས། །བླ་མ་ཡོང་གི་ཡོད་ན། །མཚོ་ཕྲོད་སེར་བྱ་ངང་པས། ། འགྲོ་བ་འདྲེན་པ་འདུག་གོ ། ཞེས་པ་ཡང་སྔར་གཏམ་ལྟར་ཨུ་ཡུ་ཡོད་ཚད་ཀྱིས་ཆོས་བྱུང་ན། བྱང་ཐང་གཡག་ཨུ་ཡུས་ཀྱང་ཆོས་འབྱུང་ཞེས་པའི་དཔེ་ལྟར། སྐབས་དེ་དུས་རབ་བྱུང་གི་ཕྱི་ཚུལ་ངུར་སྨྲིག་གོས་ཀྱིས་བརྒྱན་ཅིང༌། ནང་སེམས་ཆོས་ལ་མི་འཇུག་པ་དག་གི་སྐྱུག་བྲོ་བའི་སྤྱོད་ཚུལ་ལ་ཡིད་མ་རངས་པའི་བསམ་པ་ངམ་ངམ་ཤུགས་ལ་ཝ་ལེར་མངོན་པ་སོགས་དང་ཁོང་གི་མི་ཚེའི་ལྟ་བ་སྟེ་ཐམས་ཅད་གསར་གཏོད་ཀྱི་སྙིང་སྟོབས་དང༌། གནད་དོན་ལ་སྦས་གསང་མེད་པར་རྒོལ་ཐུབ་མཁན་གྱི་སྐྱེས་བུ་མཆོག་གྱུར་ཞིག་ཡིན་པ་ང་ཚོར་གསལ་ལེར་འཆར། དཔེར་ན། མཛངས་མའི་ཐུགས་དང་བསྟུན་ན། །ཚེ་འདིའི་ཆོས་སྐལ་ཆད་འགྲོ། །དབེན་པའི་རི་ཁྲོད་འགྲིམས་ན། །བུ་མོའི་ཐུགས་དང་འགལ་འགྲོ། ། ཞེས་པ་འདིས་ཆོས་དང་འཇིག་རྟེན་གྱི་འགལ་བ་མངོན་སུམ་དུ་མཚོན་པར་བྱས་ཤིང་གཉིས་ཀ་ཡོང་ཐབས་མེད་པའི་དོན་དངོས་བསྟན་པ་དང༌། ཡང༌། སྤྲིན་པ་ཁ་སེར་གཏིང་ནག ། སད་དང་སེར་བའི་གཞི་མ། །བན་དེ་སྐྱ་མིན་སེར་མིན། །སངས་རྒྱས་བསྟན་པའི་དགྲ་བོ། །ཞེས་པ་ལས་རྒྱལ་བ་ཚངས་དབྱངས་རྒྱ་མཚོ་ཉིད་ནི་ཡིན་མིན་དབྱེ་བ་གསལ་ལ་ཐུགས་རྒྱུད་དྲང་ཞིང་ཁ་གསལ་གཏིང་གསལ་ཞིག་ཡིན་པས་སྐབས་དེའི་སྤྱི་ཚོགས་ནང་ཆོས་ལ་བརྟེན་ནས་གཞན་མགོ་སྐོར་བའི་ཚུལ་ལ་ཞེ་གཏིང་ནས་མི་འདོད་པ་མཚོན་པ་དང་བཅས་གོང་གསལ་མགུར་གླུ་རྣམས་ལས་ཁོང་ནི་ངོ་ལྐོག་གཉིས་དང་ཕྱི་ནང་གཉིས་ཀྱི་གཡོ་ཟོལ་ལ་བརྟེན་ནས་གཞན་མགོ་སྐོར་མི་འདོད་ལ། མི་ཁ་དང་སྤྱི་ཚོགས་ཀྱི་དགག་ཆ་ཇི་ལྟར་ཆེ་ནའང༌། མངོན་གསལ་དོད་པོས་རང་གི་བསམ་འདུན་མངོན་འགྱུར་ཡོང་བ་བྱེད་ཐུབ་པའི་ཐུགས་རྒྱུད་བཟང་པོ་མཚོན་ཐུབ། འོན་ཏེ་གོ་བ་ལེན་ཕྱོགས་ཐད་མཐའ་གཅིག་ཏུ་འདི་ཡིན་འདི་མིན་ཞེས་ཐག་གཅོད་དཀའ་བ་དང་རང་རང་གི་ལྟ་བ་དང་འདུ་ཤེས་ཀྱི་ཁྱད་པར་ལས་དངོས་པོ་གཅིག་ལའང་བཟང་ངན་གྱི་ལྟ་ཚུལ་དང་གོ་བ་ལེན་ཚུལ་མི་གཅིག་པ་སྣ་ཚོགས་ཡོང་སྲིད་པ་འཇིག་རྟེན་ཆོས་ཉིད་ཡིན་ན་མཁྱེན་ལྡན་དོ་འཁུར་ཅན་ཚོས་མུ་མཐུད་ཐུགས་དཔྱད་ཅི་ཐོངས་གནང་རྒྱུའི་འདུན་པ་ཁོ་ནའོ།
གསུམ་པ། མཇུག་བསྡུ་བ།
མདོར་ན། ཚངས་དབྱངས་རྒྱ་མཚོའི་མགུར་གྱི་རྩོམ་པ་པོ་དང་གྲངས་ཚད་སོགས་ཀྱི་ཐད་རྩོད་གླེང་ཡོད་པ་དང༌། ལྷག་དོན་ནང་དོན་འགྲེལ་ཚུལ་ཐད་ཀློག་པ་པོ་སོ་སོའི་ངོས་ནས་གོ་བ་ལེན་སྟངས་ཅི་རིགས་མཆིས་རུང༌། དོན་དམ་དུ་ཁོང་གི་མགུར་གླུར་སྐབས་བབས་ཀྱི་སྤྱི་ཚོགས་ཀྱི་སྣང་ཚུལ་དང་ལྷག་དོན་མི་དང་མིའི་དབར་གྱི་འབྲེལ་བ་སོགས་མཚོན་ཤུགས་ཆེ་བའི་ནང་དོན་གྱིས་ཕྱུག་པའི་ཁྱད་ཆོས་དང༌། སྒྲ་ཇི་བཞིན་དུ་གོ་བ་ལེན་རུང་བའི་རིགས་གཅིག་དང་སྒྲ་ཇི་བཞིན་དུ་གོ་བ་ལེན་དུ་མི་རུང་བའི་རིགས་གཅིག་བཅས་གཉིས་ཡོད་པས། ང་ཚོས་རྗེས་སུ་འགྲེལ་པ་གནང་སྐབས་ངེས་པར་དུ་གོང་གསལ་རྩ་དོན་གཉིས་པོ་ལ་གཞིགས་ནས་འགྲེལ་དགོས་པ་ལས། གཞན་ཟེར་གྱི་རྗེས་སུ་འབྲངས་ནས་ཉ་ཉུང་མཉམ་བསྲེས་ཀྱི་ལས་ལ་འཇུག་པར་མི་བྱའོ་སྙམ། །
དཔྱད་གཞིའི་ཡིག་ཆ།
1 《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ་》བར་ཆ། བོད་ལྗོངས་དཔེ་རྙིང་དཔེ་སྐྲུན་ཁང༌།
2 《ཚངས་དབྱང་རྒྱ་མཚོའི་གསང་རྣམ》ལྷ་བཙུན་ངག་དབང་རྡོ་རྗེ། བོད་ལྗོངས་དཔེ་སྐྲུན་ཁང༌།
3 《བོད་ཀྱི་རྩོམ་རིག་ལོ་རྒྱུས་》སྨད་ཆ། ( ཉེ་རབས་སྡེ་ཚན་ ) ལྷག་པ་ཆོས་འཕེལ།
4 《དོར་ཞི་གདོང་དྲུག་སྙེམས་བློའི་དཔྱད་རྩོམ་ཕྱོཊ་བསྒྲིཊ》མི་རིགས་དཔེ་སྐྲུན་ཁང༌།


c: text/html

text:
(内容摘要)本文共分三个方面:一,母亲如何对待孩子.二,母亲的艰辛与孩子的成长.三,报母恩与世间道德.依次阐述:我们最初来到这个世界时,一无所知,一无所能,甚至连自己的鼻涕和不净物都无法处理之时,母亲如何耐心护佑,教会我们言行,无吝啬地给予食物等所需物品. 依据佛陀宣示如何报答父母之恩,以及佛经及注疏中记载报答父母之恩的功德和不报的过患,结合实际生活,通过教证理证和比喻,论证了报答父母之恩为和谐之根基.亦符合人伦道德.
关键词:报恩,利他,和平 贤德
ཀླད་ཀྱི་དོན།
རང་རེ་རྣམས་ཀྱིས་ཁ་ནས་བཤད་དུས་ཕ་མ་ནི་བཀའ་དྲིན་ཆེ་བར་བཤད་མོད། དོན་དངོས་ལ་བབ་ན་བཀའ་དྲིན་ཆེ་ཚུལ་ཇི་ལྟར་ཡིན་ཚུལ་དང་། དེ་ལ་དྲིན་གཟོ་བྱེད་ཚུལ་གང་འདྲ་ཡིན་པའི་སྐོར་ལ་ཡང་བསམ་བློ་གཏོང་མཁན་དེང་གི་ན་གཞོན་ཁྲོད་དུ་ཉུང་ཉུང་སྣང་། འདིར་བཀའ་དང་བསྟན་བཅོས་ཀྱི་ཁུངས་དང་འཚོ་བ་དངོས་ཀྱི་གཞི་བྱས་ནས་གོ་བདེ་བའི་ལམ་ནས། ཕ་མའི་བཀའ་དྲིན་དང་དེར་དྲིན་གཟོ་ཚུལ་སོགས་དོན་ཚན་གསུམ་དུ་བགོས་ནས་བཤད་པ།
གཅིག ཨ་མས་བུ་ལ་བལྟ་ཚུལ།
འཇིག་རྟེན་གྱི་ངོས་དང་ཟུར་མི་འདྲ་བ་རེ་རེ་ནས་མཐོང་བའི་གཏམ་རྒྱུད་དག་ན་བསམ་ཡུལ་ལས་འདས་པའི་དོན་དངོས་གང་མང་ཞིག་ཡོད་ལ། གལ་ཏེ་གནས་ལུགས་དང་བདེན་པ་སྐྱོང་བའི་སྐྱེ་བོ་སུ་ཞིག་ཡིན་ཡང་དོན་དངོས་དེ་དག་ལ་གཟུར་ནས་འགྲོ་མི་སྲིད། དེས་ན་ང་ཚོས་ཀྱང་དོན་དངོས་གླེང་དགོས་ལ་རང་ཉིད་དང་ཁ་ཐག་ཆེས་ཉེ་བའི་སྐྱེས་མ་ཞིག་ཀྱང་གླེང་དགོས། དེ་ནི་མི་ཚེ་འདིར་ཁྱོད་དང་ལས་འབྲེལ་གཅིག་མ་གཏོགས་རྙེད་མི་སྲིད་པའི་སྐྱེས་མ་ཞིག་སྟེ། དུས་དང་གནས་སྐབས་ཐམས་ཅད་དུ་བུ་ནི་སོ་སོའི་སེམས་ནས་འདོར་མྱོང་མེད་པའི་ཨ་མ་དེ་ཡིན། ང་ཚོ་འཇིག་རྟེན་འདིར་སྐྱེས་མ་ཐག་ནས་རང་གཅེས་རང་བདག་བྱེད་ཐུབ་པའི་ནུས་ལྡན་ཞིག་གཏན་ནས་མ་ཡིན་པས། ངེས་པར་མི་གཞན་གྱི་གཅེས་སྐྱོང་ལ་བརྟེན་དགོས་ཤིང་། དེ་ཡང་ཁེ་ཕན་དང་དྲིན་ལན་ལ་མི་རེ་བའི་སྒོ་ནས་ལྷག་བསམ་རྣམ་དག་གིས་གཅེས་སྐྱོང་གནང་མཁན་ཞིག་ནི་ཨ་མ་གཅིག་པུ་ལས་མེད་པས་ཁྱོད་རང་ནར་སོན་རྗེས་བརྗེད་ག་ལ་རུང་།
ཨ་མ་ནི་ལན་རེར་བསམ་ན་ཁྱོད་ཀྱི་ཚེ་གང་ལ་གླ་ཆ་མི་དགོས་པའི་གཡོག་མོ་ཞིག་ཡིན་ལ། སྐབས་རེར་གཙང་བཙོག་མི་ཤེས་པའི་གླེན་མ་ཞིག་ཀྱང་རེད་ལ། རྒྱུ་མཚན་ནི་མོ་རང་གིས་བུའི་ངུ་སྐད་ཐོག་མ་རྣ་བས་ཐོས་རྗེས་གློ་དང་མཆིན་པ་གླན་རྒྱུ་མང་དྲགས། མིག་དང་རྣ་བས་སྐྱོར་རྒྱུ་ཤུགས་དྲགས་ནས་བུ་ཡི་ལུས་ནས་བཞུར་བའི་སྣབས་དང་ཁ་ཆུ། བཤང་གཅི་བཅས་ལ་ཞེ་མེར་ཙམ་ཡང་མེད་པར་བདག་སྐྱོང་གནང་ཚུལ་སྐོར་ལ། སྟོན་པ་ཐུགས་རྗེ་ཅན་གྱི་མདོ་ལས། “ཀྱེ་མ་བདག་གི་མ་གང་གིས་བདག་ཟླ་བ་བཅུ་གཉིས་(མངལ་འཇུག་གི་མདོ་དང་རྒྱལ་པོ་འཆར་བྱེད་ཀྱི་ཞུས་པ་ལས་ཟླ་དགུ་དང་བཅུའི་བར་ཡིན)ཀྱི་བར་དུ་མའི་མངལ་ན་འཆང་ཞིང་ཤིན་ཏུ་ཉོན་མོངས་པར་གྱུར་ནས་དེའི་འོག་ཏུ་དེས་བདག་ཤིན་ཏུ་ཚེགས་ཆེན་པོས་བཙས་པ་དང་། བདག་མངལ་གྱི་དྲི་མ་ལྗན་ལྗིན་དང་། ཁྲག་གིས་གཡོགས་པ་བཀྲུས་པ་དང་། བདག་གི་མཆུ་ཁ་ཆུ་ནལ་ནལ་པོར་གཤེར་བར་འདུག་པ་ལ་འོ་བྱས་པ་དང་། ཐབས་ཅི་ཡོད་པས་གསོས་པ་ནི། མཆོག་ཏུ་དཀའ་བར་བྱེད་པ་ཡིན་ཏེ” ཞེས་དང་། ཡང་བད་སའི་རྒྱལ་པོ་འཆར་བྱེད་ཀྱི་ཞུས་པ་ལས། གཞན་ཡང་མིའི་ཕ་མ་དག་ནི་དཀའ་བར་བྱེད་པ་དག་ཡིན་ཏེ། ཟླ་བ་དགུའམ། ཟླ་བ་བཅུར་མངལ་ནས་བཟུང་སྟེ། ཤིན་ཏུ་སྡུག་བསྔལ་བར་གཡོ་ཞིང་། གཅིན་དང་། ཕྱི་ས་ཡང་འཕྱི་བར་བྱེད། པང་དུ་བླངས་ནས་ནུ་ཞོ་ལྡུད་པར་བྱེད་ཞེས་དང་ལམ་རིམ་ཆེན་མོ་ལས་ཀྱང་། དེ་ནས་བཙས་པའི་དུས་སུ་སྤུ་སེར་ཟེང་ངེ་བ་ཞིག་ཤའི་དྲོད་ལ་བཅར། སོར་མོ་བཅུའི་ཁ་ལ་གཡེངས། ནུ་ཞོ་བསྣུན། ནོམ་བུ་ཁས་བསྙོད། སྣབས་ལུད་ཁས་ཕྱིས། མི་གཙང་བ་ལག་པས་ཕྱིས་ཀྱིན་ཐབས་སྣ་ཚོགས་ཀྱིས་སྐྱོ་ངལ་མེད་པར་གསོས།ཞེས་པ་འདི་ནི་དམ་པ་དག་གི་བསླབ་བྱ་ཙམ་མ་ཡིན་པར་དོན་དངོས་འཚོ་བའི་ཁྲོད་དུ་ང་ཚོའི་ཨ་མ་རྣམས་ནི་འདི་འདྲ་ཞིག་མ་ཡིན་ནམ། དུས་ཀུན་དུ་ཨ་མས་བུ་ཡི་ལུས་སྟེང་དུ་འབྱར་བའི་མི་གཙང་བའི་རིགས་ལ་དོགས་སྣང་ཙམ་མེད་པར། ཁ་དང་ལག་པས་འཕྱི་ཅི་ཐུབ་བྱེད་པའི་ངང་ཚུལ་དེ་མཐོང་བ་དང་དྲན་པའི་ཚེ། ཨ་མས་བུ་ལ་བཙོག་བལྟས་མེད་པའི་དོན་དེ་གསལ་བར་རྟོགས་ངེས། སོ་སོའི་བུའི་བཞིན་རས་ནི་འཇིག་རྟེན་ན་ཆེས་བཙོག་ཤོས་དེ་ཡིན་ཡང་། ཨ་མའི་མིག་ལམ་ན་ཆེས་ཡིད་དུ་འོང་བ་མཐོང་བཞིན་ཡོད། བུ་དེའི་སྐད་ངག་ནི་འཛེར་ལ་ཉན་མི་སྤྲོ་བ་ཞིག་ཡིན་ཡང་ཨ་མའི་རྣ་ལམ་དུ་ཆེས་སྙན་ཞིང་འཇེབས་པ་ཞིག་ཡིན་ལ། དེ་ནི་ཨ་མའི་སེམས་ནས་བུ་ལ་དུངས་རྒྱུ་མང་དྲགས་པས་རེད། ཡིན་ཡང་ཉིན་ཞིག་ཨ་མ་དེ་ནད་ཀྱིས་མནར་ཏེ་ལུས་ནས་མི་གཙང་བ་འཆོར་ཞིང་ཁ་ནས་གཏམ་ངན་མང་པོ་གང་བྱུང་དུས། སྐབས་དེར་བུ་ཕྲུག་གིས་ཨ་མ་ལ་ཇི་ལྟ་བུའི་རྣམ་འགྱུར་སྟོན་མིན་ཞིབ་འཇུག་མི་དགོས་པར་མངོན་སུམ་གྱི་ཡུལ་དུ་གྲུབ་ཡོད། ཐོག་མ་ང་ཚོའི་རྣམ་པ་ཇི་འདྲ་ཡིན་པ། གོང་དུ་དྲངས་པའི་ལུང་དག་ལས་ཤེས་ནུས་མོད། ཞྭ་དམར་པཎྜི་ཏའི་ལམ་རིམ་ལས། མི་རྣམས་བློ་གྲོས་དང་ལྡན་པས་བུ་ལ་གཅེས་སྤྲས་ཆེ་བ་སྨོས་མི་དགོས། བཙས་མ་ཐག་པའི་སྐབས་སུ་སྲིན་འབུ་དམར་རྗེན་འདྲ་བ། རྐང་ལག་དང་མཇིང་བས་ཚུགས་མི་ཐུབ་པ། རྐྱེན་གང་ཡང་མི་གཟོད་ཅིང་བླང་དོར་ཅི་ཡང་མི་ཤེས་པ། མི་གཙང་བ་སྣ་ཚོགས་ཀྱིས་སྦགས་པས་ཤིན་ཏུ་སྐྱུག་བྲོ་བའི་གནས་དེ་ལ་དབུལ་པོས་གཏེར་རྙེད་པ་ལྟ་བུའི་དགའ་སྤྲོ་དང་བརྩེ་སེམས་ཀྱི་སྒོ་ནས་ཁྲུས་དང་བྱི་དོར་གང་འོས་བྱས། འཇམ་པའི་སྟན་ལ་བཞག་ཅིང་གོས་ཀྱིས་ལྕིབས། ངུ་བའི་ཚེ་སོར་མོ་བཅུའི་རྩེ་ལ་གཡེངས། འཁྱགས་ཀྱི་དོགས་ནས་ཉིན་མཚན་ཀུན་ཏུ་ཤའི་དྲོད་ལ་སྦྱར། བརྩེ་བའི་འཛུམ་གྱིས་བསུས་ཤིང་དགའ་བའི་མིག་གིས་བལྟས། གཅེས་མིང་སྣ་ཚོགས་ནས་བོས། དུས་དུས་སུ་མངར་བའི་ནུ་ཞོ་བསྣུན། སྣབས་ལག་པས་ཕྱིས་པས་ཆོག་མོད་ན་ཟུག་འབྱུང་གི་དོགས་ནས་ཁས་ཕྱིས། ཟས་ལག་པས་བྱིན་པས་ཆོག་མོད་ཟུག་ཡོང་གི་དོགས་པས་ལྕེས་བསྙོད། མི་གཙང་བ་ཤིང་བུས་བྲད་པས་ཆོག་སྟེ་ཟུག་ཡོང་གི་དོགས་ནས་ལག་པས་ཕྱིས། མཚན་མོ་ཉལ་བའི་དུས་སུ་ཡང་དབུགས་འཚུབ་ནས་ཤི་ཡི་དོགས། འོག་ཏུ་ཚུད་ནས་བསད་ཀྱི་དོགས་པའི་སེམས་ཁྲལ་ཁོ་ན་བྱས། གཉིད་ཐུན་གཅིག་ཀྱང་བདེ་བར་ལེན་མི་ཕོད་པ་དང་། རྨི་ལམ་ཚུན་ཆད་དུ་བུའི་འདུ་ཤེས་མ་བརྗེད་པར་འབྱུང”ཞེས་ང་ཚོར་མིག་བཙུམས་ན་ཡིད་ངོར་འཆར་བ་ཞིག་གསུངས་ཡོད་པས། འདི་དག་ལ་བསམ་ནས་ཨ་མའི་པང་དུ་ལྷུང་མ་ཐག་པའི་བུ་ཕྲུག་ཇི་ལྟར་སྐྱོང་བའི་སྐོར་བསམ་དགོས།
སྟོན་པ་ཐུགས་རྗེ་ཅན་དང་། མགོན་པོ་ཀླུ་སྒྲུབ། ཇོ་བོ་རྗེ་དཔལ་ལྡན་ཨ་ཏི་ཤ། རྗེ་བླ་མ་སོགས་རྒྱུ་འབྲས་ཀྱི་གནས་ལུགས་མཐའ་དག་རྗེན་པར་གཟིགས་པ་རྣམས་ཀྱིས་རྨད་དུ་བྱུང་བའི་བསྟན་བཅོས་ཁྲོད་དུ། ཨ་མས་བུ་ཕྲུག་ལ་ཇི་ལྟར་བརྩེ་བའི་སྐོར་གསལ་བར་བསྟན་ཡོད། དེར་མ་ཟད་སྟོན་པ་བཅོམ་ལྡན་འདས་སྐུ་དངོས་ཀྱིས་རང་གི་ཡུམ་ཆེན་གྱི་དགེ་རྩའི་ཆེད་དུ་སུམ་ཅུ་རྩ་གསུམ་ནས་དབྱར་ཞལ་གྱིས་བཞེས་པར་ཡང་གསུངས་ཡོད། ནང་པའི་བསྟན་པ་ཕྱི་ནང་གསང་གསུམ་གང་ལ་བལྟས་ཀྱང་ཕ་མ་ནི་ཡུལ་མཆོག་ཏུ་གྱུར་བ་ཞིག་ཏུ་བཟུང་ཡོད། ཡིན་ཡང་ཕ་མའི་དྲིན་གཟོའི་སྐོར་གྱི་བཀའ་གསུང་དང་གཏམ་རྒྱུད་གང་ཡོད་ཚན་པ་རྗེས་མའི་ནང་དུ་འབྲི་ཆོག་རྒྱུ་ཡིན་པས་འདི་ནས་མང་ པོ་མི་གླེང་།
སྤྱི་ཚོགས་འཚོ་བ་དངོས་ཀྱི་ནང་ན་ཨ་མས་བུ་ལ་ཐན་དུ་བལྟ་བ་གོ་རྒྱུ་ཤིན་ཏུ་ཉུང་ལ། དེ་ལས་ལྡོག་སྟེ་བུ་ཡིས་ཨ་མ་དགྲ་རུ་འཛིན་པའི་གནས་ཚུལ་ཉིན་རེ་ལས་ཉིན་རེ་གོ་རྒྱུ་མང་པོ་འདུག་ལ། འོན་ཀྱང་བུ་ཕྲུག་གིས་ཨ་མའི་པང་དུ་མི་གཙང་བ་བཏང་བ། གོས་ཀྱི་སྟེང་དུ་སྣབས་ལུད་བགོས་ཀྱང་ཕ་མས་ནི་ཁོ་ལ་ལྷག་པར་གཅེས་ཤིང་། སྤྲོ་སྐྱིད་བྱེད་ས་དང་ལྟད་མོར་བལྟ་ས་དག་ལ་བུ་ཕྲུག་གི་འདོད་མོས་ལྟར་ཁྲིད་ནས་འགྲོ་མོད། སོ་སོ་ནར་སོན་རྗེས་ཨ་མའི་སྣབས་ལུད་གོས་ལ་འགོས་ན་ཨ་མའི་བཀའ་དྲིན་སེམས་ནས་དྲན་ཏེ། ང་ལ་ཨ་མས་གཅེས་ཤིང་སྐྱོང་ཡོད་བསམ་ཐུབ་མཁན་ཉུང་ཉུང་རེད། དེང་སང་སློབ་གྲྭའི་སྡེ་ཁག་སོགས་སུ་ཞིང་གྲོང་ན་གནས་པའི་ཕ་མ་རྣམས་བུ་ཕྲུག་ལ་ལྟ་རུ་སོང་དུས། ཕ་མའི་གོས་མདོག་དང་རྣམ་པ་མཐོང་ཚེ་འདི་ནི་ཁོ་ཚོའི་ཕ་མ་མིན་ཞེས་ངོས་ལེན་མ་བྱས་པའི་དངོས་བྱུང་གི་གཏམ་རྒྱུད་རེ་ཡང་ཐོས་རྒྱུ་འདུག བུ་ཕྲུག་གིས་ཕ་མ་རྒན་འཁོག་ཏུ་གྱུར་དུས་དྲིན་ལན་གོ་ལྡོག་གི་གནས་ཚུལ་བྱུང་དང་འབྱུང་བཞིན་ཡོད་པས་འདི་ནི་མིའི་རང་གཤིས་དང་འགལ་བའི་རིགས་ཡིན། ངེས་པར་དུ་བསྒྱུར་བཅོས་གཏོང་དགོས་ལ། རྒྱུ་མཚན་ན་ཉིད་ཀྱི་དགོངས་པ་མཐར་ཐུག་ཀྱང་། སེམས་ཅན་ཡོངས་རྫོགས་ལ་བྱམས་དང་སྙིང་རྗེ་རིས་མེད་བྱེད་རྒྱུ་དེ་ཡིན་ལ། བྱམས་སྙིང་རྗེའི་གཞི་རྩ་ཡང་ཨ་མའི་བརྩེ་བ་ནས་མགོ་བཟུང་དགོས། དེའི་ཕྱིར་ཨ་མའི་བཀའ་དྲིན་ལ་ཕྱོགས་ཀུན་ནས་བསམ་བློ་གཏོང་བའི་ཐབས་ལམ་ནི་སྟོན་པ་ཐུགས་རྗེ་ཅན་གྱི་བཀའ་ཉིད་གསོས་སྨན་བླ་ན་མེད་པ་ཞིག་ཡིན། སྤྱིར་སྟོན་པའི་བསྟན་བཅོས་ལ་སློབ་སྦྱོང་བྱེད་པའི་དམིགས་ཡུལ་ནི། ཆོས་ལུགས་གང་དེར་དད་མོས་བྱེད་པའི་ཆེད་དུ་ཡིན་པ་མ་ཟད། འཇིག་རྟེན་ཡ་རབས་ཀྱི་ཚུལ་ལུགས་ཉམས་སུ་ལེན་ཆེད་ཀྱང་ཡིན་པས། ཆོས་ལུགས་དང་ལྟ་གྲུབ་ཀྱི་འཛིན་ཕྱོགས་ཁོ་ན་ལས་འདས་ལ། དེའི་རྒྱུ་མཚན་གྱིས་ཆོས་ལུགས་གང་ལ་དད་མོས་ཡོད་མེད་གཙོ་བོ་མ་ཡིན་པར། ཡ་རབས་ཀྱི་སྤྱོད་བཟང་དང་ཞི་བདེ་བཅས་ལ་དགའ་མོས་ཡོད་ན་ངེས་པར་སྟོན་པ་བཅོམ་ལྡན་འདས་ཀྱི་བཀའ་དང་བསྟན་བཅོས་ཀྱི་ལེགས་བཤད་རྨད་དུ་བྱུང་བ་རྣམས་ལ་འཇལ་དགོས་ཤིང་། ཚིག་ཙམ་མ་ཡིན་པར་བརྗོད་བྱའི་དོན་ལ་སྒྲོ་འདོགས་གཅོད་དགོས། དེ་ལྟར་བྱས་ན་ཁྱོད་ཀྱི་མི་ཚེ་ལ་ཡ་རབས་སྤྱོད་བཟང་ཕྱོགས་ཀྱི་འགྱུར་བ་ཐེབས་ནས། སྤྲོ་སྣང་ལྡན་ཞིང་བག་ཕེབས་པའི་འཚོ་བ་ཞིག་ཐོབ་ངེས།
མི་སུ་ཡིན་ཡང་རང་ཉིད་འཇིག་རྟེན་འདིར་ཡོང་དུས་ག་འདྲ་ཞིག་ཡིན་མིན་བསམ་བློ་གཏོང་རྒྱུ་ནི་དངོས་གནས་གལ་ཆེན་ཡིན་མོད། ལང་ཚོའི་དྲེགས་པ་ཅན་འགའ་རེས་"ཕ་མ་རྒས་པོ་དང་མཉམ་དུ་སྲང་ལམ་ལ་འགྲོ་རྒྱུར་ངོ་ཚ་ཞེས་དང་། ཡང་འགའ་རེས་གོང་དུ་བཤད་པ་བཞིན་སློབ་གྲྭ་ནས་རང་གི་ཕ་མ་ལ་ཁྱོད་ཀྱི་བུ་རྒྱུད་ཡིན་ཟེར་རྒྱུ་ལ་ངོ་ཚ་ཡོང་། ང་ལ་ཁྱོད་ལྟ་བུའི་ཕ་མ་ཞིག་ཡོད་ཟེར་རྒྱུ་ལ་ངོ་ཚ་བར་བཤད་པའི་གནས་ཚུལ་ཐོས་རྒྱུ་འདུག་ལ། དེ་དག་གིས་རང་ཉིད་ནི་སྐྱེས་མ་ཐག་ནས་ག་འདྲ་ཞིག་ཡིན་པ་དང་ག་འདྲ་སྐྱོང་གཉེར་བྱས་པའི་བཀའ་དྲིན་མ་བསམ་པར་མ་ཟད། ཐོག་མ་མི་གཞན་གྱིས་ལྟ་འདོད་ཙམ་ཡང་མི་སྐྱེ་སའི་ཕྲུ་གུ་དམར་འབྱར་མ། མིག་སྤུ་གཟེངས་པ། གདོང་ན་གཉེར་མ་མང་བ། མི་གཙང་བ་གང་སར་འཆོར་ཤིང་། ཨག་རྒྱངས་བར་མེད་བྱེད་མཁན་ཞིག་ཡིན་ལ། གང་ཟག་སུས་མཐོང་ནའང་ཡིད་དུ་འཐད་པ་ཞིག་གཏན་ནས་མིན། དེ་དུས་ཀྱང་ཕ་མ་གཉིས་ཀྱིས་ཞྭ་ལྟར་མགོ་ལ་བཞག གཅེས་པའི་ནོར་ལྟར་བྲང་དུ་སྦྱར། འོན་ཀྱང་། ཕ་མ་རྒ་བའི་དུས་ན་ཐ་ན་ཁྲོམ་སྲང་ལ་ཡང་མཉམ་དུ་འགྲོ་རྒྱུར་ངོ་ཚ་བ་ནི་ནང་བསྟན་རིག་གཞུང་ལྟ་བུའི་ཁྱད་འཕགས་བསྟན་བཅོས་ལ་བློ་སྦྱོང་ཡོད་པ་ཕར་བཞག འཇིག་རྟེན་སྤྱིའི་འགྲོ་སྟངས་ཙམ་ཡང་མ་ཤེས་པའི་རྟགས་ཡིན། ནང་བསྟན་ནི་དེའི་ཕྱོགས་ལ་སློབ་གསོ་གཏོང་བྱེད་ཀྱི་རིག་གཞུང་མཆོག་ཏུ་གྱུར་བ་ཞིག་ཡིན་པ་སྔོན་གྱི་རྒྱལ་པོ་གཙུག་ཕུད་ཅན་དང་སོར་འཕྲེང་ཅན་གྱི་གཏམ་རྒྱུད་ལས་གསལ་བར་ཤེས།
གཉིས། ཨ་མའི་དཀའ་སྡུག་དང་བུ་ཕྲུག་གི་འཚར་ལོངས།
གོང་དུ་བཤད་པ་བཞིན་ཨ་མའི་འགྲོ་འཆག་ཉལ་འདུག་གི་གནས་གང་དུའང་བུ་ཕྲུག་ལ་ཉེན་ཟོན་བྱེད་པའི་བློའི་རྩིས་ཟིན་ནས་ཡོད་པས། ཨ་མའི་དཀའ་སྤྱད་ནི་བུ་ཕྲུག་འཚར་ལོངས་འབྱུང་བའི་མཐུན་རྐྱེན་ཨང་དང་པོ་ཡིན། དེའི་ཕྱིར་ཨ་མའི་ནུ་ཞོ་མངར་མོས་བུ་ཕྲུག་གི་ལུས་ཁམས་གསོས་ཡོད་ལ། ཨ་མའི་གཅེས་ངག་རེ་རེས་བུ་ཕྲུག་གི་སེམས་ཁམས་གསོས་ཡོད། འདི་ལྟ་བུའི་རྟེན་འབྱུང་གི་ཚོགས་པ་གང་མང་ཞིག་ཨ་མ་ལ་རག་ལས་པ་ཤ་སྟག་ཡིན། ཨ་མས་ཉིན་མཚན་དུས་དྲུག་ཏུ་བུ་ཕྲུག་ལ་བྱ་ར་བྱས་ནས་དེ་ཇི་ལྟར་འཚར་ལོངས་འབྱུང་བའི་བསམ་བློའི་སྐོར་ནས་ཅུང་ཙམ་བཤད་ན། (1)བྱིས་པའི་ལུས་པོའི་མདོག་དང་ལྕི་ཚད། སྐད་ངག་གི་རྣམ་འགྱུར་ལ་བལྟས་ནས་སྔ་ཉིན་དང་ཕྱི་ཉིན་བར་གྱི་འགྱུར་བར་བལྟ་བ། (2)གཅེས་མིང་སྣ་ཚོགས་ནས་བོས་ཏེ་མིང་ལ་བདག་གིར་འཛིན་ཨེ་ཐུབ་བལྟ་བ། (3)དུས་ངེས་མེད་ལ་ངུ་སྐད་འབྱིན་པ་དང་རྐང་ལག་བརྐྱངས་བསྐུམས་བྱེད་པ་ཙམ་ལའང་རྒྱུ་རྐྱེན་ཞིབ་ཏུ་བཙལ་བ། (4)མིག་གིས་མཛུབ་མོ་ལ་བལྟ་ཤེས་པ་ཙམ་ནས་དགོད་ཁ་སློང་བ་སོགས་བྱས་ནས་རྣམ་རིག་གསོ་སྐྱོང་བྱེད་པ། (5)གོམ་པ་སྤོ་ཐུབ་ཙམ་ནས་ཨམ་ཙེ་གོམ་ཙེ་བྱས་ཏེ་འགྲོ་ལུགས་བསླབས་པ། (6)ཨ་མའི་མིང་གིས་འབོད་ཤེས་པ་ནས་འཇིག་རྟེན་གྱི་ཐ་སྙད་རེ་རེ་བཞིན་སློབ་པ། (7)འགྲོ་ཡོང་བྱེད་ཐུབ་པ་ནས་མེ་ཆུ་སོགས་ཀྱི་ཉེན་ཁ་དང་འཕྲད་ཨེ་འཇོག་དོགས་ཏེ་གང་ལ་སོང་ན་གྲིབ་མ་བཞིན་རྗེས་སུ་འདེད་པ། (8)ལྟོ་གོས་སོགས་ནས་གང་ཞིམ་དང་གང་ཡག་བྱེད་པ། (9)རང་གི་དཀའ་བས་བསགས་པའི་རྒྱུ་ནོར་རྣམས་ཕངས་མེད་དུ་འཇོག་པ་སོགས་མིག་མཐོང་ལག་ཟིན་གྱི་ཆོས་ཡིན་ཡང་། འདི་དག་གི་རྒྱབ་རྟེན་དུ་རྒྱལ་བའི་བཀའ་དང་མཁས་པའི་ལུང་ཉུང་ཙམ་ཞིག་བགྲང་ན། མདོ་ལས། པང་དུ་བླངས་ནས་ནུ་ཞོ་ལྡུད་པར་བྱེད། ཕུང་པོ་རྣམས་བསྐྱེད་པར་བྱེད། ཁམས་རྣམས་གསོ་བར་བྱེད། འཇིག་རྟེན་སྟོན་པར་བྱེད། འཛམ་གླིང་སྣ་ཚོགས་སྟོན་པར་བྱེད། དོན་དུ་འདོད། ཕན་པར་འདོད། གྲུབ་པ་དང་། བདེ་བར་འདོད། འཇིག་རྟེན་ལ་ཡང་ཕན་པར་འདོད་པ་སྟེ། སྦྱིན་པའི་གནས་ཡིན་ལ། བུ་ལ་ཕན་པ་དང་། བདེ་བར་འདོད་པས། ཞེས་བྱིས་པ་དམར་འབྱར་པང་དུ་བཟུང་བ་ནས་འཚར་ལོངས་འབྱུང་བའི་གོ་རིམ་གྱི་ཕྱི་ནང་གཉིས་ལ་ཨ་མར་བརྩེ་བ་དང་དཀའ་སྡུག་ཟུང་འབྲེལ་ཡིན་པ་བསྟན་ཡོད་ལ། བྱང་ཆུབ་ལམ་རིམ་ཆེན་མོར་ཡང་། “ནུ་ཞོ་བསྣུན། ནོམ་བུ་ཁས་བསྙོད། སྣབས་ལུད་ཁས་ཕྱིས། མི་གཙང་བ་ལག་པས་ཕྱིས་ཀྱིན་ཐབས་སྣ་ཚོགས་ཀྱིས་སྐྱོ་ངལ་མེད་པར་གསོས། དེ་ཡང་བཀྲེས་སྐོམ་གྱི་དུས་སུ་བཟའ་བཏུང་དང་འཁྱགས་པའི་དུས་སུ་གོས་དང་ཕོངས་པའི་དུས་སུ་ནོར་རང་གིས་སྤྱད་མི་བྲ་བ་རྣམས་བྱིན། ཡོ་བྱད་དེ་རྣམས་ཀྱང་བདེ་བླག་ཏུ་རྙེད་ནས་མིན་གྱི། སྡིག་དང་སྡུག་དང་གཏམ་ངན་དང་བསྲེས་ཀྱིན་ཤ་ཐང་ཐང་དུ་བཙལ་ནས་བྱིན་པ་ཡིན། བུ་ལ་ན་ཚ་ལ་སོགས་པའི་སྡུག་བསྔལ་བྱུང་ན། བུ་འཆི་བ་བས་རང་འཆི་བ་དང་བུ་ན་བ་བས་རང་ན་བ་དང་བུ་སྡུག་པ་བས་རང་སྡུག་པ་ལ་བསམ་པ་ཐག་པ་ནས་འདམ་ཞིང་སྦྱོར་བས་དེ་བསལ་བའི་ཐབས་བྱེད་པ་ཡིན་ཞེས་ཕ་མས་ཚེ་གཅིག་ལ་བསགས་པའི་རྒྱུ་ནོར་ཡོད་ཚད་བུའི་དོན་ལ་བཞག རྒྱུ་ནོར་ཅི་ཙམ་བྱུང་ཡང་དེ་ནི་ཕ་མ་གཉིས་ཀྱིས་དཀའ་སྤྱད་རྔུལ་ཆུ་དང་བསྲེས་ཏེ་རྙེད་པ་ལས། གནམ་ལ་ལག་པ་གཟེད་པས་ལྷུང་ཡོང་བ་ཞིག་གཏན་ནས་མིན།
ཞྭ་དམར་ལམ་རིམ་ལས། འགྲོ་ཐུབ་ཙམ་གྱི་ཚེ་ལག་པ་ནས་བརྟེན་ཏེ་གོམ་པ་གཅིག་སྤོ་གཉིས་སྤོའི་ཚུལ་གྱི་འགྲོ་ལུགས་བསླབས། ཨ་ཕ་ཨ་མ་ཟེར་ལུགས་སོགས་གཏམ་རེ་རེ་ནས་རིམ་གྱིས་བསླབས། མེ་ནང་དུ་ཚིག་པ་དང་ཆུས་ཁྱེར་གྱི་དོགས། གཡང་ལ་རྦབ་ཏུ་འདྲིལ་གྱིས་དོགས་ནས་ལྟ་རྟོག་དང་། བཟའ་བཏུང་གི་དྲོ་གྲང་མཛུབ་མོ་སོགས་ཀྱིས་བརྟགས། ཚ་ན་ཁ་ཚིག་གི་དོགས་པས་ཕུ་དག་པ་སོགས་བྱེད། ཞེས་དང་། སྡིག་སྡུག་གཏམ་ངན་ཐམས་ཅད་ཁྱད་དུ་བསད་ནས་འབད་པས་བསྒྲུབས་པའི་རྒྱུ་ནོར་ཐམས་ཅད་བུ་ལ་ཨེ་འཕྲོད་ཀྱི་རེ་བ་རྒྱུན་ཆགས་སུ་ཡོད་པ་བཞིན། ནར་སོན་ཏེ་ཁྱིམ་སོ་བཟུང་བའི་ཚེ་རང་གིས་ཟ་མ་ཕོད། གྱོན་མ་ཕོད། སྤྱད་མ་ཕོད་པའི་ཟས་གོས་ལོངས་སྤྱོད་ཁང་ཞིང་ནོར་ཕྱུགས་ཐམས་ཅད་ལྷག་མ་མེད་པར་བུ་ལ་བྱིན་པ་ན་གཏན་གྱི་འདུན་མ་འགྲུབ་པ་འདྲ་བའི་དགའ་སྤྲོ་སྐྱེས། ཞེས་གསུངས།
བིས་པ་མི་ཕམ་ཟླ་བས། “འགྲང་དུས་འཛུམ་ཞིང་བགད་ན་སྤྲོ་བ་སྐྱེས། །ལྟོགས་དུས་གཡོ་ཞིང་ངུ་བ་སྐད་ཅིག་ཀྱང་། །མི་བཟོད་ནུ་མ་བསྣུན་པའི་དྲིན་ཅན་མ། །”ཞེས་ཨ་མས་བུ་ལ་བྱ་ར་བྱེད་ཚུལ་བསྟན་ཞིང་། “རྐང་བཞི་དུད་འགྲོ་ལྟ་བུར་འགྲོ་བའི་དུས། །ལག་མགོས་འཐེན་ནས་རྐང་གཉིས་འདེགས་འཇོག་གི། གྱ་ཙེ་གོམ་ཙེ་སློབ་པའི་དྲིན་ཅན་མ”ཞེས་ང་ཚོ་འགྲོ་ཤེས་པ་ཡང་ཨ་མའི་བཀའ་དྲིན་ཡིན་པ་དང་། འགྲོ་ཤེས་པའི་དོན་དུ་ཨ་མའི་དུས་ཚོད་ག་ཙམ་བརླག་པའི་ཚུལ་གསལ་བར་བཤད་ལ། “དང་པོ་གླེན་པ་ལུག་ལྟར་ལྐུགས་པ་ཞིག། ད་ལྟ་ཐམས་ཅད་སྨྲ་ཞིང་དོན་གོ་བའི། །མི་སྐད་འདི་ཙམ་བསླབས་པའི་དྲིན་ཅན་མ། །”ཞེས་ཨ་མ་ནི་བུ་ཕྲུག་གི་ཐོག་མའི་ཕ་སྐད་སློབ་མཁན་ཡིན་པ་སོགས་ཚིགས་བཅད་དེ་གཅིག་ལ་བལྟས་ན་ཡིད་དུ་འཐད་པ་འདུག་ཀྱང་། ངས་སྐབས་སུ་དོན་དང་མཐུན་པའི་ལུང་དྲངས་པ་མ་གཏོགས་ཐམས་ཅད་བཤུས་ན་ཉོག་འགྲོ་བསམ་ནས་བཞག་པ་ཙམ་ཡིན་ནའང་ཨ་མའི་དྲིན་ལན་ལ་ཐུགས་བསམ་བཞེས་མཁན་ཚོས་ངེས་པར་གཟིགས་དགོས་པ་ཞིག་རེད་འདུག
འདི་ལྟར་བཤད་དུས་ཨ་མ་ནི་བུ་ཕྲུག་གི་ཕ་སྐད་ཀྱི་ཐོག་མའི་དགེ་རྒན་དང་། འཚོ་བའི་ལམ་སྟོན་པ། ཟས་གོས་ཀྱི་བྱེད་པོ། ཉིན་མཚན་དུས་དྲུག་གི་བྱ་ར་མཁན། ལེགས་ཉེས་གང་བྱུང་གི་མགོན་སྐྱབས་དང་རྒྱབ་དཔུང་། རྒྱུ་ནོར་ལོངས་སྤྱོད་བསགས་པ་ཐམས་ཅད་ཕངས་མེད་དུ་བྱིན་མཁན་བཅས་ཡིན། མདོར་ན་འཇིག་རྟེན་འདིར་བུ་ཕྲུག་གི་དོན་དུ་མི་ཚེ་དཀའ་སྡུག་ཟད་མཁན་ནི་ཕ་མ་ལས་གཞན་མེད་པ་ཤེས་དགོས་ལ། དེའི་རྒྱུ་མཚན་གྱིས་ཕ་མའི་བཀའ་དྲིན་ལ་ཡང་ཡང་བསམ་བློ་གཏོང་དགོས། བསམ་ནས་ཕ་མར་མི་ཚེར་འདིར་དྲིན་ལན་གང་ཐུབ་ཅི་ཐུབ་ཀྱིས་གཟོ་དགོས།
བུ་ཕྲུག་ནི་ཕ་མའི་ལུས་སེམས་གཉིས་ཀྱི་ཁུར་པོ་གཅིག་པུ་ཡིན་ལ། གལ་ཏེ་ཕ་མ་ལ་བུ་ཕྲུག་ཟེར་བའི་ལན་ཆགས་འདི་མེད་ན། འཇིག་རྟེན་གྱི་ལོངས་སྤྱོད་ནི་རང་ལ་འདང་ཙམ་གྱིས་ཆོག་པས། ངལ་བ་འདི་འདྲ་བྱེད་ག་ལ་དགོས། འོན་ཀྱང་ཕ་མས་འབད་པ་གང་བྱས་བུ་ཕྲུག་གི་དོན་དུ་ཡིན་ལ། ཕ་མ་མང་པོ་ཞིག་གིས་བུ་ཕྲུག་གི་དོན་དུ་རང་ཉིད་ཀྱི་མི་ཚེའི་དུས་ཚོད་མང་ཤོས་བཏང་ཚར་བར་མ་ཟད། ཐ་ན་རང་སྲོག་ཀྱང་འདོར་བཞིན་ཡོད། ཨ་མས་མཆན་འོག་ལ་བུ་ཕྲུག་བཟུང་ནས་རང་ཉིད་ཁྱི་དང་སྤྱང་ཀིས་ཟོས་ཀྱང་བུ་ཕྲུག་ལ་གནོད་པ་མ་བྱུང་པའི་དངོས་བྱུང་གཏམ་རྒྱུད་མང་པོ་ཡོད་ལ། བུ་ཕྲུག་རྣམས་ཀྱི་ཁ་ཟས་ཀྱི་ཆེད་དུ་ཕ་མས་གཞན་ལ་འཁོན་འཛིང་བྱས་ནས་རང་སྲོག་དོར་བའང་མང་། དེའི་ཕྱོགས་ལ་མི་ཙམ་མ་ཟད། དུད་འགྲོ་ལའང་ཡིད་སེམས་དབང་མེད་འཕྲོག་པའི་གཏམ་རྒྱུད་མང་པོ་ཡོད་དེ། ཉེ་ཆར་དྲ་ལམ་ཁག་ཏུ་རི་དྭགས་གཙོད་མ་ཞིག་དང་གཙོད་ཕྲུག་གཉིས་མཉམ་དུ་སེང་གེའི་འཇིགས་པ་དང་འཕྲད། གཙོད་མས་རང་གི་ཕྲུ་གུའི་སྲོག་ཐར་ཕྱིར་རང་ཉིད་བསྡད་ནས་གཙོད་ཕྲུག་འབྲོ་རུ་བཅུག་ཅིང་། རང་ཉིད་ལ་གཅན་གཟན་གདུག་པ་ཅན་གྱིས་མཆེ་བ་སྐེར་བཙུགས་པའི་སྐད་ཅིག་མ་དེའི་ནང་དུའང་མགོ་བོ་ཡར་བཏེགས་ནས་གཙོད་ཕྲུག་གི་རྗེས་ལ་ལྟ་བཞིན་པའི་པར་རིས་གསོན་པོ་དག་མཐོང་དུས། ཕ་མའི་དཀའ་སྤྱད་ཀྱི་ཀློང་ན་བུ་ཕྲུག་གཉོམ་ལག་རྒྱས་བཞིན་པའི་གནས་ལུགས་མཐོང་ཐུབ།
གཞན་ཡང་གོང་དུ་བཤད་པའི་རྒྱལ་པོ་གཙུག་ཕུད་ཅན་ནམ་མ་སྐྱེས་དགྲ་མངལ་དུ་ཡོད་དུས། བྲམ་ཟེ་མངོན་ཤེས་ཅན་ཞིག་གིས་བུ་འདི་མ་འོངས་པ་ན་ཡབ་རྒྱལ་པོ་གཟུགས་ཅན་སྙིང་པོའི་དགྲར་འགྱུར་རྒྱུ་ཡིན་པ་ལུང་བསྟན། སྐབས་དེའི་དུས་ཡུམ་ཆེན་གྱིས་མངལ་ནས་གཡུག་ཐབས་བྱེད་པར་བཤད་ཀྱང་ཡབ་ཀྱིས་འཐད་མོས་མ་བྱས་པར་མ་ཟད། མ་སྐྱེས་དགྲ་ཆུང་དུས་ལག་པའི་མཐེ་བོང་ལ་གཉན་འབུར་བུད་པར་ཡབ་རྒྱལ་པོའི་ཁས་འཇིབ་ནས་རྣག་ཁྲག་རྟོལ་བ་སོགས་བརྩེ་བས་བསྐྱངས་མོད། དེ་ལས་ལྡོག་སྟེ་ཕ་དགྲ་རུ་བཟུང་ནས་བཀྲོངས། ཡིན་ཡང་། མ་སྐྱེས་དགྲ་རང་ཉིད་ཕ་རུ་གྱུར་དུས་གཞི་ནས་ཁོའི་རྒྱུད་ལ་ཡང་ཕ་ཡི་བརྩེ་བ་སྐྱེས་ཚུལ་སོགས་སྟོན་པ་བཅོམ་ལྡན་འདས་ཀྱི་རྣམ་ཐར་དུ་གསལ། ཁྱོད་ཉིད་བུ་ཕྲུག་ལ་ཇི་ལྟར་བརྩེ་བ་བཞིན་དུ་སོ་སོའི་ཕ་མས་ཀྱང་ཁྱོད་ལ་དེ་ལྟར་བརྩེ་བ་ཤེས་དགོས་པའི་སློབ་སྟོན་གནང་ཡོད། གལ་ཏེ་ཁྱོད་ཀྱི་སེམས་ལ་ང་ནི་རང་གི་བུ་ཕྲུག་ལ་དུངས་དུངས་དང་། ངའི་ཕ་མ་ངར་དུངས་པ་མི་འདུག་སྙམ་ན། མ་སྐྱེས་དགྲ་དང་དེའི་མའི་བསམ་པ་དང་གཅིག་མཚུངས་སུ་གྱུར།
གསུམ། ཨ་མའི་དྲིན་གཟོ་དང་འཇིག་རྟེན་གྱི་ཡ་རབས།
ཨ་མའི་དྲིན་གཟོ་བར་ཐོག་མ་ཨ་མའི་དྲིན་ཤེས་དགོས། དེའི་ཕྱིར་གོང་དུ་ཨ་མའི་དཀའ་སྤྱད་དང་གཅེས་སྐྱོང་གཙོ་བོར་བྱས་ནས་བཤད་ཡོད། ད་ནི་བུ་ཕྲུག་གིས་ཕ་མ་ལ་བྱམས་སྐྱོང་བྱེད་དགོས་པའི་ཐད་ནས་བགྲོ་གླེང་བྱ་རྒྱུ་ཡིན། འཇིག་རྟེན་གྱི་སྤྱོད་པ་ལ་ཡ་རབས་དང་མ་རབས་ཀྱི་སྤྱོད་པ་གཉིས་སུ་དབྱེ་ལ། ཡ་རབས་ནི་མདོ་ལས། “ཡ་རབས་རིགས་ལྡན་གུས་ཤིང་བག་ཡོད་སྤྱོད། །ངང་ཚུལ་བཟང་ལ་གཙང་ཞིང་དེས་པར་འགྱུར།”ཞེས་ཡ་རབས་ཀྱི་དོན་མདོ་ཡི་ཚིག་ཟུར་རེ་རེ་ནས་ངོས་བཟུང་དགོས། ཡ་རབས་ཟེར་བའི་ཐ་སྙད་འདི་བྱུང་བ་ནས་བཟུང་། འཇིག་རྟེན་སྟེང་ལ་བདེན་པ་དང་གནས་ལུགས་ཟེར་བའི་ལེགས་ཉེས་དབྱེ་འབྱེད་པའི་ཐ་སྙད་ཅིག་ཀྱང་བྱུང་། ལེགས་ཉེས་ཟེར་བ་ཡང་མིའི་རྣམ་རྟོག་གིས་ཕར་བཏགས་ཙམ་ལས་མེད་ཀྱང་འདི་ལ་བརྟེན་ནས་རྒྱལ་ཁམས་ཡོངས་ཀྱིས་ཡང་དག་དང་ཉེས་དམིགས་ཀྱི་རྣམ་བཞག་གཏན་ལ་དབབ་དང་དབེབས་བཞིན་ཡོད། ངས་སྟོན་པ་བཅོམ་ལྡན་འདས་གཙོ་བྱས་པའི་རྒྱ་བོད་ཀྱི་མཁས་གྲུབ་དམ་པ་དག་གི་གསུང་ལ་མཇལ་དུས། ཡ་རབས་ཟེར་བ་གང་ལ་འཇོག་དགོས་པའི་གནས་ལུགས་དེ་མཛུབ་མོ་རི་སྟོན་གྱི་ཚུལ་དུ་མཐོང་ཡོང་། དེའི་ནང་དུ་བསྟན་པའི་ཡ་རབས་ལ་ངེས་པར་ཚང་དགོས་པ་ཞིག་ནི་ཕ་མར་གུས་བཀུར་དང་དྲིན་གཟོ་བྱེད་པའི་ལྟ་བ་དེ་རེད།
ངས་ཕ་མར་ངེས་པར་གཅེས་དགོས་པའི་སྐོར་ལ་བསམ་བློ་ཞིབ་ཏུ་བཏང་བས། ཕྱོགས་གསུམ་ནས་ཕ་མར་གཅེས་ནས་དྲིན་གཟོ་དགོས་པར་བསམ།
(1)ཕ་མ་གཅེས་པ་ནི་དམ་པ་ཡིན།
གང་ལ་དྲིན་ཆེ་བ་དེ་ལ་ཁྲེལ་མེད་བྱེད་མི་ཉན་པ། དེ་སྟོན་པ་ཉིད་ནས་བརྒྱུད་པའི་ཡ་རབས་ཀྱི་བསླབ་བྱ་ཡིན་ལ། བསླབ་བྱ་དེ་ནི་འཇིག་རྟེན་སྤྱིར་ཕན་པའི་སྨན་གྱི་བསླབ་བྱ་ཞིག་ཡིན་པས། ནང་བསྟན་པ་གཅིག་པུས་ཉམས་སུ་ལེན་དགོས་པ་ཞིག་མིན་ལ། ཡང་ན་དགེ་ཚུལ་སློང་གི་བསླབ་བྱ་ལྟ་བུ་རབ་བྱུང་ཁོ་ནས་ཉམས་ལེན་དགོས་པ་ཞིག་གཏན་ནས་མ་ཡིན་པར། གནམ་འོག་གི་འགྲོ་བ་མིའི་རིགས་ཡོངས་ལ་གནང་བའི་བསླབ་བྱ་ཞིག་ཡིན། འདི་ལ་རིགས་རུས་དང་། ས་ཕྱོགས། རྒྱལ་ཁམས། ཆོས་ལུགས་ཀྱི་དབྱེ་བ་གཏན་ནས་མེད་པར་ཚང་མས་ཉམས་སུ་ལེན་ཆོག
སྟོན་པ་བཅོམ་ལྡན་འདས་ཀྱི་ཁྲེལ་ཡོད་དགོས་པར་གསུངས་པའི་ནང་ལས་ཕ་མར་དྲིན་གཟོ་བ་ནི་ཁྲེལ་ཡོད་དང་། ཡང་ན་དམ་པའི་ལུགས་སུ་གསུངས་པའི་བཀའ་སློབ་གསེར་གྱི་རི་བོ་འདྲ་བ་ཡིན་ལ། ཀླུའི་རྒྱལ་པོ་རྔ་སྒྲའི་ཚིགས་བཅད་ལས། “རྒྱ་མཚོ་དང་ནི་རི་རབ་དང༌། །ས་རྣམས་བདག་གི་ཁུར་མིན་གྱི། །བྱས་པ་མི་གཟོ་གང་ཡིན་པ། །དེ་ནི་བདག་གི་ཁུར་ཆེན་ཡིན། །མི་གང་སེམས་ནི་མི་རྒོད་ཅིང༌། །བྱས་པ་གཟོ་དང་བྱས་པ་ཚོར། །བྱས་པ་ཆུད་གཟོན་མི་བྱེད་པ། །དེ་དག་མཁས་པས་རབ་ཏུ་བསྔགས།”ཞེས་དྲིན་གཟོ་བ་དང་དྲིན་ཚོར་བ་མཁས་པས་བསྔགས་འོས་ཀྱི་གནས་དང་དམ་པ་ཡིན་པར་གསུངས་ལ། འདི་ལ་འགྲེལ་གནང་བའི་ཚེ་རྗེ་བླ་མས་ཀྱང་། རྒྱ་མཚོ་རི་རབ་དང་བཅས་པའི་ཁུར་ལས། བྱས་པ་མི་གཟོ་བ་ཁུར་ཆེ་བ་དང༌། བྱས་པ་གཟོ་བ་ནི་མཁས་པས་བསྔགས་པའི་གནས་སུ་གསུངས་ཏེ། ཞེས་སྟོན་པའི་དགོངས་པ་ཇི་ལྟ་བ་བཞིན་གསུངས་ཡོད། སྟོན་པ་བཅོམ་ལྡན་འདས་རང་ཉིད་ཀྱང་ཡུམ་གྱི་དྲིན་ལན་མཇལ་ཕྱིར་སུམ་ཅུ་རྩ་གསུམ་ལ་ཕེབས་པ། གུང་ཐང་བསྟན་པའི་སྒྲོན་མེའི་ཞལ་ནས། ཡུམ་སྒྱུ་མ་ལྷ་མཛེས་མ་སུམ་ཅུ་རྩ་གསུམ་དུ་སྐྱེས་ཡོད་པ་དེ་རྗེས་སུ་བཟུང་བ་སོགས་ཀྱི་ཆེད་དུ་སུམ་ཅུ་རྩ་གསུམ་དུ་བྱོན་ནས་ཤིང་ཡོངས་འདུ་ས་བརྟོལ་གྱི་དྲུང་ཨར་མོ་ནི་གའི་སྟེང་དུ་ཤཱ་རིའི་བུ་དང་འོད་སྲུང་ཆེན་པོ་སོགས་དགྲ་བཅོམ་པ་བརྒྱད་སྟོང་དང་ལྷན་དུ་དབྱར་ཞལ་གྱིས་བཞེས། ཞེས་གསུངས་པ་ལྟ་བུ་མང་།
མ་ཟད། བུད་མེད་སོགས་ཀྱི་དབང་དུ་བྱས་ན་ཕ་མར་བརྙས་པ་ནི་ངན་སོང་ལ་སྐྱེ་བའི་རྒྱུ་ཡིན་པས། དྲིན་གཟོ་བའི་ཕན་ཡོན་མང་བ་སོགས་གསུངས་ཡོད། དང་པོ་ཕ་མར་བརྙས་པའི་ཉེས་མིགས་ནི། དཀོན་བརྩེགས་ལས། རྒྱལ་པོ་ཆེན་པོ་བུད་མེད་ཀྱི་དབང་དུ་སོང་ནས་འདོད་པ་རྣམས་ལ་བསྟེན་ཅིང་ཕ་མ་ལ་བརྙས་པ་དང་། ངན་འགྲོར་འགྲོ་བར་འཇུག་པ་ད་ནི་སྐྱེས་པའི་སྐྱེས་བུའི་སྐྱོན་གཉིས་པ་ཡིན་ནོ། །ཞེས་གསུངས།
གཉིས་པ། དཀོན་བརྩེགས་ལས། གང་དག་ཕ་མ་རྒས་པ་གསོ་བར་བྱེད་པ་ནི། །དེ་དག་རྟག་ཏུ་བདེ་ཞིང་ཡིད་ཀྱང་བདེ་འགྱུར་ལ། །འདི་ལ་ལྷ་དང་བཅས་པ་དང་ནི་དབང་པོ་དང་། །དེ་བཞིན་འདི་ལ་ཚངས་པར་བཅས་པའི་རིགས་སུ་འགྱུར། །གང་དག་ཕ་མ་རྒས་པ་གསོ་བར་བྱེད་པ་ནི། །དེ་དག་སོང་ན་ཕྱིར་འོང་བ་ཡང་འགྲུབ་འགྱུར་ཞིང་། །རྒྱ་མཚོ་ཆེན་པོ་ནས་ཀྱང་བདེ་ཞིང་ལེགས་འོང་སྟེ། །དེ་ལྟར་བྱེད་པ་དག་ནི་རབ་མཆོག་རྙེད་པ་ཡིན། གང་དག་ཕ་མ་རྒས་པ་གསོ་བར་བྱེད་པ་ཡི། །ཚོང་པ་དེ་དག་ཡོན་ཏན་ཀུན་གྱི་གཙོ་འགྱུར་ཞིང་། །དེ་བཞིན་ཞིང་ལས་འབྲས་བུ་ཕུན་སུམ་ཚོགས་འབྱུང་སྟེ། །བསོད་ནམས་བགྲང་བའི་དོན་དུ་བརྗོད་པར་མི་ནུས་སོ། །གང་དག་ཕ་མ་རྒས་པ་གསོ་བར་བྱེད་པ་ནི། །དེ་དག་ཁུར་རྣམས་ཁྱེར་བའི་རྔ་མོང་རྣམས་དང་ཡང་། །ཡང་ན་གླང་དང་བོང་བུ་དག་ཏུ་མི་འགྱུར་ཏེ། །མི་རྣམས་དེ་དག་སྤུ་གྲིའི་སོ་ལ་རྫི་མི་འགྱུར། །གང་དག་ཕ་མ་རྒས་པ་གསོ་བར་བྱེད་པ་ནི། །དེ་དག་ཆུ་བོ་རབ་མེད་དང་ནི་མེ་མུར་དང་། །སྤུ་གྲིའི་སོ་དང་ལྡན་པ་ལ་ཡང་མི་རྒལ་ཏེ། །དེ་དག་ཟངས་ཁུ་བསྐོལ་བ་འཐུངས་པར་ཡོང་མི་འགྱུར། །གང་དག་ཕ་མ་རྒས་པ་གསོ་བར་བྱེད་པ་ནི། །དེ་དག་ནོར་དང་འབྲུ་ནི་མི་ཉུང་བ་དག་དང་། །ཆུང་མ་དང་ནི་བུ་དང་བུ་མོ་དག་དང་ཡང་། །བཻ་དཱུརྱ་དང་རིན་ཆེན་ས་ལེ་སྦྲམ་ཡང་རྙེད། །གང་དག་ཕ་མ་རྒས་པ་གསོ་བར་བྱེད་པ་ནི། །དེ་དག་རབ་འཕྲུལ་ལྷའི་ཕོ་བྲང་དག་དང་ནི། །རྩིབ་འགྱུར་དང་ནི་འདྲེས་པའི་ཚལ་ཡང་མཐོང་འགྱུར་ཏེ། །ལྷ་རྣམས་དུ་མས་རྟག་ཏུ་མདུན་དུ་བདར་བར་འགྱུར། །མི་ཡི་གཙོ་བོར་གྱུར་ཅིང་ལྷ་ཡི་ལྷར་གྱུར་བ། །ཐུབ་པ་ཆེན་པོ་འདི་འདྲའི་གསུང་ནི་ཐོས་གྱུར་ན། །རྒས་ཤིང་དབང་པོ་ཤིན་ཏུ་ཉམ་ཆུང་གྱུར་བ་ཡི། །ཕ་མ་སྦྱིན་གནས་དམ་པ་སུ་ཞིག་གསོ་མི་བྱེད། །ཞེས་ཕ་མ་རྒས་པ་དྲིན་གཟོའི་ཕན་ཡོན་སྒོ་མི་འདྲ་བ་དུ་མ་གསུངས་ཡོད།
དེ་དང་དེ་བཞིན་དུ། རྗེ་བླ་མ་དང་། རྒྱ་བོད་མཁས་པ་མང་པོའི་ཕ་མའི་དྲིན་གཟོའི་སྐོར་ཀྱི་བཀའ་སློབ་མང་། གུང་ཐང་བསྟན་པའི་སྒྲོན་མེའི་བྱང་ཆུབ་ཀྱི་སེམས་གཉིས་སྒོམ་ཚུལ་ཐེག་པ་མཆོག་གི་འཇུག་ངོགས་ལས། “དྲིན་ཆེ་བར་ཤེས་ཀྱང་དྲིན་གཟོ་མི་བྱེད་པ་ཤིན་ཏུ་སྨད་པའི་གནས་ཁྲེལ་མེད་ཀྱི་སྤྱོད་པ་ཡིན། རང་ཅག་དང་ཐུབ་པའི་དབང་པོ་གཉིས་མ་རྒན་འདི་དག་གིས་སྔོན་ཚད་མེད་པའི་དྲིན་གྱིས་བསྐྱངས་པར་འདྲ་བ་ལ། ཐུབ་པས་དཀའ་བ་བརྒྱ་ཕྲག་གིས་དྲིན་གཟོ་ཇི་ཙམ་ཞིག་མཛད་འདུག རང་ནི་དེ་ཐམས་ཅད་ཡལ་བར་དོར་ནས་བསྡད་པའི་ལ་ཡོག་གིས་ད་ལྟ་ཐུབ་པ་སངས་རྒྱས་ལ། རང་ཅག་སྡུག་བསྔལ་གྱི་རྒྱ་མཚོར་ལུས་པ་འདི་བྱུང་བར་སྣང། ད་ནི་ཡ་རབས་ཀྱི་སྤྱོད་པས་ཁྲེལ་ངོ་ཚ་སྲུང་སྟེ་དྲིན་གཟོ་ཞིག་བྱེད་དགོས། དེའང་ཟག་བཅས་ཀྱི་བདེ་བ་ཕྲན་ཚེགས་རེ་ལ་སྦྱར་ཡང་སྐོམ་པ་ལ་ཚྭ་ཆུ་བླུད་པ་བཞིན་ཕན་ཆུང་ལ་གནོད་པའི་རྒྱུར་འགྲོ་ཉེན་ཆེ། མ་རྒན་འདིས་རང་གནོད་པ་ཀུན་དང་བྲལ་བ། བདེ་བ་ཀུན་དང་ལྡན་པ་ཞིག་བྱེད་འདོད་ནས་ཤེས་ཚོད་དང་ནུས་ཚོད་ཀྱིས་འབད་པ་ཡིན་མོད་ཀྱང། ཕུགས་ཀྱི་ཕན་གནོད་མོ་རང་གིས་མ་ཤེས་པར་སྣང། བདག་གིས་ཀུན་བྱང་གི་སྐྱོན་ཡོན་མཐོང་བ་ཡིན་པས་གནས་སྐབས་ཀྱི་བསླུ་བྲིད་བྱིས་པའི་མགོ་སྐོར་ལྟ་བུ་མ་ཡིན་པར་གཏན་དུ་ཕན་ཐོགས་ངེས་པའི་དྲིན་གཟོ་ཞིག་བྱེད་དགོས་སྙམ་དུ་བསམ་སྟེ། གཞན་དོན་དོན་དུ་གཉེར་བའི་གོལ་ས་འགོག་བྱེད་བཏང་སྙོམས་དང། སྐུལ་མ་འདེབས་བྱེད་ཡིད་འོང་གི་རྣམ་པར་སྒྲུབ་པ་གཉིས་ཀྱིས་གཞི་བརྟན་པར་བྱ”ཞེས་པ་ལྟ་བུའི་མན་ངག་བྱིན་རླབས་ཅན་མང་དུ་བཞུགས་པ་རྣམས་ལ་ཐུན་རེ་ཙམ་མཇལ་ནས་དམ་པ་གོང་མ་རྣམས་ཀྱི་དྲིན་གཟོའི་སྐོར་ལ་ཐུགས་བསམ་བཞེས་ཚུལ་སོགས་བསམ་ན། ཕ་མ་གཅེས་ནས་དེའི་དྲིན་གཟོ་ནི་དམ་པའི་ངང་ཚུལ་རེད།
(2)ཕ་མའི་བསམ་པ་ནི་ཞི་བདེའི་རྩ་བ་ཡིན།
ཕ་མའི་བསམ་པ་ནི་གཞན་ཕན་ཁོ་ན་ཡིན། གཞན་ཕན་ནི་ཞི་བདེའི་རྩ་བ་ཡང་ཡིན་ལ། མི་སུ་ཡིན་ཡང་ས་སྒང་གོ་ལ་ཧྲིལ་པོའི་སྟེང་གི་འགྲོ་བ་མིའི་རིགས་ལ་རང་ཉིད་ཀྱི་བུ་དང་འདྲ་བའི་དུངས་པ་ཡོད་ཚེ། ཞི་བདེ་བཅས་ནི་ངང་ངམ་ཤུགས་ཀྱིས་འབྱུང་སྲིད་དེ། རང་གི་བུ་ལ་སྡུག་བསྔལ་འདོད་མཁན་གྱི་ཕ་མ་འཇིག་རྟེན་ལས་བཙལ་ན་ཤིན་ཏུ་རྙེད་དཀའ་བ་ཡིན་ལ། རང་ཉིད་ཀྱི་བུ་ཕྲུག་ལ་བདེ་སྐྱིད་བྱུང་ན་མི་དགའ་བའི་ཕ་དེ་བས་དཀོན། འཛམ་བུ་གླིང་གི་མི་རིགས་དང་རྒྱལ་ཁབ་ཕན་ཚུན་བར་ལ་མ་བུའི་བརྩེ་བ་དེ་འདྲ་ཞིག་འབྱུང་ཐུབ་པ་ཡིན་ན། དམག་འཁྲུག་དང་བཙན་གནོན་གྱི་ཐ་སྙད་དག་ཀྱང་འཇིག་རྟེན་ནས་མིང་གི་ལྷག་མར་འགྱུར་ངེས། ཚོང་རྫས་རྫུན་མ་དང་། དུག་ཚོང་། ལྐོག་ཟ་རུལ་སུངས་ཀྱི་ལས་ཀ་སྐྱུགས་བྲོ་བ་ཐམས་ཅད་ནམ་མཁའི་སྤྲིན་དང་ཉི་གཞོན་མདུན་གྱི་མུན་པ་དང་འདྲ་བར་གར་སོང་ཆ་མེད་དུ་འགྱུར་ངེས།
ཕ་མའི་བཀའ་དྲིན་ཤེས་ཤིང་དྲིན་གཟོ་བ་ཉམས་ལེན་གྱི་རྩ་བའང་ཡིན། མར་ཤེས་དྲིན་དྲན་སོགས་རྒྱུ་འབྲས་མན་བདུན་གྱི་སྒོ་ནས་བློ་སྦྱོང་ནས་བསམ་པ་བྱང་ཆུབ་མཆོག་ཏུ་སེམས་བསྐྱེད་པའི་ཚུལ་རྣམས་རྗེ་བླ་མའི་བྱང་ཆུབ་ལམ་རིམ་ནང་དུ་གསུངས་ཡོད་པས་ཤེས་པ་བྱ། ནང་པའི་གཞུང་དུ་འགྲོ་བ་མི་ཙམ་མ་ཡིན་པར་སེམས་ཅན་ཡོངས་རྫོགས་བདེ་བ་ཐོབ་པ་དང་དེ་དག་གི་སྡུག་བསྔལ་སེལ་བའི་ཆེད་དུ་ཡིན་པས། བསྟན་པའི་ལྟ་བ་རྟེན་འབྱུང་དང་སྤྱོད་པ་མི་འཚེ་བའི་ལམ་གྱིས་མི་སུ་ལའང་གནོད་པ་བྱེད་རྒྱུ་ལས་ཟློག་ཏེ། “དྲིན་ལན་འཁོར་མེད་ཀྱི་མ་རྣམས་དོན་དུ། །སེམས་བསྐྱེད་ཕྱིན་དྲུག་གི་སྤྱོད་ལ་སློབ་དགོས། །”ཞེས་པ་ལྟ་བུ།
(3)ཕ་མའི་བརྩེ་བ་ནི་ཕ་མ་ལས་གཞན་ལ་སྐྱེ་སྲིད་དམ།
ཕ་མ་བུ་ཕྲུག་ལ་དུངས་པ་དེ་ནི་ཧོབ་སྟེ་བལྟས་ན་ལྷན་སྐྱེས་སམ་རང་བྱུང་ལྟ་བུར་གྲུབ་མོད། ནང་བསྟན་མཚན་ཉིད་རིག་པའི་ངོས་ནས་དཔྱད་ན། དེ་ཉིད་གྲུབ་མཐའ་གང་རུང་གིས་ལྷད་པའི་ཀུན་བཏགས་མིན་ལ། ཡང་ན་གཞུང་ནས་བཤད་པའི་ལྷན་སྐྱེས་ཡང་མིན། སྤྱིར་བཏང་བརྩེ་བ་འདི་ཇི་ལྟར་སྐྱེ་བ་དང་། དེ་ཉིད་མི་རང་ག་བ་ཞིག་གི་རྒྱུད་ལ་སྐྱེ་ཐུབ་མིན་བསམ་བློ་འཁོར་དུས། ཐོག་མར་བུ་ཕྲུག་ལ་བརྩེ་སེམས་ཇི་ལྟར་སྐྱེས་པ་ཡིན་སྙམ་ན། མ་གཞི་ཕ་མ་རང་རང་གི་སེམས་ལ་རག་ལས། དང་པོ་ཨ་མའི་མངལ་དུ་བྱིས་པ་ཆགས་དུས་སོ་སོའི་སེམས་ལ་ངའི་ཕྲུ་གུ་ཡིན་བསམ། ང་རང་གི་ཤ་ལས་གྲུབ་པ་ཡིན་པའི་མངོན་ཞེན་དྲག་པོས་གསོས་བཏབ་སོང་བའི་རྟོག་པ་མཁྲེགས་པོ་སྟེ། བདག་འཛིན་གྱིས་གཅེས་སྤྲས་ཆེས་ཆེར་བྱས་པར་བརྟེན། ད་གཟོད་ཕྲུ་གུ་ཕྱི་ལོགས་ལ་བཙས་པའི་བར་དང་བཙས་ནས་ནར་སོན་པའི་བརྒྱུད་རིམ་ཁྲོད་དུ་མའི་ནང་རང་ཕྱོགས་སུ་གཅོད་རྒྱུ་མང་དྲགས་པས་རེད།
གལ་ཏེ་འདི་འདྲ་བའི་ཀུན་སློང་ཞིག་ཁྱི་ཕྲུག་གམ་ཡང་ན་ལུ་གུ་ཞིག་གི་སྟེང་ནས་སྐྱེ་རུ་སོང་ན། དེས་ནི་ཕ་མའི་བརྩེ་བ་འདི་ཉིད་འགྲོ་བ་གཞན་དང་གཞན་ལའང་ཁ་སྤོ་ཐུབ་པའི་རྒྱུ་མཚན་ཡང་དག་ཅིག་སོང་བ་རེད། དུས་དེ་ནས་བཟུང་འཛམ་བུ་གླིང་གིས་མཚོན་པའི་གནམ་འོག་གི་སེམས་ཅན་ཡོངས་རྫོགས་ལ་བརྩེ་བ་འདི་འདྲ་ཞིག་སྟེར་ཐུབ་ངེས། དེ་ལྟར་སྐྱེར་འཇུག་གི་རྒྱུ་ནི་ཐེག་པ་ཆེན་པོའི་སེམས་བསྐྱེད་ལ་སོགས་བསྟན་པའི་དགོས་པའང་ཡིན། འདི་ལ་བསམ་བློ་བཏང་དུས་སེམས་ཅན་ཐམས་ཅད་མར་སེམས་པའི་འདུ་ཤེས་དགོས་པར་བསྟན། འཛམ་གླིང་ཞི་བདེ་དང་འཇིག་རྟེན་གྱི་སྐྱེ་འགྲོ་ཡོངས་རྫོགས་ཕ་མ་བུ་ཕྲུག་འདྲ་བའི་བརྩེ་སེམས་དང་ཡིད་ཆེས་ཡོད་པའི་ངང་ནས་འཚོ་རྒྱུའི་ཐབས་ལམ་རྨད་དུ་བྱུང་བ་ཞིག་རེད་མོད། འགའ་རེས་ནི་མར་མ་གྱུར་བའི་སེམས་ཅན་མེད་ན། དེ་བཞིན་དུ་དགྲར་མ་གྱུར་བའི་སེམས་ཅན་ཡང་མེད་པས། སེམས་ཅན་ཐམས་ཅད་དགྲ་ཡིན་པར་ཐལ་འགྲོ་ཞེས་རིགས་པ་མགོ་མཚུངས་བྱེད་པ། དོན་གྱི་གནད་ལ་བསམ་བློ་མ་བཏང་བ་དང་། དགོས་པ་དང་དགག་བྱ་གང་གཙོ་བའི་ཕྱོགས་ལ་ཡིད་ཙམ་ཡང་མ་ཕྱོགས་པར་ངེས། མར་མ་གྱུར་བའི་སེམས་ཅན་མེད་པར་རིགས་པ་བཏང་བ་ལས་སེམས་ཅན་ཐམས་ཅད་མ་ཡིན་དགོས་པའི་རྟགས་འགོད་མཁན་ལ། ཁྱོད་རང་གི་ཕ་རྒན་ངུ་མ་དགོད་དུ་ཡོད་པ་ཆོས་ཅན་ལ་ལེན་དགོས་འདུག་སེམས་ཅན་ཐམས་ཅད་དགྲར་བསྒོམ་དགོས་སོ་ཞེ་ན་དེ་ནི་དངོས་གནས་འཇིགས་སུ་རུང་བ་ཞིག་རེད་དེ། ཐ་ན་ཁོ་རང་ཉིད་ཀྱི་ཕ་མ་ཡང་དགྲ་རུ་བཟུང་མེད་དམ་སྙམ་པའི་རེ་དོགས་ཀྱི་འཆང་ལ་དཔྱང་ཡོང་། གོང་དུ་བཤད་པ་བཞིན་འདི་ནི་དགོས་པ་དང་དགག་བྱ་གཉིས་ལས་གང་ཞིག་གཙོ་ཆེ་མིན་ལ་ཁ་མིག་ཙམ་ཡང་མ་ཕྱོགས་པའི་སྐད་ཆ་རེད་འདུག
ཕ་མས་གང་ཟག་གཞན་དང་གཞན་དུ་བལྟས་ནས་དེར་རང་གི་བུ་ཕྲུག་དང་འདྲ་བའི་བློ་སྐྱེ་རྒྱུ་ཡོད། བདག་གཞན་གཉིས་ལ་གཅེས་སྤྲས་ཀྱི་གོ་ས་ཡང་བརྗེ་རྒྱུ་ཡོད་པར་བཤད་པ་སོགས་འགྲུབ་སྟེ། སྤྱོད་འཇུག་ལས།“དེ་བས་ཇི་ལྟར་གཞན་དག་གི། ཁུ་བ་ཁྲག་གི་ཐིགས་པ་ལ། །ཁྱོད་ཀྱིས་ངར་འཛིན་བྱས་པ་ལྟར། །དེ་བཞིན་གཞན་ལ་གོམས་པར་གྱིས། །”ཞེས་ཆོས་ཐམས་ཅད་བདེན་པར་མ་གྲུབ་པ་གཞིར་བཟུང་པའི་སྟེང་ནས་བདག་གཞན་མཉམ་བརྗེ་ཡི་འདུ་ཤེས་བརྗེ་རྒྱུ་ཡོད་པར་བསྟན་ལ། དེ་ལྟར་ཡིན་པ་ཡང་རྗེ་ཉིད་ཀྱི་ལམ་རིམ་ཆེན་མོ་ལས། གལ་ཏེ་གཞན་གྱི་ལུས་བདག་གི་ལུས་མིན་པས་དེ་ལ་རང་གི་ལུས་འདྲ་བ་ཇི་ལྟར་བསྐྱེད་དུ་རུང་སྙམ་ན། ལུས་འདི་ཉིད་ཕ་མའི་ཁུ་ཁྲག་ལས་གྲུབ་པ་ཡིན་ཞིང་གཞན་གྱི་ལུས་ཀྱི་ཆ་ཤས་ལས་གྲུབ་པ་ཡིན་ཡང་སྔོན་གོམས་པའི་དབང་གིས་ངར་འཛིན་པ་སྐྱེ་བ་ལྟར། གཞན་ལུས་ལའང་རང་གི་ལུས་ཡིན་པ་བཞིན་གཅེས་པར་འཛིན་པ་གོམས་པར་བྱས་ན་སྐྱེ་སྟེ། ཞེས་གསུངས་པ་བཞིན། རང་གཞན་མཉམ་བརྗེ་ལ་འདི་འདྲའི་འགྱུར་བ་འབྱུང་སྲིད་ན། ཕ་མའི་སེམས་ཀྱི་བརྩེ་བ་དེར་སློབ་སྦྱོང་དང་ཆོས་ཉིད་ངོས་ཟིན་པ་བྱས་ནས་ཉམས་སུ་ལེན་ཐུབ་པ་དང་། ཉམས་སུ་བླངས་ནས་སེམས་ཅན་གཞན་ལ་བློ་ཁ་སྤོ་དགོས་མོད། དེ་ལྟར་མི་ནུས་པའི་རྒྱུ་མཚན་ཡང་བདག་གཞན་མཉམ་བརྗེ་མི་ནུས་པའི་རྒྱུ་རྐྱེན་ལྟར་བདག་འཛིན་དང་རང་གཅེས་འཛིན་ཐུག་འདུག་སྟེ། ཡང་ལམ་རིམ་ཆེན་མོ་ལས། “གཞན་ལ་ངའོ་སྙམ་དུ་དང་དེའི་མིག་ལ་སོགས་པ་ལ་ངའི་འོ་སྙམ་པའི་བློ་སྦྱོང་བ་མིན་གྱི། རང་ལ་གཅེས་པར་འཛིན་པ་དང་གཞན་ཡལ་བར་འདོར་བའི་བློ་གཉིས་གོ་ས་བརྗེས་ཏེ་གཞན་ལ་རང་ལྟར་གཅེས་པར་འཛིན་ཅིང་རང་ལ་གཞན་ལྟར་ཡལ་བར་འདོར་བའི་བློ་བསྐྱེད་པའོ། །དེའི་ཕྱིར་བདག་གི་བདེ་བ་དང་གཞན་གྱི་སྡུག་བསྔལ་བརྗེ་བར་གསུངས་པའང་བདག་གཅེས་འཛིན་ལ་དགྲར་བལྟས་ནས་བདག་གི་བདེ་བ་ལ་ཆེས་ཆེར་བྱེད་པ་འགོག་ཅིང༌། གཞན་གཅེས་འཛིན་ལ་ཡོན་ཏན་དུ་བལྟས་ནས་གཞན་གྱི་སྡུག་བསྔལ་ཡལ་བར་འདོར་བ་བཀག་ནས་དེ་སེལ་བ་ལ་ཆེས་ཆེར་བྱེད་པ་སྟེ། མདོར་ན་རང་གི་བདེ་བ་ལ་མི་བལྟ་བར་གཞན་གྱི་སྡུག་བསྔལ་བསལ་བའི་དོན་དུ་འཇུག་པའོ། །”ཞེས་བདག་འཛིན་གྱི་དབང་གིས་བསྐྱེད་པ་ཡོངས་རྫོགས་ནི་འབྲས་བུ་སྡུག་བསྔལ་འབའ་ཞིག་གི་རྒྱུར་རྟོགས་ནས། རང་གི་ཕ་མ་ལ་དྲིན་གཟོ་དང་གཞན་ཕན་གྱི་ལས་ལ་འབད་རྒྱུ་གཙོ་བོ་བྱས། གང་ཟག་གཞན་ལ་ཕ་མའི་བརྩེ་བ་དང་འདྲ་བ་ཞིག་སྟོན་ཐུབ་ན་དེ་བས་རླབས་ཆེན་ཞིག་དང་ཁྱད་འཕགས་ཤིག་མི་འདུག་སྙམ་ཡོང་།
(4)དགྲ་གཉེན་འདུ་ཤེས་འགྱུར་སླ་ཡང་གཉེན་འཛིན་གཅེས་དགོས།
ཆོས་གང་ཞིག་ཡིན་ཡང་བདེན་པར་མ་གྲུབ་པ་དང་རྟོག་པས་ཕར་བཏགས་ཙམ་དུ་གྲུབ་པའི་རྒྱུ་མཚན་གྱིས་འགྱུར་ལྡོག་འབྱུང་སླ་བ། གལ་ཏེ་བདེན་གྲུབ་ཏུ་ཡོད་ན། དང་པོ་གཉེན་དང་གྲོགས་སུ་གྱུར་བའི་གང་ཟག་དེ་ལ་འགྱུར་བ་གཏན་ནས་ཡོང་མི་དགོས་མོད། དེ་ལྟར་མ་ཡིན་པར་གྲོགས་པོ་ཕན་ཚུན་བར་དང་། བཟའ་ཚང་ཕན་ཚུན་བར་འགལ་རྐྱེན་ཕྲན་བུ་རེ་བྱུང་དུས། ཕན་ཚུན་གཉིས་ཀར་སེམས་ཀྱི་འཛིན་སྟངས་རྦད་དེ་ལོག་འགྲོ་བཞིན་ཡོད། སྔར་ཕན་ཚུན་བརྩེ་བའི་ཡིད་དུང་དུང་པ་ཞིག་འདྲེས་ནས་མིག་གིས་གདོང་མཐོང་ན་གང་ཤར་ཡིད་དུ་འཐད་པ། རྣ་བས་སྐད་ཐོས་ན་གང་བཤད་བདེན་པར་སྣང་བ་ཞིག་ཡིན་ཡང་། མ་མཐུན་པའི་ཉིན་ཕ་རོལ་བའི་སྐད་དང་བྱད་བཞིན་གང་རུང་མཐོང་ཐོས་ཀྱི་ཡུལ་དུ་གྱུར་ན་སེམས་ལ་ཞེ་སྡང་ལ་སོགས་མི་འདོད་པའི་བློ་སྣ་མང་པོ་སྐྱེས་ཡོང་། ལུས་ཀྱི་སྡོད་སྟངས་དང་ངག་གི་སྨྲ་བརྗོད་གང་ཡིན་ཡང་སྔ་མ་ལས་ལྡོག་ནས་ཡོད་པར་ཤར་བ། ཕ་རོལ་པོའི་ལུས་ངག་གློ་བུར་དུ་མི་སྡུག་པ་དང་མི་སྙན་པར་འགྱུར་བ་མ་ཡིན་པ། ཡང་ན་ལྟ་མཁན་གྱི་འཛིན་སྟངས་ལོག་སོང་བ་ཡིན།
འགྱུར་ལྡོག་ཆེ་བའི་འདུ་ཤེས་ཀྱིས་ང་ཚོའི་སེམས་ལ་བདེ་སྡུག་གི་ཚོར་བ་མང་བོ་བསྐྱེད་ཡོང་གི་ཡོད། དགྲར་འཛིན་གྱི་བསམ་བློ་ཤུགས་ཆེ་རུ་སོང་དུས་སེམས་ལ་བདེ་ཉམས་དང་སྐྱིད་ཉམས་འཆར་རྒྱུ་འགག་ནས། ན་གོང་དུ་འཁྱིལ་བའི་རྫིང་བུ་དཀྲུགས་པ་བཞིན་ཉོག་ཉོག་པོར་གྱུར། རེ་དོགས་དང་འགྲན་སེམས། ཕྲག་དོགས་བཅས་སེམས་པ་ལྷོད་པོར་གནས་མི་ཐུབ་པའི་སེམས་དང་སེམས་བྱུང་གི་ཚོར་བར་འུར་ཟིང་བསླངས་ནས། སྙིང་གི་ན་ཚ་དང་ཀླད་རྩ་འགག་པའི་ནད་རིགས་འབྱུང་བ་དང་། ཡུལ་ལུང་བར་དང་ས་གནས་བར། རྒྱལ་ཁབ་ཕན་ཚུན་བར་ལ་རྡུལ་མཚོན་སོགས་ཀྱི་དཔུང་ཤུགས་ངོམས་རེས་བྱས་ཏེ་འཇིགས་ཡེར་ཡེར་བའི་ཚོར་སྣང་ཁྲོད་དུ་སྡོད་དགོས་བྱུང་བ། དགྲར་འཛིན་དང་རེ་དོགས་ཆེ་སོང་བ་ལ་འབྲེལ་ངེས་ཡིན།
དེ་ལས་ལྡོག་ནས་གཉེན་འཛིན་གྱི་བསམ་བློ་དང་ལྷག་ཏུ་ཕ་མའི་བརྩེ་སེམས་འདྲ་བའི་ལྷད་མེད་ཀྱི་བྱམས་བརྩེའི་འདུ་ཤེས་གསོ་སྐྱོང་བྱེད་ཐུབ་པ་བྱུང་ན། རང་ཉིད་འཇིག་རྟེན་འདིར་ཕ་མས་གཅེས་སྐྱོང་བྱས་པའི་དགོས་པ་ཡང་གྲུབ་ཡོད། མ་ཟད་མི་ཚེ་ཐུང་ཐུང་འདི་ཡང་དགོད་སྒྲ་དང་སྐྱིད་སྣང་གིས་སྐྱེལ་ཐུབ། ཁོར་ཡུག་ཅི་འདྲ་ཞིག་གི་གང་ཟག་ལའང་ཞི་བདེ་དང་ཡིད་ཆེས་ཀྱི་ཚོར་བ་བག་ལྷོད་གཅིག་ཡོང་སྲིད།
(5)ཕ་མ་ལན་གཅིག་མ་གཏོགས་མི་རྙེད།
འཇིག་རྟེན་ནས་ཆེས་དཀའ་བ་ནི་གདམ་གསེས་ཡིན། ནོར་འཁྲུལ་འབྱུང་བའི་ཉེན་ཁ་ཡང་གདམ་གསེས་རེད། མི་མང་པོ་ཞིག་ན་ཚོད་གཞོན་པའི་སྐབས་སུ་ཕ་མ་དང་ཅུང་རིང་དུ་གྱེས་ནས་མཛའ་གྲོགས་དང་མཉམ་དུ་འཚོ་བ་སྐྱེལ་བཞིན་ཡོད་ལ། དེང་སང་ཕ་མ་དང་མཛའ་གྲོགས་གཉིས་ལས་མཛའ་གྲོགས་འདེམས་མཁན་མང་པོ་ཡོད་མོད། ཞིབ་ཏུ་བསམས་ན་གདམ་གསེས་ལ་ཐུག་དུས་གནས་སྐབས་ཀྱི་ཚོར་བ་དང་དགོས་མཁོ་གཙོ་བོར་བྱེད་པ་ནི་བསམ་བློའི་ཕུགས་རྒྱང་ཐུང་བའི་རྟགས་རེད། རྒྱུ་མཚན་མཛའ་གྲོགས་ནི་ཡང་དང་བསྐྱར་དུ་བསྒྲིག་ཆོག་ལ། ཕ་མ་ནི་ལན་གཅིག་མ་གཏོགས་རྙེད་རྒྱུ་མེད་པས་སོ། །
དེའི་ཕྱིར་ང་ཚོའི་བོད་ཀྱི་ཡུལ་ན་ནང་བསྟན་གྱི་སྙིང་པོ་མ་ཡལ་བའི་རྒྱུ་མཚན་གྱིས་ཕ་མ་ལ་གུས་བཀུར་བྱེད་པའི་ལུགས་སྲོལ་བཟང་པོ་ད་དུང་ཉམས་མེད། (1)ཕ་མ་རྒས་པོ་རྣམས་ལ་རྒྱུན་དུ་ཁ་འཇམ་ཚིག་འཇམ་ངང་ནས་བྱམས་སྐྱོང་བྱེད་རྒྱུ་དང་། (2)ཁོ་ཚོ་གང་ལ་གནས་སྐོར་དུ་འགྲོ་འདོད་ཁག་ལ་གནས་སྐོར་དུ་འགྲོ་རྒྱུ། (3)ཕ་མ་འདས་ཕྱིན་དགེ་རྩ་རྒྱ་ཆེན་བྱེད་མཁན། གནས་བབ་འདི་དག་ལ་བསམ་ན། ད་ལྟ་ན་ཚོད་བཞི་བཅུའི་བར་ན་ཡོད་པའི་བུ་ཕྲུག་རྣམས་ནི་ཕ་མར་བརྩེ་བ་དང་དྲིན་གཟོ་བའི་བསམ་པ་ཤུགས་ཆེན་ཡོད་ལ། འོན་ཀྱང་དུས་རབས་ཀྱི་འགྱུར་བའི་དབང་གིས་ན་གཞོན་དང་། ན་ཆུང་དག་གི་བསམ་པ་ནི་དེ་ལས་ལྡོག་ཏེ། འགྱུར་བ་འགྲོ་བཞིན་རྒན་པ་མང་བའི་རྒྱལ་ཁབ་དག་གིས་ངེས་པར་དུ་ནང་པའི་བསྟན་པའི་གཞུང་ལས་གསུངས་པའི་ཕ་མའི་དྲིན་གཟོའི་སྐོར་གྱི་བསླབ་བྱ། སློབ་གསོ་སྒོ་སྣ་ཚོགས་ནས་སྤེལ་ན་ཡ་རབས་ཀྱི་སྲོལ་བཟང་པོ་རྒྱུན་སྐྱོང་བྱེད་ཐུབ་ངེས་རེད།
མཇུག་གི་གཏམ།
བསམ་བློ་འདི་ལྟར་བཏང་དུས། ཕ་མའི་བསམ་པ་ནི་གཞན་ཕན་སྙིང་པོ་ཅན་གྱི་བསམ་བློ་ཡིན་ལ། བསམ་བློ་འདི་ཉིད་རྒྱ་ཆེ་རུ་བཏང་སྟེ་དར་སྤེལ་བྱས་ན་དེས་ནི་འཛམ་གླིང་ཞི་བདེ་དང་དེ་ལ་དྲིན་གཟོ་བྱས་ན་འཇིག་རྟེན་འཆམ་མཐུན་ལ་ལག་རྗེས་འབུལ་ཐུབ། སྟོན་པ་ཉིད་ནས་གསུངས་པའི་བཀའ་དང་བསྟན་བཅོས་མཐའ་དག་ཀྱང་མཐར་གཏུགས་གཞན་ཕན་སྲོག་ཏུ་བཟུང་བ་ཡིན། ནང་བསྟན་ནི་མིའི་རིགས་ལ་ཐབས་ལམ་གཞན་ཞིག་བསྟན་མ་མྱོང་བའི་ཞི་བདེ་དང་བག་ཕེབས་ཀྱི་འཚོ་བ་ཞིག་སློབ་སྟོན་གནང་ཡོད་པ་གསལ་ལ། བདག་བློ་རྨོངས་པའི་དབང་གིས་མ་རྟོགས་ལོག་རྟོག་གི་དྲི་མ་ངན་པས་བགོས་པ་ཐམས་ཅད་སངས་རྒྱས་ཀྱི་བསྟན་པ་རིན་པོ་ཆེ་ལ་གཟིགས་རྒྱ་ཡངས་ཤིང་མཁྱེན་རྒྱ་ཆེ་བའི་གཟུར་གནས་དམ་པ་རྣམས་ཀྱི་སྤྱན་སྔར་མཐོལ་ཞིང་བཤགས་ལ། ཅུང་ཟད་ལེགས་པའི་ཆ་ཅི་ཡོད་ཀྱི་དགེ་རྩ་ཐམས་ཅད་སངས་རྒྱས་བསྟན་པ་རིན་པོ་དར་ཤིང་རྒྱས་པ་དང་འཛམ་གླིང་ཞི་བདེ་ཡོང་བའི་རྒྱུ་རུ་བསྔོའོ། །

robotstxt: allowed

filter: keep


text:
བྱིས་པའི་ཉེར་སྤྱོད་ཀྱི་ལས་རིམ་འདི་ནི་མིའི་རིགས་ཀྱི་འཚོ་བའི་རྒྱུད་རིམ་དང་དུས་ཚོད་གལ་ཆེན་ཞིག་ཏུ་འཁེལ་ཡོད་སྟབས། ཚུལ་མཐུན་ཡིན་ལུགས་དང་བཅས་པའི་སེམས་ཁམས་གསར་སྐྲུན་བྱེད་རྒྱུ་ནི་ཧ་ཅང་གལ་ཆེན་ཏུ་གྱུར་ཡོད་པས། བྱིས་པའི་འཚོ་གནས་ཁོར་ཡུག་ནི། ཐོག་མར་རང་གི་མི་རིགས་རིག་གནས་གོམས་གཤིས་ལ་བརྟེན་ནས་འཚར་ལོངས་བྱེད་དགོས་པ་གལ་ཆེ་བ་ལྟར། བྱིས་པའི་སེམས་ཁམས་དང་བསྟུན་པའི་ཁོར་ཡུག་གང་ལེགས་ཤིག་མཁོ་སྤྲོད་དང་གསར་སྐྲུན་བྱེད་རྒྱུ་ནི་དུས་བསྟུན་གྱི་དགོས་མཁོ་གལ་ཆེན་ཞིག་ཏུ་གྱུར་ཡོད་པ་དང༌། ཟས་བཅུད་འདང་ངེས་སྤྲད་དེ་ཕྲུ་གུའི་ལུས་སྟོབས་འཚར་བསྐྱེད་ལ་ཕན་དགེའི་སྟོབས་ཤུགས་སླེབས་ཐུབ་པར་བྱེད་དགོས་ཁར་དུས་བསྟུན་འཕྲོད་བསྟེན་གང་གཟབ་དང༌། འགོས་ནད་སྔོན་འགོག་སོགས་ཀྱི་སྨན་ཁབ་དུས་ལྟར་རྒྱག་དགོས་པ་སོགས་བྱིས་པ་འཚར་ལོངས་ཐད་ཉེར་མཁོའི་རྒྱུད་རིམ་མ་ཚང་བ་མེད་པར་བྱས་ཏེ་སྐྱེད་སྲིང་བྱེད་དགོས
སྤྱིར་སྔོན་གྱི་དུས་ནས་བོད་ཡུལ་དུ་ཁྱིམ་ཚང་སློབ་གསོ་དར་ཡོད་པ་ནི་དགེ་རྒན་ཁྱིམ་ཚང་དུ་བོས་ཏེ་བུ་ཕྲུག་ལ་སློབ་ཁྲིད་བྱེད་དུ་བཅུག་པའི་ལོ་རྒྱུས་ཡོད་པ་ལྟར། དེ་དུས་ནས་དགེ་རྒན་གྱིས་སློབ་ཕྲུག་དེ་བཙན་གནོན་རང་བཞིན་དང་བཅས་ཏེ་སློབ་སྦྱོང་སྤྲོད་བཞིན་ཡོད་ཅིང༌། ཕ་མ་རྣམས་ཀྱིས་ཀྱང་རང་གི་ཕྲུ་གུར་བཙན་གནོན་རང་བཞིན་གྱིས་སློབ་སྦྱོང་སྤྲོད་པ་དང་འགྲོ་འདུག་སྤྱོད་ལམ་སོགས་སློབ་པར་བྱེད། དོན་དམ་བྱིས་པའི་སྐབས་བཙན་གནོན་འོག་ནས་འཚར་ལོངས་བྱུང་རིགས་ལོ་ན་སོན་སྐབས། སེམས་པར་དངངས་འཚུབ་ཆེ་བ་དང་དོགས་ཟོན་ཆེ་བ། ཁོང་ཁྲོ་ལངས་སླ་བ་སོགས་ཡོང་གི་ཡོད་པ་ནི་སེམས་ཁམས་རིག་པ་སྨྲ་བ་ཚོས་ཐག་གིས་བཅད་ནས་བཤད་ཡོད། ཕྲུ་གུའི་དུས་སྐབས་ནས་བསླབ་བྱ་རྒྱབ་སྟེ་ཡ་རབས་ཀུན་སྤྱོད་རྒྱུད་འཇགས་དང༌། སློབ་སྦྱོང་ལ་དོ་དབྱིངས་སླེབས་ཐུབ་སོགས་བྱེད་ནུས་ཚེ་ཕྲུ་གུའི་སེམས་ཁམས་འཚར་ལོངས་དང་སྤྱོད་ལམ་ཀུན་མཐུན་དུ་འགྱུར་བ་སོགས་ཀྱི་དགེ་མཚན་ཆེན་པོ་ལྡན་པ་ཡིན། གཞན་ཡང་ཕྲུ་གུ་ཆུང་ཆུང་སྐབས་མིག་དཔེ་ལེགས་པོ་སྟོན་ཐུབ་ན་ཕྲུ་གུའི་རྒྱུད་དུ་བག་ཆགས་ལེགས་པོ་འཇོག་ཐུབ་པ་བཞིན། ཕ་མ་གཉིས་ཀྱིས་དོན་མེད་རྙོག་གླེང་གིས་ཁྱིམ་ཚང་སུན་པོ་བཟོས་ཚེ་ཡང་བྱིས་པའི་སེམས་ཁམས་ལ་གནོད་སྐྱོན་ཆེ་བའི་བག་ཆགས་འཇོག་ངེས་ཡིན་པ་མ་ཟད། ལས་བྲེལ་གྱི་དབང་གིས་ཕ་མ་གཉིས་ཀའམ་གང་རུང་གཅིག་རྒྱུན་རིང་བྱིས་པ་དང་བྲལ་ཏེ་བསྡད་ཚེ་ཕྲུ་གུའི་སེམས་ཁམས་དང་ལུས་སྟོབས་འཚར་བསྐྱེད་ལ་གནོད་ཁར། གནས་ཚུལ་འདྲ་མིན་གྱི་དཀའ་རྙོག་ཆེ་ཆུང་ཅི་རིགས་ལ་བཟོད་སྒོམ་བྱེད་མ་ཐུབ་པར་ཕ་མ་གཉིས་བཟའ་ཚང་ཡ་བྲལ་དུ་བཏང་བའི་བྱིས་པ་དེའི་འཚར་བསྐྱེད་དང༌། སློབ་སྦྱོང་སོགས་བྱིས་པར་ངེས་པར་མཁོ་བའི་ཁོར་ཡུག་མ་ཐོབ་པའི་གནོན་ཤུགས་འོག བྱིས་པའི་སྤོབས་སེམས་ཇེ་ཆུང་དུ་གྱུར་ཏེ་བྱིས་པ་གཞན་དག་ལས་ཉམས་ཆུང་དང་བག་འཁུམས་ཀྱི་གནས་སུ་ལྷུང་ངེས་པས་ཕྱིའི་ལུས་སྟོབས་འཚར་བསྐྱེད་དང་ནང་བསམ་བློའི་ཕྱོགས་གཉིས་ངོས་ནས་གྱོང་གུད་གསབ་ཐབས་མེད་པ་ཕོག་ངེས་ཡིན། “དེང་སང་ཕྲུ་གུ་མང་པོ་ཞིག་བདེ་སྐྱིད་མེད་པའི་ཁྱིམ་ཚང་ནང་འཚར་ལོངས་བྱེད་ཀྱི་ཡོད། གལ་ཏེ་དེ་དག་ལ་དྲང་བདེན་གྱི་བྱམས་བརྩེ་ཞིག་མ་ཐོབ་པ་ཡིན་ན། དེ་དག་གིས་རང་གི་མི་ཚེའི་ནང་ཕ་མ་ལ་བྱམས་བརྩེ་སྦྱིན་མི་ཐུབ་ཅིང༌། ཕྱོགས་མཚུངས་གཞན་ལ་ཡང་བྱམས་བརྩེ་སྤྲོད་རྒྱུར་དཀའ་ངལ་འཕྲད་ཀྱི་ཡོད། འདི་ནི་ཤིན་ཏུ་ནས་སེམས་ཕམ་ཆེན་པོའི་གནས་ཚུལ་ཞིག་རེད།” ཅེས་གསུངས་པ་བཞིན་མིའི་རིགས་ཀྱི་སྤྱི་ཚོགས་འདི་ཉིད་ལེགས་ལམ་དུ་འཇོག་དགོས་ཚེ། ཕན་ཚུན་དྲང་འབྲེལ་གྱི་བྱམས་བརྩེ་དང་བཅས་མི་ཚེ་འཁྱོལ་དགོས་པ་ནི་ཤིན་ཏུ་ནས་གལ་ཆེ་བ་ནི་ཀུན་གྱིས་ཤེས་པའི་ལས་ཤིག་ཏུ་འཁུམས་ན་ཡང༌། བྱིས་པ་སྐྱེས་མ་ཐག་པ་ནས་ལྷན་སྐྱེས་ཀྱི་བསམ་བློ་རྣམ་པར་དག་པ་ཞིག་ཡོད་མི་སྲིད་ཅིང༌། དེ་ཉིད་འཚར་བསྐྱེད་ཀྱི་རིམ་པ་ནི་མིའི་རིགས་ཀྱི་སྤྱི་ཚོགས་བཟང་བོ་བསྐྲུན་པའི་རྨང་གཞི་ལྟ་བུར་གྱུར་ཡོད་པས་ཕ་མ་ཚོར་མིའི་རིགས་དང་མི་རིགས། ཕྲུ་གུ་སྒེར་གྱི་མདུན་ལམ་སོགས་ཀྱི་འགན་བབ་གལ་ཆེན་ཞིག་ཡོད་པ་ཡིན།
གཞན་ཡང་དེང་ང་ཚོའི་མི་རིགས་འདིའི་ཁྲོད་གློག་བརྙན་སོགས་ལྟད་མོར་གཡེང་མཁན་ཤིན་ཏུ་མང་ཡང༌། ཁོང་ཚོས་ལྟད་མོ་དེ་ལས་བསླབ་བྱ་དང་ཉམས་མྱོང་ལེན་ཐབས་ལ་བརྩོན་རྒྱུ་ལས་ལྟད་མོ་དེ་དངོས་བྱུང་བྱ་རིམ་ཞིག་ཏུ་སེམས་ཏེ་མི་སྣའི་སྲོག་ཏུ་ཞུགས་ནས། སེམས་ཁམས་ལ་དགའ་སྐྱོ་ཆགས་སྡང་གི་ཚོར་བ་ཤུགས་ཆེན་དང་བཅས་མཇུག་རྫོགས་པར་བྱེད། དེ་ལས་ལྟད་མོ་དེ་ནི་འཇིག་རྟེན་ནས་མཐོང་མ་མྱོང་བའི་བྱ་ལས་མང་པོ་ཞིག་གི་རྒྱུད་རིམ་དང་ཉམས་མྱོང་གི་ཤེས་བྱར་བསམ་ཞོར་དེའི་ཁྲོད་ནས་བསླབ་བྱ་བླངས་ཏེ་རང་རྒྱུད་དང་རང་གི་འདས་སོང་ནོར་འཁྲུལ་དང༌། སྐབས་བབ་བསམ་བློ། མ་འོངས་འཆར་གཞི་སོགས་ཀྱི་ཁྲོད་དུ་ནོར་འཁྲུལ་རིགས་མཆིས་སོ་ཅོག་བཅོས་བསྒྱུར་གྱི་འདུན་པ་བརྟན་པོ་དང་བཅས་ལྟད་མོར་བལྟ་དགོས་པས། མེས་པོ་དམ་པ་གན་ངྷིས། “ཤེས་རིག་གི་སློབ་སྦྱོང་ཡང་དག་པ་ནི་གཟུགས་སོགས་ཕུང་པོ་དང་ཁ་མིག་སོགས་ཕྱི་ནང་གི་དབང་བོ་དག་དང་དེ་དག་གི་ཤེས་བྱར་ལེགས་པར་བསླབ་པར་བརྟེན་ནས་ཡོང་ཐུབ་སྙམ།” ཞེས་པ་བཞིན་བྱིས་པ་དག་ལ་ཡང་སློབ་གསོ་དེ་ལྟ་བུ་ཞིག་གི་སྣེ་འཁྲིད་འོག་ལྟད་མོར་བལྟ་རུ་འཇུག་མ་ཐུབ་ཚེ་དེང་གི་ཁྱིམ་ཚང་སློབ་གསོའི་མ་ལག་གཙོ་གྲས་ཤིག་གི་ཆུ་ཚོད་འཕྲོ་བརླག་གི་རྒྱུ་ལས་མ་འདས་ཤིང༌། ཕ་མས་ཁྱིམ་ཚང་སློབ་གསོའི་དོན་སྙིང་ངོས་མ་ཟིན་པར་བྱིས་པའི་ན་ཆུང་གི་ཆུ་ཚོད་འཕྲོ་བརླག་ཏུ་བཏང་ཚེ་ནག་ཉེས་ཆུང་ཆུང་ཞིག་གཏན་ནས་མིན། དེང་གི་དུས་འདིར་འཕྲུལ་རིགས་འདྲ་མིན་གྱི་བཟོ་བཀོད་དང་ནུས་པས་ས་སྟེང་ལ་ཁ་ལོ་བསྒྱུར་བཞིན་པ་ལྟར། བྱིས་པ་དག་ཀྱང་དེའི་རིགས་ཀྱི་རྩེད་ཆས་ལ་གཡེང་འདོད་ཅིག་ངང་གིས་འཆར་གྱིན་ཡོད་ན་ཡང༌། རྩེད་ཆས་རིགས་ལས་ཀྱང་སློབ་སྦྱོང་དང་འབྲེལ་རིགས་ལ་གཡེང་དུ་འཇུག་རྒྱུར་གནད་ཆེ་ཞིང༌། རྔན་པའི་རིགས་ཀྱང་བྱིས་པའི་ལུས་ཀྱི་འཕྲོད་སྦྱོར་དང་བསྟུན་ནས་སྤྲོད་རྒྱུ་ལས་མངར་མོའི་རིགས་མང་པོ་སྤྲད་ཚེ། བྱིས་པའི་སོ་འཕྲོ་བརླག་དང་སྲིན་འབུ་འཁྲུག་པའི་ན་ཚ་སོགས་འབྱུང་སླ་བ་འཕྲོད་བསྟེན་ཤེས་བྱ་དག་ལས་བཤད། འདིའི་སྐབས་ཕ་མས་གཟབ་གཟབ་མ་བྱས་པར་མ་བུའི་སྐབས་ཐོག་གི་བརྩེ་སེམས་གཅིག་པུར་བསམ་ཚེ་ཕྲུ་གུའི་འཕྲལ་ཡུན་གྱི་བདེ་ཐང་དང་འཕྲོད་བསྟེན་ལ་གནོད་ཚབས་ཤིན་ཏུ་ནས་ཆེ་བ་ཡིན།
ནུབ་ཕྱོགས་རྒྱལ་ཁབ་ཁག་ལ་མཚོན་ན་བུ་ཕྲུག་ལོ་བཅོ་བརྒྱད་དུ་སོན་མཚམས་ནས་ཕ་མ་དང་མཉམ་སྡོད་བྱེད་སྲོལ་མེད་ཅིང༌། དེ་དུས་ནས་རང་རང་སོ་སོས་གང་འཇོན་ལྟར་འཚོ་བའི་ལམ་ཁར་ཞུགས་དགོས་པའི་སྲོལ་དེའི་རྐྱེན་པས་བུ་ཕྲུག་རྣམས་ཀྱིས་ཆུང་དུས་ནས་རང་འཚོའྀ་འགན་ལེན་བྱེད་ཀྱི་ཡོད་པས་ཁོང་ཚོ་ལོ་བཅོ་བརྒྱད་སོན་དུས་རང་བཞིན་གྱི་སྤོབས་སེམས་ཤིག་མཆིས་པ་ཡིན་མོད། འོན་ཀྱང༌། ཕ་མས་ཕྲུ་གུ་ལ་རྡུང་ན་ཕྲུ་གུས་ཁྲིམས་གཏུགས་ཀྱིས་ཕ་མ་བཙོན་ཁང་དུ་འཇུག་པ་སོགས་ཀྱི་རྩ་ཁྲིམས་བཟོས་ཡོད། འདི་ནི་ང་ཚོ་གངས་ཅན་པ་ཚོས་ཐོས་ན་བློ་ངོར་ཤོངས་དཀའ་བ་ཞིག་ཡིན་ཡང༌། རྒྱལ་བོ་ལུགས་ཀྱི་བསྟན་བཅོས་ལས། ཧ་ཅང་བྱམས་པ་ཆེ་དྲགས་ན།། ཐ་མར་འཁོན་གྱི་རྒྱུ་རུ་འགྲོ།། ཞེས་གསུངས་པ་བཞིན་ང་ཚོ་སྟེ་བོད་རིགས་ཕ་མ་མང་ཆེ་བས་ཕྲུ་གུར་གཅེས་སྐྱོང་ཚད་ལས་བརྒལ་བར་བྱེད་པ་ལས་རང་སྐྱེས་རང་མདོག་སྟོན་དགོས་པའི་སློབ་གསོར་ཤུགས་བསྣོན་མི་བྱེད་པས། ཕྲུུ་གུ་ལངས་ཤོར་དུ་འགྲོ་སླ་བ་དང་ལོ་ན་སོན་དུས་ཀྱང་ཕ་མ་རྒན་གོག་ཡིན་མིན་སོགས་ལ་ལྟོས་མེད་ཀྱིས་ལྟོ་གོས་ཐམས་ཅད་ཕ་མའི་ཕྱོགས་ལ་རེ་བ་རྒྱག་བཞིན་འདུག་པའི་གནད་དོན་ཚབས་ཆེན་བྱུང་ཡོད་པས་བུ་རང་སྐྱེས་ཀྱི་རང་མདོག་སྟོན་པའི་ནུས་པ་ཤིན་ཏུ་ནས་ཆུང་བ་ནི། འུ་ཅག་མི་རིགས་འདིའི་མིག་སྔར་མཆིས་པའི་ཡ་ངའི་གནད་དོན་ཞིག་ཅི་བས་ཡིན་པ་ནི་དུས་ཀྱི་འཕེལ་རིམ་དང་སྤྱི་ཚོགས་ཀྱི་གནས་བབ་ར་སྤྲོད་བཞིན་ཡོད་པ་མ་ཟད། ཁ་ཆེ་ཕ་ལུའི་བསླབ་བྱ་ལས། ན་སོ་གཞོན་དུས་བུ་ལ་ཡོན་ཏན་སློབ།། ན་སོ་ལོངས་དུས་བསླབ་དགོས་མེད་པ་གྱིས།། ལྕང་གསར་གཞོན་དུས་འདྲོངས་ན་འདྲོངས་པ་རེད།། ལྕང་རྒན་སྲོང་སྲོང་མང་ན་ཆག་པའི་ཉེན།། ཞེས་པ་བཞིན་ཁྱིམ་ཚང་སློབ་གསོའི་ཕན་ནུས་མ་ཐོན་པར་གཅེས་ལང་ལ་ཤོར་བའི་བོད་པའི་བུ་ཕྲུག་མང་པོ་ཞིག་གིས་སོ་སོའི་ཕ་མའི་དཀའ་ལས་སྣ་མང་རྒྱབ་འབྲས་ལས་བྱུང་བའི་དངུལ་དངོས་རྣམས་ཤོ་སྦག་རྒྱན་རྩེད་དང༌། ཆང་དང་ཐ་མག་གི་ཕྱོགས་སུ་སྤྱོད་ཐལ་བྱེད་པ་དང༌། ཕ་མ་མེད་དུས་སོ་སོ་ན་ཚོད་དར་ཡང་ཅི་ཡང་མི་འཇོན་པ་སོགས་ཀྱང་མཐའ་གཅིག་ཏུ་བུ་ཕྲུག་གི་སྐྱོན་དུ་བསམ་མི་རིགས་པར་ཕ་མའི་སློབ་གསོར་འབྲེལ་བའི་ངན་འབྲས་ཤིག་ཀྱང་ཡིན་པ་སོགས་མང་སྤྲོས་ཀྱི་དགོས་པ་མ་མཆིས་མོད། འོན་ཀྱང༌། མེས་པོ་དམ་པ་གན་ངྷིས། “སྒྲིག་ལམ་ཀུན་སྤྱོད་ཡང་དག་པར་བརྟེན་ནས་བསླབ་བྱ་ཁག་ལ་སྙིང་ནས་མོས་གུས་ཤར་བ་ཞིག་འབྱུང༌། རྩིག་རྟེན་དང་ཆུ་རག་གིས་ཆུ་འོབས་དང་ཆར་ཆུ་འགོག་པར་བྱེད་པ་དང་འདྲ་བར་ཉེས་སྤྱོད་རྣམས་སྒྲིག་ཁྲིམས་སྲུང་སྡོམ་གྱིས་འགོག་པར་བྱེད།” ཅེས་གསུངས་པ་བཞིན། སློབ་གསོའི་ཕྱོགས་ངོས་མང་བོ་ཞིག་དང་འབྲེལ་ཞི་བདེའི་ཁོར་ཡུག་ནས་སྒྲིག་འཛུགས་ཤིག་བཟོ་དགོས་པ་ནི་མིའི་རིགས་ཀྱི་བསམ་བློ་གཅིག་མཐུན་ལ་ཕྱོགས་པར་བྱེད་རྒྱུའི་སྔོན་འགྲོ་ཡིན་ཞིང༌། སྒྲིག་འཛུགས་དེ་བཞིན་གྱིས་མིའི་རིགས་གཅུན་དེ་དེ་ཉིད་སེམས་རྒྱུད་ལ་འབྱར་སྐབས་མིའི་རིགས་ལ་བརྡབ་གསིག་དང་མི་རིགས་ཀྱི་ཞབས་འདྲེན་དུ་མི་འགྱུར་བ་ཞིག་ཏུ་ཅིས་ཀྱང་འགྱུར་ངེས་པས། ཁྱིམ་ཚང་སློབ་གསོའི་ཁྲོད་ཞི་བདེ་དང་འབྲེལ་བའི་ཁོར་ཡུག་གོ་རིམ་ཡོད་པར་བྱས་ཏེ་བཟོ་སྐྲུན་འཆར་འགོད་བྱེད་ཤེས་དགོས་པ་ནི་ཕ་མ་དག་གི་འོས་འགན་དུ་གྲུབ་ཡོད།
“ཤེས་ཡོན་གྱི་དམིགས་ཡུལ་ནི་འཚོ་ཐབས་བཙལ་རྒྱུའམ་ཁེ་ཡོད་ལས་ཀ་ཐོབ་རྒྱུ་ཙམ་མ་ཡིན་པར་དེ་ལས་ཆེས་ལྷག་པ་ཞིག་དགོས། ཞེས་གསུངས་པ་བཞིན་ཕ་མས་ཕྲུ་གུའི་སེམས་ཁམས་དང་ལུས་སྟོབས་འཚར་བསྐྱེད། ཤེས་བྱ་ཡོན་ཏན་གྱི་དགོས་མཁོ་ཡོངས་སྒྲུབ་དང་བཅས་རབ་བྱུང་ན་ལོ་ན་སོན་དུས་ཕ་མ་མེད་ཀྱང༌། མྀ་རིགས་དང་རྒྱལ་ཁབ་ཀྱི་ལས་དོན་ལ་ཤ་ཚ་སྙིང་ཞེན་བྱེད་མཁན་ཞིག་གམ། དེ་མ་བྱུང་ན་རང་རང་སོ་སོའི་འཚོ་དོན་ཐག་གཅོད་བྱེད་པའི་བློ་སྤོབས་ཅན་ཞིག་ཅིས་ཀྱང་སྐྱེད་སྲིང་བྱེད་དགོས་པ་སོགས་ཀྱི་འགན་དབང་ཆ་ཚང་ལེན་དགོས་པ་སོགས་མདོར་ན། “ཕ་མས་ཕྲུ་གུར་དམིགས་ཡུལ་ངེས་ཅན་ཡོད་པའི་སྒོ་ནས་ཀུན་སྤྱོད་སློབ་གསོ་གཏོང་བ་དང་ཆབས་ཅིག་བྱ་སྤྱོད་ངོ་མའི་ཐོག་ནས་ལག་ལེན་བྱ་རྒྱུར་མཐོང་ཆེན་བྱས་ཏེ་གོམས་གཤིས་ཆགས་པ་བྱ་རྒྱུ་དེའང་ཕ་མས་ཕྲུ་གུར་ཁྱིམ་གྱི་ནང་ལས་བྱ་རྒྱུ་དང་དཀའ་སྤྱད་བབ་ཆགས་ཀྱི་འཚོ་བ་སྐྱེལ་ཐབས། བཟའ་ལུགས། འགྲོ་ལུགས། སྡོད་ལུགས། མི་གཞན་དང་འབྲེལ་གཏུགས་བྱ་ཚུལ་སོགས་ལག་ལེན་བྱ་རྒྱུའི་གོ་སྐབས་མང་ཙམ་སྤྲད་དེ་ལག་ལེན་དངོས་ནང་རང་བློར་བྱང་ཞིང་ནམ་ཞིག་རྒྱུན་གཏན་གྱི་འཚོ་བའི་ཁྲོད་ཡ་རབས་སྤྱོད་པའི་ལ་རྒྱ་ལས་མི་འདའ་བའི་གོམས་གཤིས་བཟང་བོ་ཆགས་ཐུབ་པ་བྱ་དགོས།
རྩོམ་ཁུངས། མཚོ་སྔོན་པོ་དྲ་བ།


text:
དགེ་རྒན་གྱི་བྲན་གཤིས་མཁྲེགས་གཏོར་བྱ་དགོས།
སོན་གསར།
མི་རིགས་ཤིག་ལ་ཆ་མཚོན་ནས་བཤད་ན། དགེ་རྒན་ནི་མི་རིགས་དེ་རྨོངས་གཉིད་ལས་སློང་བའི་ཤེས་རབ་ཀྱི་ཕོ་ཉ་ཡིན་པས། ཤེས་རིག་གི་འོད་སྣང་ལ་བརྟེན་ནས་མི་རིགས་དེའི་རྙིང་ཞེན་གྱི་འདུ་ཤེས་དང་རྗེས་ལུས་ཀྱི་ངོ་བོ། བག་འཁུམ་གྱི་འདུན་མ་སོགས་མུན་ནག་གི་བྱེད་པོ་ཡོད་ཚད་མཐར་སྐྲོད་བྱ་དགོས། སྤྱི་ཚོགས་ཤིག་ལ་ཆ་མཚོན་ནས་བཤད་ན། དགེ་རྒན་ནི་དུས་རབས་ཀྱི་སྔོན་དུ་བསྐྱོད་པའི་ལམ་སྟོན་གྱི་སྲིད་སྒྲོན་དེ་ཡིན་པས། སྔོན་དཔག་གི་ནུས་པར་བརྟེན་ནས་སྤྱི་ཚོགས་དེར་འཕེལ་རྒྱས་དང་འགྱུར་ལྡོག་གི་སྐྱ་རེངས་གཏོང་དགོས། རྒྱལ་ཁབ་ཅིག་ལ་ཆ་མཚོན་ནས་བཤད་ན། དགེ་རྒན་ནི་འཇོན་ལྡན་མི་སྣའི་ཆུ་གཏེར་བསྐྱེད་པའི་འཛད་མེད་ཀྱི་ཐོན་ཁུངས་ཉག་གཅིག་ཡིན་པས། གསར་སྐྲུན་གྱི་བློ་གྲོས་ལ་བརྟེན་ནས་ཕྱོགས་ཡོངས་འཕེལ་རྒྱས་ཀྱི་མི་རབས་གསར་བ་བསྐྱེད་དགོས། མིའི་རིགས་ ལ་ཆ་མཚོན་ནས་བཤད་ན། དགེ་རྒན་ནི་བསམ་བློའི་བཟོ་བཀོད་ཀྱི་ཤིང་རྟའི་མཁན་པོ་དེ་ཡིན་པས། གསར་གཏོད་ཀྱི་སྙིང་སྟོབས་ལ་བརྟེན་ནས་ཐུན་མིན་གྱི་འགྲོ་བ་མིའི་རིགས་གསར་བཞེངས་བྱ་དགོས། འདི་ནི་དུས་ཀྱི་རྒྱལ་མོས་སྤྲད་པའི་དགེ་རྒན་ཚོའི་བླ་མེད་ཀྱི་འགན་འཁྲི་དེ་ཡིན་པར་མ་ཟད། སེམས་ཀྱི་འདུན་མའི་ཕུ་རུ་ཉར་དགོས་པའི་ཉམས་མེད་རྡོ་རིང་ལྟ་བུའི་ཚད་གཞི་ངོ་མ་དེའང་ཡིན།
འོན་ཀྱང་ད་ལྟའི་དགེ་རྒན་མང་ཆེ་བར། འགན་འཁུར་གྱི་འདུ་ཤེས་མེད་པར་བྲན་གཤིས་ཆེ་ཞིང་བག་འཁུམ་པ་དང༌། དཔྱོད་ཤེས་མེད་པར་ཟེར་རྗེས་འབྲངས་པ། ལྷག་བསམ་ཆུང་ཞིང་ཕྲག་དོག་བྱེད་པ། ཐོལ་བརྒལ་གྱི་སྙིང་སྟོབས་ཞན་པ། བརྩོན་འགྲུས་ཉམས་ཤིང་མཐོ་སྙེག་གི་འདུན་པ་མེད་པ། ཐོས་བསམ་ཆུང་ཞིང་དཀྱེལ་ཡངས་མེད་པ། ཚུལ་མཐུན་དང་ཞི་དུལ་ཉམས་པ་སོགས་མཐོང་མི་འདོད་པའི་སྣང་ཚུལ་གང་མང་བྱུང་དང་འབྱུང་བཞིན་ཡོད་པས། འདིར་ཆེད་དུ་དགེ་རྒན་གྱི་བྲན་གཤིས་མཁྲེགས་གཏོར་བྱ་དགོས་པའི་སྐོར་གྱི་བགྲོ་གླེང་འདི་སྤེལ་བ་ཡིན།
“བྲན་གཤིས”ཟེར་བ་ནི་རང་རྒྱུད་དུ་ཆགས་པའི་གཡོག་འབངས་ཀྱི་འདུ་ཤེས་ཏེ། རང་སྟོབས་མངོན་འགྱུར་གྱི་བློ་སྤོབས་ཉམས་ཤིང་གཞན་རྟེན་གྱི་འདུན་མ་དང་བཅས་ཟེར་རྗེས་འབྲངས་པའི་བསམ་སྤྱོད་མཐའ་དག་ཡིན་པས། ལས་དོན་གང་ཞིག་ལམ་འགྲོ་ཡོང་མིན་གྱི་གནད་འགག་ནི་མིའི་གཤིས་སྤྱོད་ཀྱི་ཀློང་དུ་བྲན་གཤིས་ཡོད་མེད་ལ་རག་ལས། མི་རིགས་གང་ཞིག་འཕེལ་རྒྱས་འགྲོ་དགོས་ན། མི་རིགས་ཧྲིལ་བོའི་འདུ་ཤེས་ནང་བྲན་གཡོག་གི་འདུ་ཤེས་གཏན་ནས་ཡོད་མི་རུང་བ་ལ། བྲན་གཡོག་གི་འདུ་ཤེས་ཆགས་པའི་མི་དང་མི་རིགས་གང་ཞིག་ཡིན་རུང་དེས་རང་གི་འདུན་མར་གནས་པའི་དམིགས་ཡུལ་དེ་ནམ་ཡང་མངོན་འགྱུར་བྱེད་དཀའ་ཞིང༌། གཞན་དབང་གིས་ཁ་ལོ་བསྒྱུར་བའི་སྐྱ་ཐིག་ལྟར་འགྲོ་དགོས་པས། རང་ཉིད་ཀྱི་རང་དབང་གི་འདོད་འདུན་དེ་གཞར་ཡང་འགྲུབ་དཀའ་བའི་ཕྱིར།
མིག་སྔའི་སྤྱི་ཚོགས་ཀྱི་གནས་བབ་ལ་དཔེ་མཚོན་ནས་བཤད་ན། མི་རྣམས་ཀྱི་བསམ་བློ་དང་འདུ་ཤེས་ནང༌། གོ་ས་སྟེ་དཔོན་གནས་འཐོབ་རྒྱུ་ནི་དམིགས་འབེན་མཐར་ཐུག་དང་མི་ཚེའི་འཚོལ་སྙེག་གི་རེ་འདུན་ཉག་གཅིག་ཏུ་གྱུར་བར་བརྟེན། སུ་ཞིག་གིས་སྤྱི་ཚོགས་གོ་གནས་མཐོ་བ་དང༌། ཆབ་སྲིད་དབང་ཆ་བཙན་པ་ཞིག་ལོན་ཐུབ་པ་བྱུང་ཚེ། དེས་ནི་བསམ་དོན་གྱི་རི་མོ་འགྲུབ་པའི་དན་རྟགས་སུ་གྲུབ་ཡོད། དེར་བརྟེན་སྒལ་ཚིགས་མེད་པའི་སྤྱི་ཚོགས་ཀྱི་མི་རྣམས་དཔོན་པོ་ཚོའི་དྲུང་དུ་ཉེ་བཅར་དང་དཔུང་གཉེན་གྲོགས་གསུམ་བྱེད་པའི་འདུ་འགོད་ལ་བྲེལ་ཞིང༌། ད་དུང་ལག་ཏུ་ལྗིད་ཏིག་ཏིག་དང་བདོག་ཆེ་ཆེ། གོང་མཐོ་མཐོའི་ནོམ་པ་རྩ་ཆེན་དག་བཟུང་སྟེ། གང་དེའི་སྒོ་དྲུང་དུ་མགོ་སྒུར་སྒུར་དང་འཛུམ་དམུལ་དམུལ། ཉྭ་ལྷེམ་ལྷེམ་སོགས་མི་གཞི་བོར་བའི་སྤྲེལ་ལད་སྣ་ཚོགས་སྟོན་བཞིན། རང་ཉིད་ལའང་འོས་འཚམས་ཀྱི་གོ་གནས་ཤིག“བརྩོན་ལེན”བྱེད། གལ་ཏེ་རང་ཉིད་ཀྱི་ མིང་གི་ཐོག་ཏུ་ཡང་བསྐྱར་མིང་གསར་བ“长”ཡིག་ཅིག་སྣོན་ཐུབ་པ་བྱུང་ཚེ། དེ་ནི་དགེ་བའི་བཤེས་གཉེན་དང་འབུམ་རམས་པའི་ཐོབ་ཐང་བླངས་པ་ལས་ཀྱང་ལྷག་པའི་སྤྲོ་དགས་མྱོས་ཤིང་ངོམ་སོ་བྱེད་པར་མ་ཟད། སྤྱི་ཚོགས་ཡོངས་ཀྱི་མི་རྣམས་ཀྱིས་ཀྱང“ངར་བ་རེད”སོགས་གཟེངས་སུ་བསྟོད་པའི་སྨོན་ཚིག་སྣ་ཚོགས་བོར། ངོ་ཚ་བྲལ་བའི་རུལ་སུངས་ཀྱི་བྱ་བྱེད་འདི་དག་གིས་སྤྱི་ཚོགས་ཀྱི་ངོ་བོ་དེ་དྲང་བདེན་མེད་པའི་འབག་བཙོག་ཏུ་ཇི་ལྟར་བསྒྱུར་ནའང༌། གཡག་ལྟོགས་རྩྭ་ལ་རྔམ་པ་ལྟ་བུའི་མི་རྣམས་ཀྱིས་ད་དུང་དེའི་སྐྱི་གཡའ་བའི་བྱ་བྱེད་ལ་ཟབ་ཞུགས་དང་ཡིད་སྨོན་བྱེད། ཡིན་ཡང་དམངས་གཙོ་དང་འདྲ་མཉམ། དྲང་བདེན་སོགས་ལ་སྙིང་ཉེ་བའི་མི་རྣམས་ཀྱིས་སྐྱུག་བྲོ་བའི་སྤྱི་ཚོགས་སྣང་ཚུལ་འདི་མིག་གིས་མཐོང་ཞིང༌། རྣ་ཡིས་ཐོས་ལ། སེམས་ཀྱིས་ཚོར་ནས་ནི། རབ་དཀར་ཤོག་བུ་འཐབ་ར་དང༌། རྣོ་ཕྲའི་སྨྱུ་གུ་མཚོན་ཆ། བདེན་པའི་སྙིང་སྟོབས་འཐབ་གྲོགས་སུ་བསྡེབས་ཏེ་རུལ་ སུངས་ཀྱི་དགྲ་དཔུང་དང་འཐབ་མོ་སྦྲོན་བཞིན་ཉེན་བརྡ་རབ་དང་རིམ་པ་བརྒྱབ་ནའང༌། ད་ལྟའི་སྤྱི་ཚོགས་ཀྱི་ལས་རིགས་ཀུན་གྱི་རྔམ་མཐུག་པ་དང༌། དཔུང་བཙན་པ། སྟོབས་ཆེ་བའི་དབང་ཆ་དང་མཁའ་དབུགས་འདིའི་འོག་ནས་བདེན་པའི་གནས་ལུགས་ཐམས་ཅད་རྣ་རྒྱབ་ཀྱི་ལྷགས་པ་རུ་བསྒྱུར་འགྲོ་ལ། ད་དུང་ཁོ་ཚོའི་མིག་ལམ་དུ། དྲང་བདེན་སྐྱོང་བའི་མི་དེ་དག་ནི“ གླེན་པ་ཁ་ནག”དང “འབྲེལ་འདྲིས”མི་ཤེས་པའི་སྤྱི་ཚོགས་ཀྱི་མི་ལྷག་མ། ཁོ་རང་ཚོའི་མིག་གི་ཚེར་མ་བཅས་སུ་མཐོང་ཡོད་སྟབས། དྲང་བདེན་བཤད་པ་དེ་དག་ལས་དགོད་བྲོ་བའི་མི་ཞིག་ཡོད་མི་སྲིད་པར་འདོད་ཡོད། དེ་ལྟ་ནའང༌། བདེན་པའི་གནས་ལུགས་ཀྱིས་མི་སུ་དང་མི་རིགས་གང་ཞིག་ཡིན་ཡང་དེའི་རྒྱུད་ན་བྲན་གཤིས་ཡོད་པ་ཞིག་ཡིན་ཚེ། དེ་དག་ལ་རེ་བ་དང་མདུན་ལམ་མེད་པའི་སྡོམ་ཚིག་སྔ་མོ་ནས་བཀོད་ཡོད་པས། ཤེས་ལྡན་པ་ཚོས་མི་རྣམས་སད་རྟོགས་བྱ་དགོས་པའི་འབོད་སྐུལ་གྱི་ཅོང་བརྡ་ཡང་དང་བསྐྱར་དུ་གཏོང་བཞིན་མཆིས། འོན་ཀྱང༌། ད་ལྟ་བདེན་ལུགས་ལ་ཁ་ཡ་དང་འདྲ་མཉམ་ལ་སྣང་དོགས་མི་བྱེད་པ་ནི་སྤྱི་ཚོགས་འདིའི་གོམས་གཤིས་སུ་གྲུབ་ནས་རྒྱུན་སྲོལ་དུ་ཆགས་འདུག
སྤྱི་ཚོགས་ལ་ཆགས་ཟིན་པའི་བྲན་གཡོག་གི་འདུ་ཤེས་སམ་བྲན་གཤིས་དེ། ད་ལྟ་མ་འོངས་པའི་མི་རིགས་ཀྱི་རེ་བ་བཅོལ་སའི་སློབ་གྲྭའི་ནང་སུམ་འཛུལ་བྱས་ཏེ། དགེ་རྒན་ཚོའི་རྒྱུད་དུའང་ཆགས་ཟིན་པས། དེ་ནི་ཆེས་སྐྱི་གཡའ་བ་དང་འཇིགས་ཡེར་བ། ཡ་ང་བའི་དོན་དག་ཅིག་ཡིན་པ་སུས་ཀྱང་མཐོང་མེད་པ་འདྲ། སྤྱིར་དགེ་རྒན་གྱི་བྱ་བ་ནི་སྐད་བརྡའི་རྨོན་ལས་དང་སྤྱོད་ལམ་གྱི་སོན་འདེབས༌། རྔུལ་ཆུའི་ཡུར་ཆུ། ཟུངས་ཁྲག་གི་གསོ་སྐྱོང་སོགས་བླ་མེད་ཀྱི་ངལ་རྩོལ་ཞིག་ཡིན་མོད་ཀྱང༌། ད་ལྟ་ཆབ་སྲིད་ཀྱི་ལྒང་བུ་དང་དཔལ་འབྱོར་གྱི་ལག་རྡོ། དབང་འོག་གི་རྐང་གྲུག་སོགས་རྩེད་ཆས་ཉག་གཅིག་ཏུ་གྱུར་ཡོད་པ་དེ་གང་ནས་ནོངས་སམ། སྤྱི་ཚོགས་དང་མི་རིགས་ལ་མཁོ་བ་ནི་འཇོན་ལྡན་མི་སྣ་ཡིན་ཞིང༌། འཇོན་མི་རྣམས་དགེ་རྒན་ཚོའི་བློ་གྲོས་ཀྱི་རྩལ་དང་ངལ་རྩོལ་གྱི་འབྲས་བུ་ལས་ཐོན་པ་ཡིན་པས། ཆབ་སྲིད་དང་དཔལ་འབྱོར། དབང་ཆ་དང་གོ་གནས་སོགས་ཀྱིས་གང་ལའང་མི་སེམས་པར་སློབ་གྲྭའི་སློབ་གསོ་ལ་ཐེ་གཏོགས་བྱེད་ཅིང༌། དགེ་རྒན་གྱི་བསམ་སྤྱོད་ལ་དབང་བསྒྱུར་བྱས་ཏེ། བྱ་བརྒྱ་འབབ་ས་རྡང་གཅིག་དང་མི་བརྒྱ་བཞུད་ས་ལམ་གཅིག་ཏུ་བཏང་ཡོད་པས། “མི་སུམ་ཅུར་བསམ་པ་སུམ་ཅུ་དང་མཛོ་སུམ་ཅུར་རྭ་ཁ་དྲུག་ཅུ་”ཟེར་བའི་ཐུན་མིན་གྱི་འཇོན་ལྡན་མི་སྣ་ཞིག་ཇི་ལྟར་གསར་བཞེངས་བྱའམ།
དགེ་རྒན་གྱི་བྱ་བ་སྟེ། སློབ་གསོ་དང་སློབ་ཁྲིད་ཀྱི་ངལ་རྩོལ་ནི་གནམ་འོག་ན་བསྒྲུན་དུ་མེད་པའི་ཞབས་ཞུའི་ལས་རིགས་ཤིག་ཡིན་ཡང༌། ད་ལྟ་དེ་ལས་ལྡོག་སྟེ་སྲིད་འབྱོར་དབང་གསུམ་གྱི་ཀྱོ་བ་རྣོན་པོའི་འོག་གི་ཉ་མོ་དང་འདྲ་བར་ག་སར་གཅུ་བཞིན་ཚད་བཀག་དང་རང་དབང་མེད་པ་ཞིག་བྱས་ཡོད་བས། དགེ་རྒན་ཚོའི་སེམས་ཁོང་གི་དྲང་བདེན་དང་འདྲ་མཉམ་གྱི་བདེན་ལུགས་སོགས་ཀྱང་ཁ་ཕྱོགས་གཞན་ཞིག་ཏུ་འགྱུར་འགོ་བརྩམས།
ད་ལོའི་རང་རྫོང་གི་སློབ་གཙོའི་འགྲན་རྩོད་ཀྱི་རྒྱུགས་ལེན་ཁྲོད། སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་འགོ་ཁྲིད(རྩ་འཛུགས་དང་མི་དོན། སློབ་གསོ་སོགས་ལས་ཁུངས་ཀྱི་འགོ་ཁྲིད་ཡང་ཡོད)ཀྱིས། སློབ་གཙོ་ཚོའི་ལག་ཏུ་རྒྱུགས་ཤོག་འཇོག་ལ་ཉེ་བའི་བར་སྐབས་དང་བསྟུན་ནས་ཇི་སྐད་དུ། “ཐེངས་འདིའི་འགྲན་རྩོད་ནི་ཁྱེད་རང་ཚོའི‘དཀར་ཡོལ’དང་འབྲེལ་བ་གཏན་ནས་མེད་པས། ཕན་ཚུན་ལ་རྐུ་བལྟ་བྱེད་པ་དང་གསང་བརྡ་སྟོན་པ། བརྡ་འཕྲིན་བསྐུར་བ་སོགས་མི་བྱེད་པར་མཁྱེན། དེ་ལྟར་བྱས་ཚེ། ཁྱེད་རང་ཚོས་རང་གི་དེ་ཉིད་བསྟན་སོང་བས། རྗེས་ཕྱོགས་ཀྱི་དགེ་སློབ་མང་པོར་ཁ་ཇི་ལྟར་ཕྱོགས། འགོ་ཇི་ལྟར་འཁྲིད…”སོགས་མང་པོ་གླེང་མཐར་རྒྱུགས་ལེན་འགོ་བརྩམས། ཐོག་མར་རྒྱུགས་ཁང་ནང་ཁུ་སུམ་མེར་གྱུར་བས། སྨྱུ་གུ་རྣམས་ཤོག་བུར་འཕྲད་པའི་སོ་སྒྲ་མ་གཏོགས་ཅི་ཡང་མི་ཐོས་ལ། ཅུང་ཙམ་ནས་གསང་བརྡ་སྟོན་པའི་ཤུ་སྒྲ་དང༌། དེ་ནས་ཤོག་བུ་འཕེན་པའི་སུར་སྒྲ། མཇུག་མཐར་གོམ་སྟབས་བསྒྱུར་བའི་ཐྲིག་སྒྲ་སོགས་རིམ་པར་གྲག་བྱུང༌། ཕྱི་དྲོ་རྒྱུགས་སྐར་བཀྲམས་པ་ན། རྒྱུགས་ཁང་གཉིས་པ་དེ་ནི་འདུ་འཛི་ཆེ་བའི་གཞུང་ཁང་ཞིག་དང་འདྲ་བའི་སྐད་ཆ་འདྲ་མིན་སྣ་ཚོགས་རླུང་ལྟར་གྲགས་བྱུང་བས། ཕྲན་ཆུང་གི་ཁ་ནས་རང་དབང་མེད་པར“ཨ་ཙི”ཡི་སྒྲ་ཤོར་བྱུང༌།
སློབ་གཙོ་ནི་སློབ་གྲྭའི་སྒེའུ་ཁུང་དང་མིག་ལྟ་བུ་ཡིན་ལ། སློབ་གཙོ་ཅི་འདྲ་ཞིག་ཡོད་ན་སློབ་གྲྭ་དེ་འདྲ་ཞིག་ཡོད་ཟེར་བས། ད་ལྟའི་སློབ་གཙོ་འདི་དག་གིས་མ་འོངས་པའི་སློབ་གྲྭ་རུ་སློབ་གསོ་གང་འདྲ་ཞིག་བསྒྲུབ་རྒྱུ་ཡིན་ནམ། ཁོ་རང་ཚོའི་སེམས་རྒྱུད་དུ་ཆགས་ཡོད་པ་ནི་གོང་གི་སྤྱི་ཚོགས་ཀྱི་བྲན་གཤིས་དེ་ཡིན་སྟབས། དཔོན་པོ་ཚོའི་སྒོ་དྲུང་དུ་མགོ་སྒུར་སྒུར་དང་འཛུམ་དམུལ་དམུལ། ཉྭ་ལྷེམ་ལྷེམ་སོགས་བྱེད་རྒྱུ་ནི་ལས་སླ་བོ་ཡིན་ཞིང༌། ད་དུང་ལག་སྟོང་མཆན་དུ་བཙིར་ནས་མི་འགྲོ་བའང་མཁྱེན་གསལ་ཡིན། འདི་དག་གི་དམིགས་ཡུལ་མཐར་གཏུགས་ནས་བཤད་ན། ཁོ་རང་ཚོ་འགོ་ཁྲིད་བྱེད་སྙིང་མེད་པར་དཔོན་པོ་བྱེད་འདོད་ཀྱི་བསམ་བློ་ཡོད་པར་བརྟེན། རང་གཤིས་བོར་བའི་སྤྲེལ་ལད་ངོ་མཚར་ཅན་འདི་དག་བསྟན་པ་རེད། སློབ་གཙོ་རྣམས་ཀྱི་བསམ་སྤྱོད་འདིས་དག་གཙང་གི་སློབ་གྲྭའི་ཁོར་ཡུག་རྣམས་ཉེ་བར་བཟུང་པར་བརྟེན། སློབ་གྲྭའི་དགེ་རྒན་ཚོའི་སེམས་རྒྱུད་དུའང་བྲན་གཤིས་ཀྱི་འདུ་ཤེས་དང་བག་ཆགས་དེས་ཁྱབ་པར་བྱས་སོང༌།
“དགེ་རྒན་གྱི་བཟོ་ལྟ་དང་བྱ་བའི་སྤྱོད་ཚུལ། གཏམ་གླེང༌། གོམས་གཤིས་བཟང་པོ་སོགས་ཚང་མ་ནི་དགེ་རྒན་གྱི་སྤུས་ཚད་ལེགས་པོ་དེ་ཕྱི་ནས་མངོན་པའི་ཚུལ་ཞིག་ཡིན་ལ། དུས་མཚུངས་སུ་སློབ་མར་སྤུས་ཚད་ལེགས་པོ་ཆགས་པར་བག་ཆགས་སྟེར་བའི་སྒུལ་ཤུགས་ཀྱང་ཡིན”① འོན་ཀྱང་ད་ལྟའི་སློབ་གྲྭ་རུ། དགེ་རྒན་ཚོའི་བཟོ་ལྟ་དང་བྱ་བའི་སྤྱོད་ཚུལ། གཏམ་གླེང་དང་གོམས་གཤིས་སོགས་ཡོད་ཚད་འགྱུར་ཏེ། སློབ་མ་ལ་རང་དཔེ་ངན་པ་སྟོན་བཞིན་མཆིས། དཔེར་ན། དགེ་རྒན་ཚོས་སློབ་མར་རྒྱུགས་ལ་ལྐོགས་བལྟ་བྱེད་པ་ནི་མ་རབས་ཀྱི་བྱ་སྤྱོད་ཡིན་པར་བཤད་ཀྱང༌། ཁོ་རང་ཚོས་སློབ་གནས་ཇེ་མཐོར་གཏོང་བའི་རྒྱུགས་ལེན་སྐབས། རྐུས་ཤོག་ཨམ་ཕྲག་གང་རེ་ཁྱེར་ཏེ། རྐང་འཇབ་ལག་འཇམ་དང་འོག་ མིག་ལིང་ལིང་གིས་ཅི་ཞིག་མ་ལོན་དང་གང་ཞིག་མ་མཐོང་བར་ཡོད་པའི་བྱ་སྤྱོད་དེ་ཇི་ལྟར་བཤད་དམ། ཡང་ཁོ་རང་ཚོས། སློབ་མ་བཟང་བོས་གཞན་གྱི་རྩོམ་ཡིག་བཤུ་འབྲི་མི་བྱེད་པ་ཡིན་ཟེར་མོད་ཀྱང༌། དགེ་རྒན་རང་ཉིད་ཀྱི་ལས་ཐོབ་བརྩོན་ལེན་གྱི་རྩོམ་ཡིག་སྤེལ་སྐབས་སུ། གཞན་རྩོམ་མཐའ་དག་བདག་གིར་བཟུང་ཞིང་ཡིན་མདོག་བྱེད་བཞིན་པའི་གཤིས་སྤྱོད་དེར་ཅི་ཞིག་བཤད་དམ། གཞན་ད་དུང༌། སློབ་ཁྲིད་དངོས་ཀྱི་སྐབས་སུའང༌། ཁྲིད་ཟིན་དང་གྲ་སྒྲིག་གང་ལའང་དགེ་རྒན་རང་ཉིད་ཀྱིས་ཀླད་པ་འགུལ་ནས་འབྲི་བའི་སྲོལ་མི་འདུག་སྟེ། “ཚུར་ལེན་རིང་ལུགས”ཀྱི་རྣམ་ཐར་སྐྱོང་བཞིན་ཡོད་ཚད་དྲ་ཚིགས་ནས་ནང་འདྲེན་བྱེད་པ། སློབ་གསོ་དང་སློབ་ཁྲིད་ཀྱི་བྱ་བར་འགན་འཁུར་གྱི་འདུ་ཤེས་མེད་པར་ཉི་མ་འཁྱོལ་ཐབས་བྱེད་པ། འགྲན་རྩོད་སྣ་ཚོགས་ལ་ཞུགས་པར་བག་འཁུམ་ཞིང་སྤོབས་པ་དང་རང་རྟོན་མེད་པ། ད་ལྟའི་སློབ་བུ་ཚོའི་རྒྱུད་དུ་གསར་གཏོད་མཁན་དང་ཚན་རིག་པ། རྩོམ་མཁན་དང་སྒྱུ་རྩལ་པ། ཁྲིམས་རྩོད་པ་དང་སྨན་པ། བཟོ་བཀོད་པ་དང་གསར་སྐྲུན་མཁན་སོགས་ཀྱི་ཉེར་ལེན་གྱི་རྒྱུས་ཁྱབ་ཡོད་པ་ལ་དཔྱོད་ཤེས་མེད་པར་གང་འདོད་བྱེད་པ། སློབ་གསོའི་གཞུང་ལུགས་དང་ལག་ལེན་ལ་བརྩོན་འགྲུས་ཉམས་ཤིང་མཐོ་སྙེག་གི་འདུན་པ་མེད་པར་ཟེར་རྗེས་འབྲངས་པ། གཞན་ཕན་གྱི་ལྷག་བསམ་ཆུང་ཞིང་གཞན་གྱི་སློབ་གསོའི་གྲུབ་འབྲས་ལ་ཕྲག་དོག་བྱེད་པ། ཐོལ་བརྒལ་གྱི་སྙིང་སྟོབས་མེད་པར་ལས་དབང་ལ་མགོ་སྒུར་བ། ཞིབ་ཕྲའི་བྱ་བ་ཀུན་ལ་ཐོས་བསམ་ཆུང་ཞིང་སློབ་མར་དཀྱེལ་ཡངས་མེད་པ། སོགས་མཐོང་མི་འདོད་པའིསྣང་ཚུལ་གང་མང་བྱུང་དང་འབྱུང་བཞིན་ཡོད་པས། སུའུ་ཧོམ་ལིན་སི་ཅིས“བྱིསཔ་ཞིག་སློབ་གྲྭའི་སྒོ་ཆེན་འགྲིམས་ནས་ཁྱེད་ཀྱི་སློབ་མར་གྱུར་བའི་སྐབས་ཉིད་ན། ཁོས་ཁྱོད་ལ་ཡིད་རྟོན་ཚད་མེད་བྱེད་པས། ཁྱོད་ཀྱི་སྐད་ཆ་རེ་རེ་ཚང་མ་ཁོར་མཚོན་ན་ཆེས་བླ་ན་མེད་པའི་བདེན་དོན་ཉིད་ཡིན། ཁོས་བལྟས་ན་ཁྱོད་ནི་བློ་གྲོས་དང་བློ་རིག ཀུན་སྤྱོད་བཅས་ཀྱི་དཔེ་མཚོན་ཡིན…”②ཞེས་གསུངས་མྱོང་མོད་ཀྱང༌། ད་ལྟའི་དགེ་རྒན་ཚོས…
དེའི་ཕྱིར། དགེ་རྒན་རང་སྟེང་གི་གཟུགས་སྣང་དེས་སློབ་མའི་འཕེལ་རྒྱས་ལ་ཕྱིའི་དཔེ་སྟོན་དང་ནང་གི་འགུག་ཤུགས་ཆེན་པོ་བསྐྱེད་པའི་ཕྱིར་ན། དགེ་རྒན་ཚོས་སློབ་མ་ཚོའི་གཉོམ་དུང་དུང་གི་སེམས་ཁམས་གྲངས་མེད་ལ་རྨ་ཁ་གྲངས་མེད་བཟོས་ཡོད་པས། བྱིས་པའི་ནར་མ་སོན་པའི་སེམས་པ་གྲངས་མེད་དེ་ཇི་ལྟར་གསོ་ཞིང་གང་ལྟར་སྐྱོང་ངམ། དེ་སྔོན་རྒན་བྱང་སྐར་ལགས་ཀྱིས་འཆད་ཁྲིད་གནང་བའི“ ང་ཚོས་མི་བུ་ཅི་ལྟ་བུ་ཞིག་སྐྱེད་སྲིང་བྱ་དགོས”ཞེས་པའི་ཁ་བྱང་ལ་ཡང་བསྐྱར་བསམ་གཞིག་བྱེད་རྒྱུར་དགོས་པ་ཆེན་པོ་འདུག་སྙམ།
“མའི་ཚེ་སྲོག་ནི་བསམ་པའི་འགུལ་སྐྱོད་རེ་རེ་ནས་གྲུབ་ཅིང༌། ཚེ་སྲོག་གི་ངོ་བོ་ནི་སེམས་ཁམས་ཀྱི་སྟེང་ནས་མངོན་པ་རེད། མི་ཞིག་གི་རིན་ཐང་ཡང་ཁོའི་སེམས་ཁམས་ཀྱི་འགུལ་སྐྱོད་རྨང་གཞི་བྱས་པའི་སྟེང་ཆགས་པའི་ནུས་ཤུགས་དང་སེམས་རྒྱ་ཆེ་ཆུང་གིས་ཐག་གཅོད་བྱེད་པ་ཡིན”③ཟེར། དེ་ནི་སུའུ་ཧོམ་ལིན་སི་ཅིས“མི་ནི་བསམ་པའི་ནུས་ཤུགས་ཡིན”④ཞེས་གསུངས་པ་དེ་བཞིན་ནོ། །
བདེ་ཐང་གི་ལྟ་བའི་ཐོག་ནས་བཤད་ནའང༌། མི་གཤིས་བདེ་ཐང་ཡོང་རྒྱུ་ནི་གཙོ་བོ་ཡིན་ཏེ། “བདེ་ཐང་གི་སེམས་ཁམས་ལྡན་པའི་མི་ནི་ད་གཟོད་བདེ་ཐང་གི་མི་དངོས་ཡིན”⑤ ལུས་རྩལ་འགྲན་བསྡུར་ལ་ཁྲིད་སྟོན་བྱེད་མཁན་གྱི་མི་མང་ཆེ་བས། ལུས་རྩལ་པའི་སེམས་ཁམས་ལ་གཙིགས་ཆེན་བྱེད་པ་རེད། ལུས་ཤུགས་དང་རྩལ་ནུས་ཀྱིས་ཨང་དང་པོའི་ཁྲི་སྟེགས་ཀྱི་20%ཟིན་ལ། སེམས་ཁམས་ཀྱི་འགྲན་སློང་གིས་དེའི་80%ཡན་ཟིན་པ་རེད། དེ་བས་མིའི་སེམས་ཁམས་ཀྱི་ཁྲོད་དུ་རང་རྟོན་དང་ཡིད་ཆེས་མེད་པར་བྲན་གཤིས་དང་བག་འཁུམ་གྱི་བསམ་བློ་ཡོད་ཚེ། འགྲན་རྩོད་རྒོད་པའི་སྤྱི་ཚོགས་འདིར་རྐང་ཚུགས་མི་ཐུབ་པ་ཚང་མས་ཤེས་གསལ་རེད།
དེ་བས། གཤིས་སྤྱོད་ནི་ལས་དབང་གི་གཡོར་གྲུ་ལ་ཁ་ལོ་བསྒྱུར་བའི་དེད་དཔོན་ཡིན་ཞིང༌། མིའི་གཤིས་སྤྱོད་ཀྱི་ཀློང་དུ་བྲན་གཡོག་གི་འདུ་ཤེས་ཡོད་ཚེ། མི་དེའི་རིགས་ནི་ལས་ངན་གྱི་གྲས་སུ་གཏོགས་ཤིང༌། མདུན་ལམ་མེད་པར་མ་ཟད། ནམ་ཡང་རང་སྟོབས་རང་སྤེལ་དང༌། རང་དབང་རང་བདག་གི་བློ་སྤོབས་ཉམས་ཏེ་གཞན་རྟེན་གྱི་སྲིན་བུ་ལྟ་བུར་འགྱུར་སྲིད། དེར་བརྟེན། དགེ་རྒན་ཚོའི་རྒྱུད་དུ་ཆགས་ཟིན་པའི་བྲན་གཤིས་དེ་མཁྲེགས་གཏོར་བྱེད་མ་ཐུབ་ཚེ། མེས་རྒྱལ་དང་མི་རིགས་ཀྱི་མ་འོངས་པའི་བདག་པོ་རྣམས་ལའང་བྲན་གཤིས་ཆགས་པར་འགྱུར་བས། དེའི་རྗེས་སུ་བསྟར་ཕྲེང་བསྒྲིགས་པའི་མི་རབས་རྗེས་མ་རྣམས་ཀྱིས་ཀྱང་ལས་དབང་ལ་ཡིད་ཆེས་དང་ལས་དབང་ལ་མགོ་སྒུར་ནས། ལས་དབང་གི་བྲན་དུ་གྱུར་ཏེ། སྤོབས་པ་དང་རང་རྟོན་གྱིས་ཁེངས་པའི་མི་རབས་གསར་བ་ཞིག་འབྱུང་མི་ཐུབ་པ་ཁོ་ཐག་ཡིན།
དེ་བས་བྲན་གཤིས་ནི་གསར་སྐྲུན་དང་མདུན་སྐྱོད། འདྲ་མཉམ་དང་འཕེལ་རྒྱས་སོགས་ཀྱི་འགལ་རྐྱེན་དུ་གྱུར་བའི་བཀག་རྡོ་ཉག་གཅིག་ཏུ་གྱུར་ཡོད་པས། དགེ་རྒན་ལ་བྲག་གཡོག་གི་འདུ་ཤེས་དང་བྲན་གཡོག་གི་གཤིས་སྤྱོད་ཅིག་གཏན་ནས་ཡོད་མི་རུང་སྟེ། གལ་ཏེ་དགེ་རྒན་ཚོའི་རྒྱུད་ལ་བྲན་གཤིས་ཆགས་པ་ཡིན་ན། དེས་སློབ་མ་ཚོའི་དག་གཙང་གི་གཤིས་རྒྱུད་དུའང་མིའི་ཀུན་སྤྱོད་ལས་ལོག་པའི་གོང་གི་བག་ཆགས་ངན་པ་དག་འཇོག་སྲིད་པས། མ་འོངས་མི་རབས་ཤིག་གི་རྒྱུད་ཀྱི་གཤིན་ས་རུ་བྲན་གཤིས་ཀྱི་ཡུག་སོན་བཏབ་སྟེ། རང་དབང་དང་འདྲ་མཉམ། དྲང་བདེན་དང་དམངས་གཙོ་སོགས་ཀྱི་ལོ་ལེགས་འབྱུང་བའི་སྐབས་མི་སྟེར་ལ། ཐ་ན“མཐོང་ན་འཇིགས་པའི་བདེན་པ་གཅེར་བུ”རྣམས་ཀྱང་རྡོག་པའི་འོག་ཏུ་བཅུག་སྟེ་འཕེལ་རྒྱས་དང་མདུན་སྐྱོད་ཀྱི་བཞུད་ལམ་དེ་ཡང་ཇེ་བས་ཇེ་དོག་ཏུ་བསྒྱུར་སྲིད།
སོན་གསར་ནས།
༢༠༠༩ལོའི་ཟླ༧པའི་ཚེས༡༧ལ།
མཆན། ①②③④⑤《སློབ་གསོའི་འདུ་ཤེས་འཕོ་འགྱུར་དང་གསར་བརྗེ》ཞེས་པའི་ཤོག་ངོས་149དང་134། 138ན་གསལ།


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། ཟླ6པའི་ཚེས11ཉིན་གྱི་སྔ་དྲོར། མཚོ་སྔོན་ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གིས་གཙོ་བསྒྲུབས་གནང་ཞིང་། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་སྐད་གཉིས་ཤེས་ལྡན་མི་སྣའི་གཙོ་སྐྱོང་རྟེན་གཞི་དང་མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་གཉིས་ཀྱིས་མཉམ་འབྲེལ་སྒོས་རོགས་བསྒྲུབས་མཛད་པའི“ཞིང་ཆེན་ཡོངས་ཀྱི་མི་རིགས་སྐད་ཡིག་ལོ་ཙཱའི་བྱ་བའི་རྐང་འཛིན་པའི་གསོ་སྦྱོང་འཛིན་གྲྭ”བསྡུ་པའི་མཛད་སྒོ་དེ་ཟི་ལིང་གྲོང་ཁྱེར་ནས་བདེ་བླག་ངང་སྤེལ་བ་རེད། ཞིང་ཆེན་མི་རིགས་ཆོས་ལུགས་ཨུ་ལྷན་གྱི་ཆེད་ལས་ཨུ་ཡོན་ཏུང་ཧྥུའུ་ཧའེ་དང་མཚོ་སྔོན་དགེ་འོས་སློབ་ཆེན་གྱི་སློབ་གཙོ་གཞོན་པ་རྒྱ་ཡེ་བཀྲ་བྷོ།ཞིང་ཆེན་མི་རིགས་ལས་དོན་ཨུ་ཡོན་ལྷན་ཁང་སྐད་ཡིག་བྱ་བའི་ལྟེ་གནས་ཀྱི་ཀྲུའུ་རིན་མེ་ཚེ་རིང་།མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་གི་གླིང་གཙོ་གཞོན་པ་ལྕགས་ཐར་རྒྱལ། ཁྲེན་ཡུང་ལཱང་།གསོ་སྦྱོང་ལྟེ་གནས་ཀྱི་ཀྲུའུ་རིན་རྡོ་རྗེ་ཚེ་རིང་བཅས་ཐེངས་འདིའི་གསོ་སྦྱོང་འཛིན་གྲྭའི་མཛད་སྒོར་མཉམ་ཞུགས་གནང་ཡོད། ཐེངས་འདིའི་གསོ་སྦྱོང་འཛིན་གྲྭའི་ཁྲོད་ཞིང་ཆེན་བརྙན་འཕྲིན་ཁང་དང་ཞིང་ཆེན་སྲིད་གཞུང་ཡིག་སྒྱུར་ཁང་། མཚོ་སྔོན་བོད་ཡིག་གསར་འགྱུར། མཚོ་སྔོན་སྦྲེལ་དྲ་གསར་འགྱུར་ལྟེ་གནས། ཁུལ་དང་རྫོང་སོ་སོ་ནས་ཡོང་བའི་མི་རིགས་སྐད་ཡིག་ལོ་ཙཱའི་བྱ་བ་སྒྲུབ་མཁན80ལྷག་མཛད་སྒོར་ཞུགས་ཡོད། ཁྲིན་ཡོན་ལིའང་གིས་ཐེངས་འདིའི་འཛིན་གྲྭའི་མཛད་སྒོར་མདོ་འཛིན་བྱས།
མཚོ་སྔོན་དགེ་འོས་སློབ་ཆེན་གྱི་སློབ་གཙོ་གཞོན་པ་རྒྱ་ཡེ་བཀྲ་བྷོ།
ཚོགས་ཐོག་ནས། ཏུང་ཧྥུ་ཧའེ་ཡིས་ཞིང་ཆེན་མི་རིགས་ལས་དོན་ཨུ་ཡོན་ལྷན་ཁང་གི་ཚབ་བྱས་ཏེ་གཏམ་བཤད་གནང་། ཁོང་གིས་བསྟན་དོན། ཐེངས་འདིའི་གསོ་སྦྱོང་ནི2018 ལོར་ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གིས་སློབ་གསོ་གསོ་སྦྱོང་ལས་དོན་ཁྲོད་ཀྱི་ལས་འགན་གལ་ཆེན་ཞིག་དང་། ཞིང་ཆེན་མི་རིགས་ཆོས་ལུགས་ལས་དོན་ཨུ་ལྷན་དང་མཚོ་སྔོན་དགེ་འོས་སློབ་ཆེན་གཉིས་ཀྱིས་མཉམ་ལས་བྱེད་པའི་བྱ་བའི་ནང་དོན་གལ་ཆེན་ཞིག་ཡིན། ཁོས་ནན་གྱིས་བསྟན་དོན། མི་རིགས་སྐད་ཡིག་བྱ་བ་ནི་མི་རིགས་བྱ་བའི་གྲུབ་ཆ་གལ་ཆེན་ཞིག་དང་ཞབས་ཞུའི་ལྟེ་གནས་ལ་ཁྱོན་ཡོངས་ནས་ཤུགས་རྐྱེན་ཐེབས་པའི་ལས་དོན་གལ་ཆེན་ཞིག་ཡིན་པར་བསྟན། མི་རིགས་སྐད་གཉིས་ལོ་ཙཱའི་ལས་དོན་དེ་མི་རིགས་ཁག་ཕན་ཚུན་འགྲོ་འོང་དང་བསམ་བློ་བརྗེ་རེས་མཉམ་འདྲེས་བཅས་ལ་སྐུལ་འདེད་གཏོང་བ་དང་། ཀྲུང་ཧྭ་མི་རིགས་ཀྱི་གོང་བུ་འགྲིལ་ཤུགས་དང་བློ་ཁ་ཕྱོགས་ཤུགས་ཆེ་རུ་གཏོང་བ། གྲངས་ཉུང་མི་རིགས་མང་ཚོགས་ཀྱིས་རྒྱལ་ཁབ་ཀྱི་སྤྱི་སྤྱོད་སྐད་ཡིག་དེ་ཡག་པོ་སློབ་རྒྱུར་ཁྲིད་སྟོན་དང་བསྔགས་བསྐུལ་བྱས་ནས། མི་རིགས་རང་གི་སྐད་ཡིག་རིག་གནས་རྒྱུན་འཛིན་ཡག་པོ་དང་། འཆམ་མཐུན་སྤྱི་ཚོགས་འཛུགས་སྐྲུན་བྱེད་པར་ཞབས་འདེགས་ཞུ་བ།བརྟན་ལྷིང་སྤྱི་ཚོགས་སྲུང་སྐྱོང་བྱེད་པ་བཅས་ཀྱི་ཐད་ལ་ནུས་པ་གལ་ཆེན་བཏོན་ཡོད་ཟེར།
མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་གི་གླིང་གཙོ་གཞོན་པ་ལྕགས་ཐར་རྒྱལ།
སློབ་གཙོ་གཞོན་པ་རྒྱ་ཡེ་བཀྲ་བྷོ་ཡིས་སློབ་གྲྭའི་ཚབ་བྱས་ཏེ་གཏམ་བཤད་གནང་། ཁོང་གིས་བསྟན་དོན། མི་རིགས་སྐད་ཡིག་ལོ་ཙཱའི་ལས་དོན་ནི་ང་ཚོ་ཏང་དང་སྲིད་གཞུང་གིས་གྲངས་ཉུང་མི་རིགས་དང་འབྲེལ་བ་བྱེད་པའི་སྦྲེལ་ཐག་གི་ཟམ་པ་ལྟ་བུ་ཡིན་པས། མི་རིགས་སྐད་ཡིག་ལོ་ཙཱའི་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་པ་དང་། མི་རིགས་སྐད་ཡིག་ལོ་ཙཱའི་བྱ་གཞག་འཕེལ་རྒྱས་ལ་སྐུལ་འདེད་གཏོང་པའི་ཐད་དོན་སྙིང་གལ་ཆེན་ལྡན། གནས་བབ་གསར་པ་དང་། ལས་འགན་གསར་པ། བླང་བྱ་གསར་པ་བཅས་ལ་ཁ་གཏད་ཚེ། ཞིང་ཆེན་ཡོངས་ཀྱི་མི་རིགས་སྐད་ཡིག་ལོ་ཙཱའི་བྱ་བ་སྒྲུབ་མཁན་གྱིས་སྔར་ལས་ལྷག་པའི་སྒོ་ནས་འགན་འཁྲིའི་འདུ་ཤེས། ལས་འགན་གྱི་འདུ་ཤེས། འོས་འགན་མྱུར་བསྒྲུབ་ཀྱི་འདུ་ཤེས་བཅས་ལ་ཤུགས་སྣོན་རྒྱག་དགོས། རང་རྟོགས་ངང་བསམ་བློ་ཆབ་སྲིད་བྱང་ཚད་དང་ལས་སྒོ་སྒྲུབ་ནུས་ཇེ་མཐོར་གཏང་རྒྱུ་དང་། ལས་གནས་ཐོག་གཞི་ཚུགས་པ་དང་རང་འགན་གཙང་སྒྲུབ་དང་། དུས་སྐབས་གསར་པའི་མི་རིགས་སྐད་ཡིག་ལོ་ཙཱའི་ལས་དོན་ཡག་པོ་བསྒྲུབ་པ་དང་། “ཀྲུང་ཧྭ་མི་རིགས་ཁྱིམ་ཚང་གཅིག་ལྟར་བརྩེ་བ་དང་། བློ་སེམས་གཅིག་མཐུན་ངང་ཀྲུང་གོའི་ཕུགས་འདུན་མངོན་འགྱུར་བྱེད་པ་ལ་སྔར་ལས་ཆེ་བའི་བྱས་རྗེས་འཇོག་དགོས”ཟེར། མཇུག་མཐར། ཁོང་གིས་གསོ་སྦྱོང་ནང་ཞུགས་མཁན་སློབ་མ་ཚོས་གོ་སྐབས་དམ་འཛིན་དང་། ནན་ཏན་གྱིས་སློབ་སྦྱོང་དང་ཉམས་མྱོང་བརྗེ་རེས་བྱས་ནས། མི་རིགས་སྐད་ཡིག་ལོ་ཙཱའི་རིགས་གཞུང་ཆུ་ཚད་དང་ལག་ལེན་ནུས་པ་ཆེ་རུ་གཏོང་དགོས་པའི་བླང་བྱ་ཡང་བཏོན་པ་རེད།
གསོ་སྦྱོང་འཛིན་གྲྭའི་སློབ་འགོ་ཚུགས་པའི་མཛད་སྒོ་སྤེལ་རྗེས། མཚོ་སྔོན་དགེ་འོས་སློབ་གླིང་གི་དགེ་རྒན་ཆེན་མོ་ལྕགས་ཐར་རྒྱལ་གྱིས་སློབ་མ་ཚོར་བརྗོད་བྱ《 བོད་ཀྱི་སྐད་ཆ་དང་ཡི་གེའི་ཁྱད་ཆོས》ཞེས་པའི་འཆད་ཁྲིད་ཐོག་མ་གནང་བ་རེད།
མཚོ་སྔོན་ཏང་གི་སློབ་གྲྭའི་དགེ་རྒན་ཆེན་མོ་བསོད་ནམས་དབང་རྒྱལ།
དགེ་སློབ་ཡོངས་ཀྱི་མཉམ་པར།
གསར་འགོད་པ། ལྷ་དཔལ་སྐྱབས།


text:
སྐྱོ་བའི་མིག་ཆུ་ཤམ་ཤམ་བཞུར་བཞིན་པའི་ཚུལ།
སྐྱོ་བའི་མིག་ཆུ་ཤམ་ཤམ་བཞུར་བཞིན་པའི་ཚུལ།
འཁྲབ་སྟོན་ལ་གཟིགས་བཞིན་པ།
ཁོར་བྱང་དབུས་གཞུང་བརྙན་འཕྲིན་ཁང་གིས་ཉེ་སྔོན་ཀེམ་ཅོང་ཨན་ན་ནིང་གི་ཟླ ༡༡ པར ༥༦༧ ཆུའི་ཐོན་རྫས་ཁང་ལ་གཟིགས་ཞིབ་བྱས་རྗེས་སྒྱུ་རྩལ་འཁྲབ་སྟོན་ལ་བལྟས་པའི་དངོས་ཞུས་གློག་བརྙན་ཕྱིར་བསྒྲགས་པ་དང་། བརྙན་པར་ལས། ཀེམ་ཅོང་ཨན་མ་གཞི་སྤྲོ་སྣང་ཆེན་པོས་འཁྲབ་སྟོན་ལ་ལྟ་བཞིན་ཡོད་མོད། འཁྲབ་སྟོན་པས“གུས་པར་འོས་པའི་དམག་སྤྱི་ཆེན་མོ་ཚོར(སྒྲིག་མཆན། ཀེམ་རེ་སུང་དང་ཀེམ་ཅོང་རེ་ལ་གོ)ཁོང་ཚོའི་དབུ་ཁྲིད་འོག་གི་ཉ་རིགས་ལེགས་པོ་བྱུང་བ་ལྟ་རུ་འཇུག”ལེན་མཚམས་ལ་སླེབས་དུས། ཀེམ་ཅོང་ཨན་དང་འཁྲིས་ཀྱི་ཧོང་པེན་ཧྲི་སོགས་ཀྱི་མིག་ཆུ་དབང་མེད་བཞུར་བ་མ་ཟད། ཀེམ་ཅོང་ཨན་གྱིས་ལག་རས་བླངས་ནས་མིག་ཆུ་ཕྱིས་ཏེ་སྐྱོ་གདུང་གིས་སེམས་ཡུན་རིང་བདེ་ལ་འབབ་མ་ཐུབ།
ཁོར་ལྷོའི་སྨྱན་བྱེད་ནས་བརྗོད་པ་ལྟར་ན། ཀེམ་ཅོང་ཨན་གྱིས་མི་མང་སར་མཆི་མ་བཏོན་པ་ཐོག་མ་མིན་ཏེ། ༢༠༡༡ ལོའི་ཟླ ༡༢ པར་ཀེམ་ཅོང་རེ་གཤེགས་དུས་གདུང་ཁང་དུ་ཀེམ་ཅོང་ཨན་མིག་ཆུ་ཐེངས་མང་ཤོར་བ་དང་། ཡང ༢༠༡༢ ལོར་ཁོར་བྱང་མི་དམངས་དམག་བཙུགས་རྗེས་དྲན་སྐབས། ཀེམ་ཅོང་ཨན་གྱིས་ཀེམ་ཅོང་རེའི་འདྲ་པར་ལ་ལྟ་བཞིན་མིག་ཆུ་ཤོར། ༢༠༡༤ ལོའི་ཟླ ༦ ཀེམ་ཅོང་ཨན་གྱིས་ཝན་ཅིན་ཐེ་གསར་བརྗེ་སློབ་གླིང་དུ་གཟིགས་ཞིབ་སྐབས། སློབ་ཕྲུག་ཚོས“ཨ་ཕ”ཞེས་འབོད་དུས་ཀྱང་མིག་ཆུ་ཤོར་བ་རེད།(རྩོམ་འགན་པ། རྟ་མགྲིན)


text:
སྤྱི་ཚོགས་དང་སློབ་གསོའི་སྐོར།
སྤྱི་ཚོགས་ཀྱིས་མི་ལ་བཏོན་པའི་རེ་བ་ནི་དོན་དངོས་སུ་སྤྱི་ཚོགས་འཕེལ་རྒྱས་ཀྱིས་སློབ་གསོར་བཏོན་པའི་རེ་བ་དང་། སློབ་མའི་སྤུས་ཚད་དང་འཇོན་ནུས་ལ་བཏོན་པའི་རེ་བ་ཡིན་པ་དང་མཉམ་དུ་སྤྱི་ཚོགས་འཕོ་འགྱུར་གྱིས་དགེ་རྒན་གྱི་སྤུས་ཚད་དང་སློབ་ཁྲིད་ཀྱི་ནུས་པའམ་བྱེད་ཐབས་ལ་བཏོན་པའི་རེ་བ་གལ་ཆེན་ཞིག་ཡིན་མོད། རེ་བ་འདིར་ངོས་འཛིན་དང་གཙིགས་ཆེན་བས་མིན་གྱི་དབང་གིས་སྤྱི་ཚོགས་ཧྲིལ་བོ་འཆམ་མཐུན་མ་ཡིན་པའི་གནས་ཚུལ་རབ་དང་རིམ་པ་མང་བོ་འབྱུང་བཞིན་ཡོད་པས། འདིའི་སྐོར་ཕྲན་ཙམ་གླེང་བ་ལ།
གཅིག སྤྱི་ཚོགས་ཀྱིས་མིའི་སྤུས་ཚད་ལ་བཏོན་པའི་རེ་བ།
བྱ་དངོས་གང་ཞིག་ཡིན་ཡང་དེ་ལ་གོ་སྐབས་ཕུན་སུམ་ཚོགས་པ་ཞིག་སླེབས་རྒྱུ་ཡོད་ལ། གོ་སྐབས་དེ་སླེབས་ཚེ་དེ་དག་མི་འདྲ་བའི་གནས་སོ་སོར་འཕེལ་ཞིང་། དཔྱིད་ཀྱི་མེ་ཏོག་ནང་བཞིན་གང་སར་རྣམ་པར་བཞེད་ངེས་ཡིན་མོད། གོ་སྐབས་དེ་དམ་འཛིན་མ་བས་ན། རྣམ་པར་བཀྲ་བའི་མེ་ཏོག་གཞོན་ནུ་ཡང་དཔྱིད་ཀྱི་བུ་མོའི་རྣ་ལུང་དུ་འགྱུར་དཀའ་ངེས་རེད། དེ་བས། སྤྱི་ཚོགས་འཕེལ་རྒྱས་ཀྱི་གོམ་པ་རེ་རེ་ནི་མིའི་རིགས་འཚོ་གནས་ཀྱི་གོ་སྐབས་ཕུན་སུམ་ཚོགས་པ་རེ་རེ་ཡིན་ལ། སྤྱི་ཚོགས་འཕེལ་རྒྱས་ཀྱི་རེ་འབོད་རེ་རེ་ནི་མིའི་སྤུས་ཚད་ཀྱི་ཚད་གཞི་གསར་བ་རེ་རེ་དང་། མིའི་སྤུས་ཚད་ཀྱི་ཚད་གཞི་རེ་རེ་ནི་སློབ་གསོ་འཕེལ་རྒྱས་ཀྱི་གོ་སྐབས་རེ་རེ་ཡིན་པས། ཤེས་ཡོན་དཔལ་འབྱོར་གྱི་དུས་རབས་འདིར་ལྟོས་བཅས་ཀྱིས་བཤད་ན། མིའི་ཤེས་ཡོན་དང་། རྩལ་ནུས། ཀུན་སྤྱོད། གསར་གཏོད་སོགས་ཀྱི་གོ་སྐབས་གསར་བ་སླེབས་པའི་མགོ་བརྩམས་པ་རེད་ཅེས་བཤད་ཆོག་ལ། ཡང་གཅིག་བཤད་ན། སྤྱི་ཚོགས་ཀྱིས་མིའི་སྤུས་ཚད་ལ་བཏོན་པའི་རེ་བ་ཇེ་མཐོ་ནས་ཇེ་མཐོ་རེད། སློབ་གསོའི་ཐད་ནས་བཤད་ན། སྤྱི་ཚོགས་འཕེལ་རྒྱས་ཀྱིས་མིར་བཏོན་པའི་རེ་བ་དང་། དེང་སྐབས་ཀྱི་མིའི་དོན་དངོས་སྤུས་ཚད་གཉིས་ཀྱི་བར་ན་ད་དུང་འཆམ་མཐུན་མ་ཡིན་པའི་གནས་ཚུལ་འབྱུང་བཞིན་ཡོད་པ་ནི་ད་ལྟའི་སློབ་གསོའི་དཀའ་ཁག་ཆེས་ཆེན་པོ་ཞིག་རེད།
སྤྱི་ཚོགས་འཕོ་འགྱུར་གྱིས་མིའི་ཤེས་བའི་སྤུས་ཚད་དང་། ངལ་རྩོལ་རྩལ་ནུས་ཀྱི་སྤུས་ཚད། བསམ་བློ་ཀུན་སྤྱོད་ཀྱི་སྤུས་ཚད་སོགས་ལ་རེ་བ་མི་འདྲ་བ་རེ་རེ་འདོན་བཞིན་ཡོད་དེ། དཔེར་ན། ལོ་རབས་བདུན་ཅུ་བར་སློབ་འབྲིང་དགེ་རྒན་གྱི་ཆུ་ཚད་རེ་བ་དམའ་འབྲིང་ཙམ་ཡིན་ལ། ལོ་རབས་བརྒྱད་ཅུ་བར་འབྲིང་རིམ་ཡན་དང་། ལོ་རབས་དགུ་ཅུ་བར་ཆེད་མཐོ་ཡན། ད་ལྟ་སློབ་ཆེན་ཆེད་ལས་ཅན་ཡིན་ལ། འབྱུང་འགྱུར་སློབ་ཆེན﹢ཆེད་ལས་མཐུན་པ ﹢སློབ་གསོ་གཞུང་ལུགས་ལ་བང་བ ﹦སློབ་གྲྭ་ཆུང་འབྲིང་གི་དགེ་རྒན་ཡིན་ངེས་པ་ལྟ་བུ་རེད། མི་རིགས་གང་ཞིག་དང་མི་སུ་ཞིག་ཡིན་ཡང་སྤྱི་ཚོགས་འཕོ་འགྱུར་དང་འཕེལ་རྒྱས་ཀྱི་དོན་དངོས་རེ་བ་འདི་དག་དང་མ་འཚམ་ན། ས་ཁུལ་དེ་དང་མི་རིགས་དེ་དག་སྤྱི་ཚོགས་འཕེལ་རྒྱས་དང་བར་ཐག་ཇེ་རིང་ནས་ཇེ་རིང་དུ་འགྲོ་ངེས་ཡིན་པ་དང་། སྤྱི་ཚོགས་དང་འཚམ་ཚད་མཐོ་དམའི་དབང་གིས་མི་རིགས་སོ་སོ་དང་ས་ཁུལ་སོ་སོ། མི་རེ་རེའི་སྤྱི་ཚོགས་འདུག་གནས་དང་འཚོ་གནས་སོགས་ལ་མི་འདྲ་བའི་བར་ཁྱད་ཤོར་བཞིན་ཡོད། ས་ཁུལ་དང་ས་ཁུལ་གྱི་བར་ཁྱད་དང་མི་དང་མིའི་བར་ཁྱད་ནི་མཐར་གཏུགས་ན་མི་སྤྱི་ཚོགས་དང་འཚམ་ཚད་མཐོ་དམའི་བར་ཁྱད་ཉག་གཅིག་རེད་ལ། སློབ་གསོའི་ལས་འགན་གཙོ་བོ་ཡང་རང་བྱུང་གི་མི་དེ་སྤྱི་ཚོགས་ཀྱི་མི་ཞིག་དང་སྤྱི་ཚོགས་ལ་འཚམ་པའི་མི་ཞིག་སྐྱེད་སྲིང་བྱེད་རྒྱུ་དེ་ཡིན་པས། སྤྱོ་ཚོགས་ཀྱི་འཚམ་ཚད་མཐོ་དམས་སློབ་གསོ་བཟང་ངན་གྱི་དབྱེ་ཐག་གསལ་བོ་ཞིག་འབྱེད་ཐུབ་ངེས་རེད། དེ་བས། ས་ཁུལ་གང་ཞིག་དང་སློབ་གྲྭ་གང་ཞིག་གི་སློབ་མ་སྤྱི་ཚོགས་ལ་འཚམ་ཚད་མཐོ་ན་ས་ཁུལ་དེ་དང་སློབ་གྲྭ་དེའི་སློབ་གསོ་སྤེལ་བ་བཟང་ལ། ས་ཁུལ་གང་ཞིག་དང་སློབ་གྲྭ་གང་ཞིག་གི་སློབ་མ་སྤྱི་ཚོགས་དང་འཚམ་ཚད་དམའ་ན་ས་ཁུལ་དེ་དང་སློབ་གྲྭ་དེའི་སློབ་གསོ་ཕམ་ཁའི་ལམ་དུ་ཕྱོགས་མགོ་བརྩམས་པ་རེད་ཅེས་བཤད་ཆོག
སྤྱིར་གཞི་རིམ་སློབ་གསོ་དང་མཐོ་རིམ་སློབ་གསོ་གང་ཞིག་ཡིན་རུང་། གཞི་རིམ་སློབ་གསོས་སྤྱི་ཚོགས་ཀྱི་མི་ཞིག་གི་རྨང་གཞི་སྐྱེད་སྲིང་བྱེད་བཞིན་ཡོད་ལ། མཐོ་རིམ་སློབ་གསོས་རྨང་གཞིའི་གཞིའི་སྟེང་དུ་སྤྱི་ཚོགས་ལ་འཚམ་པའི་མི་འཇོན་ཐང་ཅན་ཞིག་སྐྱེད་སྲིང་བྱེད་རྒྱུ་དེ་ཡིན། སློབ་གསོ་མ་ལག་དེ་དག་གིས་མི་སྐྱེད་སྲིང་བྱེད་པའི་ཟུར་ཚད་མི་འདྲ་ལ། ཟུར་ཚད་མི་འདྲ་བ་འདི་དག་ངོས་འཛིན་བས་པ་འདྲ་མིན་གྱི་དབང་གིས་སློབ་མའི་ལས་འབྱོར་ལ་མཇུག་འབྲས་འདྲ་མིན་སྣ་ཚོགས་ཤིག་བྱུང་དང་འབྱུང་བཞིན་ཡོད་དེ། དཔེར་ན། སློབ་འབྲིང་ཁ་ཅིག་གི་སློབ་མ་སློབ་ཆེན་ལ་འཚམ་ཚད་མཐོ་ལ། སློབ་ཆེན་ཁ་ཅིག་གི་སློབ་མ་སྤྱི་ཚོགས་ལས་གནས་དངོས་དང་འཚམ་ཚད་དམའ་བའི་གནས་ཚུལ་ངོ་མ་བྱུང་དང་འབྱུང་བཞིན་ཡོད་ནའང་། ད་དུང་སློབ་གཙོ་དང་ཆེད་མཁས་པ་གང་མང་ཞིག་གིས “སློབ་གྲྭ་འགྲིམས་ཚད་དང་ལས་འབྱོར་ཁོ་ནས་སློབ་གསོའི་སྤུས་ཚད་ཐག་གཅོད་མི་ཐུབ། ”ཅེས་བཤད་བཞིན་ཡོད་མོད། ངས་བལྟས་ན། “སློབ་འགྲིམས ”དང “ལས་འབྱོར ” ཁོ་ནས་སློབ་གསོའི་ཆ་ཡོད་ཚད་ཀྱི་ཚབ་བྱེད་མི་ཐུབ་པ་བདེན་ན་ཡང “སློབ་འགྲིམས ”དང “ལས་འབྱོར ”གྱིས་སློབ་གསོའི་འཕེལ་ཕྱོགས་གསལ་བོ་ཞིག་ཤེས་ཐུབ་པ་རེད།


text:
ཕོ་མོ་གཉིས་གཞི་ནས་མི་འདྲ་བའི་ཁྱད་པར་ཆེན་པོ་བཅུ། འཇིག་རྟེན་གྱི་ཕོ་དང་མོ་གཉིས་ཀྱི་ལྷན་སྐྱེས་ཀྱི་རྣམ་པ་དང་། རང་རང་ལུས་ཀྱི་གྲུབ་ཆ་མི་འདྲ་བའི་དབང་གིས་སོ་སོའི་ནུས་པ་དང་རིན་ཐང་གཤིས་རྒྱུད་སོགས་ཀྱང་མི་འདྲ་བ་འབྱུང་གིན་ཡོད། ལྟ་བ་དང་ཁོར་ཡུག་གིས་འགྱུར་བ་མ་ཐེབས་པར་མིའི་རང་བཞིན་གྱི་ཕོ་དང་མོ་གཉིས་ཀྱི་ལྷན་སྐྱེས་ལས་བྱུང་བའི་སོ་སོའི་འཇོན་ནུས་དང་། གཤིས་ཀ སེམས་ཁམས་དགའ་ཕྱོགས་འཚོལ་སྙེགས་སོགས་རིང་བཞིན་གྱིས་གཞི་ནས་མི་འདྲ་བའི་ཁྱད་པར་ཆེན་པོ་བཅུ། རྒྱུན་ལྡན་གྱི་འཚོ་བའི་ཕྱོགས་ནས།
གཅིག སྐྲ་འཁྲུད་ཆུ་ཉོ་སྐབས།སྐྱེས་མ་དག་གིས་ཐོག་མར་ཆ་རྐྱེན་འདི་དག་ལ་བརྟག་དཔྱད་བྱས་རྗེས་ཉོ་སྲིད། ༡ ཁ་དོག་ཡག་འདུག་དང་། ༢ རྒྱུ་སྤུས་ལེགས་མིན། ༣ གྲུབ་ཆའི་རྒྱུ་ཆ། ༣ ཟོང་རྟགས་གྲགས་མིན། ༤ ཕན་ནུས་བཟང་ངན། ༥ དྲི་བཟང་ལྡན་མིན་རང་ལ་འཕྲོད་མིན་སོགས་ལ་ནན་གྱིས་བརྟགས་རྗེས་ཉོ་བ་ཡིན། སྐྱེས་པ་དག་གིས་སྐྲ་འཁྲུད་ཆུ་ཉོ་སྐབས་ཡར་མར་ལ་བསམ་བློ་མི་གཏོང་བར་སྐྲ་འཁྲུད་ཆུ་ཡིན་པ་ཙམ་གྱིས་ཉོས་ནས་ཡོང་བ་ཡིན། (洗发水) སྐྲ་འཁྲུད་ཆུ།(颜色) ཁ་དོག (质量) རྒྱུ་སྤུས། (成分) གྲུབ་ཆ། (品牌) ཟོང་རྟགས། (效果) ཕན་ནུས ། (香味) དྲི་བཟང་།
གཉིས། ལག་འཛིན་ཁ་པར་ཉོ་སྐབས།
སྐྱེས་པ་དག་གིས་ལག་འཛིན་ཁ་པར་ཉོ་སྐབས་ཐོག་མར་ཕྱིའི་བཟོ་ལྟ་ཡག་འདུག་དང་། ༡ ཇུས་འགོད་ཀྱི་རྣམ་པ་ལེགས་མིན། ༢ སྲ་ཆས་དང་མཉེན་ཆས་ཀྱི་བཟོ་ལྟ་དང་ནུས་པ། ༣ པར་ཆས་ཀྱི་གསལ་ཆ་དང་བྱེད་ནུས། ༤ རིན་གོང་སྒྲིག་བཟོ། ༥ ཟོང་རྟགས་སོགས་ལ་རྒྱུས་ལོན་དཔྱིས་ཕྱིན་པ་ཞིག་བྱས་རྗེས་ད་གདོད་ཉོ་བ་ཡིན། སྐྱེས་མ་དག་གིས་ལག་འཛིན་ཁ་པར་ཉོ་སྐབས་ཕྱིའི་བཟོ་ལྟ་ཡག་པོ་ཡོད་པ་དང་ནང་གི་པར་ཆས་དྭངས་མོ་ཞིག་ཡོད་ན་ཐད་ཀར་ཉོས་ནས་ཡོང་། (外观好看) བཟོ་ལྟ་ཡག་པ། (自拍功能) པར་ཆས་ཀྱི་བྱེད་ནུས། (外观设计) བཟོ་ལྟའི་ཇུས་འགོད། (硬件) སྲ་ཆས། (配置) སྒྲིག་སྦྱོར། (价格) རིན་གོང་། (品牌) ཟོང་རྟགས།
གསུམ། ཕྱི་རོལ་ཏུ་འགྲོ་སྐབས།
སྐྱེས་མ་དག་གིས་སློབ་གྲྭར་འགྲོ་སྐབས་དང་དེ་བཞིན་མཚོ་འགྲམ་དུ་བསྐྱོད་པ། འགུལ་སྐྱོད་དང་ལུས་རྩལ་དུ་འགྲོ་བ། ཁྲོམ་ལ་འཆམ་འཆམ་དུ་ཕྱིན་པ། ལྟ་སྐོར་ཏུ་འགྲོ་སྐབས་སོགས་ལ་རང་གི་རྣམ་པ་དང་ཁ་དོག་བཟོ་ལྟ་མི་འདྲ་བའི་རྒྱབ་ཁུག་དང་ལག་ཁུག་མི་གཅིག་པ་རེ་རེ་འཛིན་དགོས་པ་ཡིན། སྐྱེས་པ་ཚོས་གང་དུ་འགྲོ་ཡང་རྒྱབ་ཁུག་ཅིག་ཡོད་པ་ཙམ་གྱིས་ཆོག་གིན་ཡོད། (学校) སློབ་གྲྭ། (旅行) འགྲུལ་བ། (运动 ) ལུས་རྩལ། (逛街) ཁྲོམ་ལ་འགྲོ་བ། (海边) མཚོ་འགྲམ།
བཞི། རླངས་འཁོར་ཉོ་སྐབས།
སྐྱེས་པ་དག་གིས་རླངས་འཁོར་ཉོ་སྐབས་ངེས་པར་དུ་འོག་གི་ཆ་རྐྱེན་དག་ཚང་མིན་ལ་བསམ་གཞིག་སྔོན་དུ་བཏང་ནས་ཉོ་བ་ཡིན། སྐྱེས་མ་དག་གིས་རླངས་འཁོར་ཉོ་སྐབས་ཕྱིའི་རྣམ་པ་དང་ཁ་དོག་སོགས་རང་ལ་འཚམ་པ་ཙམ་གྱིས་ཆོག་གིན་ཡོད། (装备) དམག་ཆས། (油耗) སྣུམ་ཟད་ཚད། (品牌) ཟོང་རྟགས། (配置) སྒྲིག་བཟོའི་རྣམ་པ། (性能) གཤིས་ནུས། (空间) བར་སྟོང་། (安全) བདེ་འཇགས། (性能 比) སྤུས་གོང་བསྡུར་ཚད། (动力) སྒུལ་ཤུགས།
ལྔ། གྱོན་པ་འཁྲུད་སྐབས།
སོ་སོས་གྱོན་པ་འཁྲུད་སྐབས་སྐྱེས་མ་དག་གིས་ནང་གོས་དང་ཕྱི་གོས་གསང་གོས་སོགས་རིགས་སོ་སོར་བཀར་ནས་ཞིབ་ཚགས་ལྡན་པའི་འོག་བཀྲུ་བ་དང་། འདག་ཆུ་དང་བཀྲུ་རྫས་སོགས་ཀྱང་འདྲ་མིན་བཀོལ། སྐྱེས་པ་ཚོས་གྱོན་ཆས་ཡོད་ཚད་མཉམ་དུ་བླུགས་ནས་བཀྲུ་བ་ཡིན།
དྲུག སྐྲ་འཁྲུད་སྐབས།
སྐྱེས་མ་ཚོ་རྒྱུན་པར་མཛེས་བཟོ་ལ་སྤྲོ་བས་སྐྲ་བཀྲུས་མ་བཀྲུས་ལ་ཁྱད་ཆེན་པོ་ཐོན་གྱིན་མེད་པ་དང་ད་དུང་མང་ཆེ་བས་རིན་གོང་སྒོར ༢༠༠ ཙམ་རེ་བརླག་པ་ཡིན། སྐྱེས་པ་ཚོས་སྐྲ་བཀྲུས་མ་བཀྲུས་ལ་ཁྱད་ཆེ་བ་དང་རིན་གོང་ཡང་སྒོར ༢༠ གོང་འོག་ལས་མི་འགྲོ།
བདུན། གྱོན་པ་སྤྱོད་སྐབས།
ནམ་ཟླ་ཇེ་གྲང་ལ་འགྲོ་སྐབས་སྐྱེས་མ་དག་གིས་རྣམ་པ་དང་ཁ་དོག་མི་འདྲ་བའི་གྱོན་ཆས་གསར་བ་ཞིག་ཉོ་བར་བསམ་བློ་སྣ་ཚོགས་གཏོང་སྲིད་པ་དང་། སྐྱེས་པ་མང་ཆེ་བས་སྔར་ཡོད་ཀྱི་གྱོན་པ་མཐུག་པོ་ཞིག་གྱོན་དགོས་པར་བསམ་བློ་འཁོར་སྲིད།
བརྒྱད། ཁ་བརྡ་གླེང་སྐབས།
སྐྱེས་པས་སེམས་ཁམས་ནང་བཞིན་ཐད་ཀར་སྐད་ཆ་ལབ་སྲིད་ལ་དེའི་རྒྱབ་ལྗོངས་སུ་མང་པོ་ཞིག་སྦས་མི་སྲིད། སྐྱེས་མས་སེམས་ཁམས་ནང་བཞིན་ཐད་ཀར་སྐད་ཆ་མི་ལབ་པར་མ་ཟད་མ་བཤད་པ་དང་གསང་བ་སོགས་རྒྱབ་ལྗོངས་ན་དེ་ལས་ཀྱང་སྣ་མང་གི་བསམ་བློ་ཞིག་སྦས་ནས་ཡོད།
དགུ་པ། ལུས་ཁྲུས་བྱེད་སྐབས།
སྐྱེས་མ་རྣམས་རྒྱུན་པར་མཛེས་བཟོ་ཚོན་བྱུག་ལ་དགའ་བས་ལུས་ལ་ཁྲུས་བྱས་རྗེས་མཛེས་བཟོ་དག་གཞི་ནས་མེད་པར་གྱུར་ནས་རྣམ་པ་ཇེ་ཞན་དུ་འགྲོ་སྲིད་ལ་སྐྱེས་པ་ཚོ་དེ་ལས་ལྡོག་པ་ཡིན།
བཅུ་པ། ལེགས་སྐྱེས་ཀྱི་དགའ་ཕྱོགས།
སྐྱེས་མ་ཚོ་ལོ ༦ ནས ༡༠ བར་རྩེད་ཆས་སྣ་ཚོགས་སྟེར་ན་དགའ་བ་དང་། ལོ ༡༠ ནས ༢༠ བར་གྱོན་ཆས་དང་བྱུག་རྩི་སྣ་ཚོགས་ལ་དུང་བ་ཡིན། ལོ ༢༠ ཡན་སོན་རྗེས་རླངས་འཁོར་དང་སྒོར་མོ་མང་པོ་སྟེར་རུང་དགའ་རྒྱུ་མེད་པར་ད་དུང་མང་པོ་ཞིག་གི་དགོས་འདུན་ཡོད་པ་རེད། སྐྱེས་པ་ཚོ་ཆུང་དུས་ནས་ཆེར་སོན་པའི་བར་གློག་རྡུལ་རྩེད་ཆས་དང་གློག་རྡུལ་ཡོ་ཆས་སོགས་སྦྱིན་ན་རྟག་པར་སེམས་ཧ་ཅང་དགའ་བ་དང་མགུ་བ་ཡིན། འདི་དག་ནི་ཕོ་མོ་མང་ཆེ་བས་སྤྱིར་བཏང་གི་ལྷན་སྐྱེས་ཀྱི་གཤིས་སུ་གྲུབ་ཡོད་པའི་ཆོས་ཉིད་ཅིག་ཡིན།


text:
དེ་ཡང་ཕྱི་ལོ་ ༢༠༡༨ ཟླ་ ༠༩ ཚེས་ ༠༦ ཉིན་གྱི་སྔ་དྲོའི་ཕྱག་ཚོད་༧།༣༠ ཐོག་སེར་སྐྱ་མི་མང་རྣམས་ལྷ་རྒྱལ་རི་རྕེར་ལྷན་འཛོམས་ཀྱིས་དཀར་ཕྱོགས་སྐྱོང་བའི་ལྷ་སྲུང་རྣམས་ལ་བསང་གསོལ་གྱི་བསང་དུད་གཡུ་འོད་ནམ་མཁའ་གང་བ་དང་དྲི་བདའ་སྨན་སྤོས་སོགས་ཀྱིས་བསུང་ཞིམ་ས་གཞིར་ཁྱབ་པ་དང་དགུང་སྔོན་དབྱིངས་སུ་རླུང་རྟའི་འོད་ཀྱིས་འཚེར་བར་གནང་ཞིང་དེ་བཞིན་རླུང་རྟ་སྒྲོན་འཛུགས་དང་ཀི་བསོ་ལྷ་རྒྱལ་སོགས་ཀྱི་ཚིག་བཤད་དབྱངས་སུ་འཐེན་ནས་བསང་གསོལ་གྲུབ་རྗེས། གོང་ཚེས་ཀྱི་སྔ་དྲོའི་ཕྱག་ཚོད་༩ པའི་ཐོག༧ ༧སྨན་རིའི་དཔོན་སློབ་རིན་པོ་ཆེ་དབུས་པའི་ ༧སྨན་རིའི་བཤད་སྒྲུབ་མཁན་སློབ་རྣམ་གཉིས་དང་བླ་སྤྲུལ་དགེ་བའི་བཤེས་གཉེན་སེམས་དཔའ་དགེ་འདུན་གྱི་སྡེ་དང་། བོད་མིའི་སྒྲིག་འཛུགས་ཀྱི་སྲིད་སྐྱོང་མཁས་དབང་བློ་བཟང་སེང་གེ་དབུས་པའི་དམིགས་གསལ་སྐུ་མགྲོན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བརྟན་འཕེལ་མཆོག་དང་དེ་བཞིན་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་དབུ་འཛིན་དང་སྐུ་མགྲོན་སྦྱིན་བདག་བཅས་འདུལ་ཁང་ཆེན་མོར་རྒྱས་འཛོམས་བྱུང་རྗེས་སུ་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་༣༤ པ་རིན་པོ་ཆེ་མཆོག་ རྩོམ་ཡིག་འདིའི་འཕྲོ་ཀློག » »
49 total views, 2 views today
དེ་ཡང་སྔར་སྲོལ་བཞིན་བོད་ཟླ་༠༨ པའི་ཚེས་༠༡ ནས་༠༨ བར་ཉིན་བདུན་གྱི་རིང་ལ་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་དྲི་མེད་གཤེན་གྱི་དཀའ་ཐུབ་ཆེན་མོ་ལོ་ལྟར་འཚོགས་སྲོལ་ཡོད་པ་བཞིན། རྩོམ་ཡིག་འདིའི་འཕྲོ་ཀློག » »
1,000 total views, 1 views today
བསྟན་པའི་ཟླ་བར་ཕུལ་བའི་ཤིས་བརྗོད་སྨྲ་སེང་དགྱེས་པའི་མཆོད་སྤྲིན།
ཤེས་རབ་ལྷ་མཆོག་སེང་ཆེན་རིགས་ལྔ་དང་།།
ཤེས་བྱའི་འབྱུང་གནས་ཕྱྭ་རྗེ་ཀེང་ཙེ་ཡི།།
ཐུགས་གསང་དྷི་དང་ཧྲི་ཡིག་ལས་བཞེངས་པའི།།
སངས་རྒྱས་མི་ཡི་རྣམ་རོལ་གང་དེར་འདུད།།
ངོ་བོ་སྟོང་པ་གསུམ་ལས་བོན་སྐུར་བཞེངས།།
རང་བཞིན་གསལ་བ་གསུམ་ལས་རྫོགས་སྐུར་བཞེངས།།
ཐུགས་རྗེ་རིག་པ་གསུམ་ལས་སྤྲུལ་སྐུར་བཞེངས།།
གྲོལ་ལམ་བོན་གྱི་སྐུ་གསུམ་ཁྱེད་ལ་འདུད།།
དེ་བཞིན་ཉིད་ལས་གསང་བ་བོན་སྐུར་གྲོལ།།
ཀུན་ཏུ་སྣང་ལས་གསང་ཆེན་རྫོགས་སྐུར་གྲོལ།།
སྤྲུལ་པ་རྒྱུ་ལས་གསང་མཆོག་སྤྲུལ་སྐུར་གྲོལ།།
བསྒྱུར་ལམ་སྔགས་ཀྱི་སྐུ་གསུམ་ཁྱེད་ལ་འདུད། རྩོམ་ཡིག་འདིའི་འཕྲོ་ཀློག » »
389 total views, no views today
ཕྱི་ལོ་༢༠༡༨ཟླ་༩ཚེས༧ཉིན་གྱི་སྔ་དྲོའི་ཕྱག་ཚོད་༩།༣༠ཐོག ༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་༣༤པ་རིན་པོ་ཆེ་མཆོག་དང་༧རྒྱལ་བ་སྨན་རིའི་དཔོན་སློབ་རིན་པོ་ཆེ་མཆོག་དང་༧སྨན་རིའི་བཤད་སྒྲུབ་མཁན་སློབ་རྣམ་གཉིས། སྐུ་མགྲོན་གཙོ་བོ་དཔལ་ལྡན་སྲིད་སྐྱོང་མཁས་དབང་བློ་བཟང་སེང་གེ་མཆོག དམིགས་བསལ་སྐུ་མགྲོན་དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག བོད་མི་སྒྲིག་འཛུགས་ཀྱི་ཆོས་རིགས་དྲུང་ཆེ་དང་ཆོས་རྒྱུད་ཁག་གི་སྐུ་ཚབ་རྣམ་པ། རིས་སུ་མ་ཆད་པའི་དགོན་སྡེ་ཁག་གི་མཁན་པོ་དང་སྐུ་ཚབ་རྣམ་པ། གཡུང་དྲུང་བོན་གྱི་ཆོས་ཚོགས་ཁག་གི་འགན་འཛིན་དང་སྐུ་ཚབ་རྣམ་པ། བོད་ཀྱི་བོན་པོ་ཚོགས་པའི་ཚོགས་གཞོན། གཡུང་དྲུང་བོན་གྱི་སྤྱི་འཐུས་རྣམ་གཉིས། ཆོལ་ཁའི་འཐུས་མི་རྣམ་པ། ས་འཐུས་ཚོགས་གཙོ། ས་གནས་འགོ་འཛིན། རང་བདེན་ཚོགས་ཆུང་གི་ཚོགས་གཙོ། བོན་གཞིས་ཌོ་ལན་ཇི་ཉིན་སློབ་ཀྱི་སློབ་སྤྱི་དང་། གཞན་ཡང་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་སྐུ་ཚབ་དང་དབུ་འཛིན་སོགས་གཙོས་པའི་སེར་སྐྱ་མི་མང་ལྷན་རྒྱས་བསྐལ་བཟང་དགྱེས་སྟོན་གྱི་མཛད་སྒོ་ཆེན་མོའི་ཚོགས་རར་བཞུགས་གདན་འཁོད་མཚམས་སུ་མཛད་སྒོ་གཙོ་སྐྱོང་པ་ལྷ་ཐོག་དགེ་བཤེས་ཤེ་ཙུ་རྒྱ་མཚོ་དང་དགེ་བཤེས་ཚེ་དབང་དངོས་གྲུབ་རྣམ་གཉིས་ཀྱིས་བོད་སྐད་དང་དབྱིན་སྐད་ཟུང་ནས་མཛད་སྒོའི་དབུ་འཛུགས་ཀྱི་གཙོ་སྐྱོང་གནང་བ་དང་། རྩོམ་ཡིག་འདིའི་འཕྲོ་ཀློག » »
480 total views, no views today
དེ་ཡང་འཛམ་གླིང་བོན་འབངས་ཡོངས་ཀྱི་དབུ་ཁྲིད་བླ་ཆེན་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་༣༤་པ་ལུང་རྟོགས་ཟླ་བ་དར་རྒྱས་དཔལ་བཟང་པོ་མཆོག་ནི། བོད་གངས་ཅན་ལྗོངས་ཀྱི་མདོ་སྨད་ས་ཡི་ཆར་དུ་གཏོགས་པ། རྒྱ་བོན་ཟིང་པ་མཐུ་ཆེན་ལ་སོགས་སྔོན་བྱོན་ཞང་བོད་རིག་འཛིན་གོང་མ་རྣམས་ཀྱིས་བྱིན་གྱིས་རླབས་པའི་གནས་ཆེན་བྱང་བྱ་དུར་སྔོན་མོ་དང་ཤར་དུང་རི་དཀར་པོའི་ཉེ་འདབས་སུ་ཆགས་པའི་མཛེས་ཤིང་ལྟ་ན་སྡུག་པའི་ཡུལ་ལུང་ཟིང་ཆུ་རུ་འབོད་པའི་ས་གནས་དེར། བཤད་སྒྲུབ་བསྟན་པའི་བསྟི་གནས་༧དཔལ་གཤེན་བསྟན་དགའ་མལ་གཡུང་དྲུང་དར་རྒྱས་གླིང་གི་ལྷ་འབངས་སུ་གཏོགས་པ། མ་ཡོན་སྡེ་བའི་ཕྱུག་ཕྲུག་ཚང་ཞེས་པའི་རིགས་རུས་ཕུན་སུམ་ཚོགས་པའི་ཁྱིམ་གཞིས་དེར། རྩོམ་ཡིག་འདིའི་འཕྲོ་ཀློག » »
407 total views, 1 views today
ཕྲན་རང་ཉིད་ཀྱི་རྩོམ་དེབ་དང་པོ་༼རིགས་སྨྲ་དགྱེས་པའི་མཆོད་སྤྲིན་༽ཞེས་པ་དེ་རྒྱ་ཆེའི་གཟིགས་མོ་བ་རྣམས་ཀྱི་སྤྱན་ལམ་དུ་ཕུལ་ཟིན་པ་ཡིན་ཞིང་།། ད་ལན་རང་རྩོམ་དེབ་ཕྲེང་གསུམ་སྟེ། ༼མན་ངག་ལུང་གི་ཡང་ཞུན་༽སྟོད་ཆ་སྨད་ཆ་དཔེ་དེབ་གཉིས་དང་༼གཡུང་དྲུང་གི་མཚོན་དོན་༽ཞེས་པའི་དཔེ་དེབ་གཅིག་བཅས་ཁྱོན་གླེགས་བམ་གསུམ་གྱི་བདག་ཉིད་ཅན་དེ་༧སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་༣༣པ་མཆོག་གི་འདས་མཆོད་ཆེན་མོའི་ཉིན།། རྒྱ་ཆེའི་མང་ཚོགས་རྣམས་ཀྱི་སྤྱན་ལམ་དུ་འབུལ་ལམ་ཞུས་པ་འདི་ནི།། ༧ཞིང་གཤེགས་མཆོག་གི་ཐུགས་རྗེའི་གྲིབ་བསིལ་འོག་འཚོ་བའི་བཤེས་གཉེན་ཞིག་གིས།། རང་གི་ལས་ཀྱིས་འབྲེལ་བའི་ཡབ་ཆེན་མཆོག་ལ་བཀའ་དྲིན་རྗེས་དྲན་མཚོན་པའི་ཆེད་དུ་ཡིན། ༧སྨན་རིའི་བཤད་སྒྲུབ་མཁན་པོ་དགེ་བཤེས་ཉི་མ་དོན་གྲུབ་ནས།
དཔེ་སྐྲུན་གསལ་བཤད།
ད་ལན་འདི་ག་སྨན་རིའི་གླིང་གི་དཔེ་མཛོད་ཁང་ནས་དཔར་སྐྲུན་ཞུས་པའི་༼སྨན་རིའི་བཤད་སྒྲུབ་མཁན་པོ་དགེ་བཤེས་ཉི་མ་དོན་གྲུབ་ཀྱི་གསུང་རྩོམ་ཕྱོགས་བསྒྲིགས་༽ཅེས་པ་གླེགས་བམ་གསུམ་གྱི་བདག་ཉིད་ཅན་འདི་ནི། མདོ་སྔགས་སེམས་གསུམ་ལ་ནང་བྱན་ཆུབ་པའི་སྨན་རིའི་བཤད་སྒྲུབ་མཁན་པོ་ཁོང་གིས་ལོ་མང་རིང་གཡུང་དྲུང་བོན་གྱི་གཞུང་ལུགས་ཁག་ལ་འཆད་རྩོད་རྩོམ་གསུམ་གནང་བའི་འབྲས་རྟགས་སུ་མཛད་གནང་བའི་མན་ངག་ལུང་གི་ཡང་ཞུན་དང་རིག་པའི་གཏེར་མཛོད་ལྟ་བུ་ཞིག་རེད། ནང་དོན་གྱི་ཐད་ནས་རྒྱ་ཆེའི་གཡུང་དྲུང་བོན་གྱི་གནའ་བོའི་གཞུང་ལུགས་ཟབ་མོ་ཁག་ལས་གནད་དོན་རྣམས་ཟུར་འདོན་གནང་བ་དང་། དཀའ་གནད་རྣམས་ཚད་མ་གསུམ་གྱི་སྒོ་ནས་དོགས་གཅོད་ཀྱི་འགྲེལ་བཤད་ཞལ་གསལ་གོ་བདེ་མཛད་ཡོད་པ་མ་ཟད་མཁས་གྲུབ་གཉིས་ལྡན་གྱི་རྒྱལ་དང་རྒྱལ་སྲས་མཁས་པའི་ཚོགས་ཀྱི་དགོངས་དོན་སྙིང་པོ་རྣམས་ཕྱོགས་གཅིག་ཏུ་བསྡུས་པའི་མདོ་སྔགས་སེམས་གསུམ་གྱི་གཞུང་ཆེན་རྣམས་ཀྱི་སྤྱི་དོན་མར་ཁུ་ལྟ་བུ་ཞིག་ཀྱང་རེད། རྗོད་བྱེད་ཀྱི་ཐད་ནས་ཀྱང་ཚིག་ཉུང་ལ་དོན་འདུས་པ་གོ་རིམ་ལྟར་བསྐྱར་འབྲི་དང་ལད་ཟློས་ཙམ་མ་ཡིན་པར་རྩེ་བའི་དོན་གནད་ཁག་ལ་གསལ་ཁ་དོད་ཅིང་། གཞུང་ཆེན་དོན་གཉེར་ཅན་རྣམས་ལ་ཕན་སེམས་ཀྱི་ཀུན་ནས་བསླང་སྟེ་གསུང་རབ་རྒྱ་མཚོའི་འཇིངས་ལྟ་བུ་ལ་བཞུགས་ནས་ལྷག་བསམ་རྣམ་པར་དག་པས་སྐུ་ངལ་ཚད་མེད་བསྐྱོན་ཏེ་རང་རེའི་བཤད་སྒྲུབ་སློབ་གཉེར་བ་རྣམས་ལ་མཐུན་རྐྱེན་བླ་ན་མེད་པ་ཞིག་བསྐྲུན་འདུག་པར་སེམས། མདོར་ན་ཁོང་གི་གསུང་རྩོམ་ཁག་འདི་ནི་བོད་རང་གི་གནའ་བོའི་གཞུང་ལུགས་དང་དེའི་ལྟ་སྒོམ་སྤྱོད་གསུམ་ཁྱད་པར་དུ་གཡུང་དྲུང་བོན་དང་ཞང་ཞུང་གི་རིག་པར་སློབ་གཉེར་དང་ཐུགས་སྣང་གནང་མཁན་རྒྱལ་ཕྱི་ནང་ཀུན་ཏུ་བཞུགས་པའི་གཞོན་སྐྱེས་སློབ་གཉེར་པ་རྣམས་ལ་སློབ་གཉེར་གྱི་ས་བོན་གལ་ཆེན་ཞིག་ཏུ་དམིགས་ཏེ་འདི་ག་དཔེ་མཛོད་ཁང་གིས་དཔར་སྐྲུན་བྱས་པ་ཡིན་པས་དེ་ལུགས་རྒྱ་ཆེའི་ཀློག་པ་པོ་རྣམས་ཀྱི་ཐུགས་དགྱེས་པའི་མཆོད་སྤྲིན་དུ་འགྱུར་བའི་སྨོན་འདུན་བཅས། ༧སྨན་རིའི་གཡུང་དྲུང་བོན་གྱི་དཔེ་མཛོད་ཁང་གི་འགན་འཛིན་པ་མར་ནང་དགེ་བཤེས་ཁྲི་གཡུང་དྲུང་དུ་འབོད་པས། ༢༠༡༨།༠༧།༢༥
༧སྨན་རིའི་བཤད་སྒྲུབ་མཁན་པོ་ག་གཟི་དགེ་བཤེས་ཉི་མ་དོན་གྲུབ་མཆོག ཕྱི་ལོ་༡༩༧༨ལོར་རྒྱ་གར་གྱི་རྒྱལ་ས་ལྡི་ལིར་སྐུ་འཁྲུངས་ཤིང་དགུང་གྲངས་བརྒྱད་ནས་བོན་གཞིས་ས་གནས་ཉིན་སློབ་ཏུ་བསྐྱོད་ཅིང་ལོ་རིམ་བརྒྱད་པ་སློབ་མཐར་ཕྱིན། ༡༩༩༢ལོར་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་། ༧རྒྱལ་བ་སྨན་རི་བའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་རྣམ་གཉིས་ཀྱི་དྲུང་ནས་གཙང་གཙུག་གི་སྡོམ་པ་བཞེས་ཤིང་མཚན་ལ་ཉི་མ་དོན་གྲུབ་ཅེས་གསོལ། དེ་ནས་༧དཔལ་གཤེན་བསྟན་སྨན་རིའི་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྒྲིག་ཁོངས་སུ་ཞུགས་གནང་། ཕྱི་ལོ་༡༩༩༦ལོའི་བོད་ཟླ་བ་དང་པོའི་ཚེས་ལྔ་ཉིན་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དང་། གསང་གསུམ་བོན་གྱི་མཛོད་འཛིན་༧སྐྱབས་རྗེ་སྨན་རིའི་ཡོངས་འཛིན་སྨྲ་བའི་དབང་པོ་སློབ་དཔོན་བསྟན་འཛིན་རྣམ་དག་རིན་པོ་ཆེ་རྣམ་པ་གཉིས་ཀྱི་དྲུང་ནས་དག་པ་དྲང་སྲོང་གི་སྡོམ་པ་བཞེས། ཕྱི་ལོ་༢༠༠༦ལོའི་ཟླ་བ་༣པའི་ཚེས་༡༥ཉིན་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་༧སྐྱབས་རྗེ་རྒྱལ་བ་སྨན་རི་བའི་མཁན་སློབ་ཉི་ཟླ་ཟུང་འབྲེལ་གྱི་མདུན་ནས་མདོ་སྔགས་སེམས་གསུམ་རིག་གནས་དང་བཅས་པ་སྦྱངས་པ་མཐར་སོན་གྱི་རབ་འབྱམས་དགེ་བའི་བཤེས་གཉེན་ཆེན་མོའི་མཚན་བཏགས་བཞེས་གནང་མཛད། ཕྱི་ལོ་༢༠༠༨ལོར་གདན་ས་ཆེན་མོ་སྨན་རི་བའི་བཤད་སྒྲུབ་སློབ་དཔོན་གྱི་ཁྲི་ལ་མངའ་གསོལ་མཛད་ཅིང་ཕྱི་ལོ་༢༠༡༢ལོར་སྨན་རིའི་བཤད་སྒྲུབ་མཁན་པོའི་ཁྲི་ལ་མངའ་གསོལ་མཛད། དེ་ནས་བཟུང་གཡུང་དྲུང་བོན་གྱི་བཤད་སྒྲུབ་འདུས་སྡེའི་སློབ་གཉེར་བ་རྣམས་ལ་ཉིན་ལྟར་མདོ་སྔགས་སེམས་གསུམ་རིག་གནས་དང་བཅས་པ་སློབ་ཁྲིད་གནང་མུས་སུ་བཞུགས། སྔ་ཕྱིར་གྲྭ་ཚང་གི་དུང་པ་དང་རྒྱ་གླིང་པ། དུང་ཆེན་པ། འཆམ་དཔོན་དང་འཆམ་འཇུག་བཅས་དང་། དེ་བཞིན་སྨན་རིའི་གཡུང་དྲུང་བོན་གྱི་བཤད་སྒྲུབ་འདུས་སྡེའི་རྩིས་པ་དང་དགེ་བསྐོས། སྨན་རིའི་བླ་སྤྱིའི་དྲུང་ཆེ་དང་། གཡུང་དྲུང་བོན་གྱི་དྲ་རྒྱའི་སློབ་སྟོན་པ་བཅས་ཀྱི་ཕྱག་ལས་ཀྱང་མཛད། གསུང་རྩོམ་གྱི་སྐོར་ལ་ >དང་།  > གླེགས་བམ་སྟོད་སྨད་གཉིས།  >ཞེས་པའི་དཔྱད་རྩོམ་ཕྱོགས་བསྒྲིགས་དེབ་གཅིག་བཅས་ཁྱོན་བསྡོམས་གསུང་རྩོམ་པོད་བཞི་བརྩམས་གནང་མཛད་ཡོད་པ་བཅས་ཀྱི་མཛད་རྣམ་སྙིང་བསྡུས་ཙམ་དུ། མར་ནང་དགེ་བཤེས་ཁྲི་གཡུང་དྲུང་ནས་བསྡུས་པ་དགེ་གྱུར་ཅིག །
1,204 total views, no views today
གངས་དཀར་སྲིད་པའི་རྩེ་ནས་འཁྱིལ་བ་ཡི།།
གངས་རིའི་ཕ་ཆོས་གཡུང་དྲུང་བོན་བསྟན་གྱི།།
གངས་ཆུ་བསིལ་མའི་རྒྱ་མཚོ་འདེགས་པ་པོ།།
གངས་ཅན་མགོན་པོ་རྒྱལ་བ་སྨན་རི་མཆོད།།
མཆོད་པའི་མེ་ཏོག་ཚོམ་བུས་མདུན་ནས་བསུས་ཏེ་སྐབས་དོན་གླེང་བར་འཇུག་པ་ལ། ཕྱི་ལོ་༢༠༡༨ཟླ་༦ཚེས་༢༦ཉིན་གྱི་ཞོགས་པར་༧སྐྱབས་རྗེ་རྒྱལ་བ་སྨན་རི་བའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་དང་སྟོན་འཁོར་ལྷན་རྒྱས་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་གྲྭ་ཚང་གཉེར་པ་སོགས་ཀྱིས་ཕེབས་བསྐྱེལ་ཞུས་ཏེ་རྒྱ་གར་གྱི་རྒྱལ་ས་ལྡི་ལི་གསར་པར་ཉིན་གུང་ཙམ་དུ་འབྱོར། ཕྱི་ཚེས་༢༧ཉིན་མཁའ་ལམ་བརྒྱུད་ནས་བལ་ཡུལ་རྒྱལ་སའི་གནམ་ཐང་དུ་དཔལ་ལྡན་ཁྲི་བརྟན་ནོར་བུ་རྩེའི་སྤྱི་གཉེར་དགེ་བཤེས་ཤེས་རབ་རིན་ཆེན་དང་། བོན་མ་ཧཱ་སང་གི་དྲུང་ཡིག་དགེ་བཤེས་མཆོག་ལེགས་སོགས་ཀྱིས་ཕེབས་བསུ་ཞུས་ནས་དཔལ་ལྡན་ཁྲི་བརྟན་ནོར་རྩེར་ཞབས་སོར་བདེ་བར་འཁོད་གནང་མཛད། ཕྱི་ཟླ་༧ཚེས་༢ཉིན་བལ་ཡུལ་རྒྱལ་སའི་གནམ་ཐང་དུ་དཔལ་ལྡན་ཁྲི་བརྟན་ནོར་བུ་རྩེའི་གཉེར་པ་དགེ་བཤེས་ཤེས་རབ་རིན་ཆེན་དང་གླིང་ཚང་པ་ཁྲོ་ཚང་གཡུང་དྲུང་འོད་ཟེར་དེ་བཞིན་བལ་ཡུལ་དུ་གནས་བཞུགས་ཨ་མདོ་ཤར་པའི་ཚོང་པ་སོགས་ཚོགས་པ་ཁག་གི་ཚོགས་མི་རྣམས་ཀྱིས་ཕེབས་སྐྱེལ་ཞུས་རྗེས་བལ་ཡུལ་བརྒྱུད་ལྷ་སའི་གོང་དཀར་རྫོང་གི་གནམ་ཐང་དུ་སྐུ་འཁོར་ལྷན་རྒྱས་བདེ་བར་ཕེབས་གནང་མཛད་པ་དང་། རྩོམ་ཡིག་འདིའི་འཕྲོ་ཀློག » »
2,918 total views, no views today
༄།།རི་བོ་དགེ་ལྡན་པས་མདོ་སྔགས་ཀྱི་འོད་གསལ་དོན་དམ་བདེན་པ་
བཞེད་མི་བཞེད་ཀྱི་བཟུང་མཚམས་བཞུགས་སོ། །
རྩོམ་པ་པོ། ལྷ་རམས་པ་ངག་གི་དབང་ཕྱུག །
དེ་ཡང་མདོ་སྔགས་གཉིས་ཀའི་གཞུང་མང་པོར་འོད་གསལ་ལ་སྟོང་ཉིད་དམ་དོན་དམ་པའི་བདེན་པ་ཞེས་ཚིག་ཟུར་ལ་ཡོད་ཀྱང་། སྔ་རབས་པ་རྣམས་ནི་ཡེ་ཤེས་ལ་དོན་དམ་སྤྲོས་བྲལ་དངོས་བཞེད་ཅིང་། རི་བོ་དགེ་ལྡན་པས་ནི་ཡུལ་གྱི་མིང་ཡུལ་ཅན་ལ་བཏགས་པར་བཞེད་དོ། །
དེ་ཡང་ཤེར་མདོ་ལས་སྟོང་གཞི་ཤེས་པ་ཕྲ་རགས་གཅིག་པོ་ལ་མི་འཇོག་པར། གཟུགས་ནས་རྣམ་མཁྱེན་བར་གྱི་ཆོས་ཐམས་ཅད་བདེན་པས་སྟོང་པས་ན་འོད་གསལ་བར་གསུངས། དཔེར་ན། ཡུམ་གྱི་མདོ་ལས། གཟུགས་ལ་གཟུགས་མ་མཆིས་ཏེ། གཟུགས་ཀྱི་རང་བཞིན་འོད་གསལ་བའི་ཕྱིར། ཅེས་པ་ནས་རྣམ་མཁྱེན་གྱི་བར་དུ་དེ་ལྟར་གསུངས་སོ། ། རྩོམ་ཡིག་འདིའི་འཕྲོ་ཀློག » »
2,664 total views, 1 views today
གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་རྒྱལ་ལོ་སུམ་སྟོང་གཅིག་བརྒྱ་ལྔ་བཅུ་ང་ལྔ་(༣༡༥༥)བོད་ས་ཁྱི་ལོའི་ཟླ་བ་གཉིས་པའི་ཚེས་པ་བཅུ་བདུན་ཉིན་ཏེ། རྩོམ་ཡིག་འདིའི་འཕྲོ་ཀློག » »
1,374 total views, 1 views today
སྔོན་གླེང་གི་གཏམ།
ད་ལན་༧གདན་ས་སྨན་རིའི་གླིང་དུ་བགྲང་བྱ་དུ་མར་རང་ཉིད་དང་དཀའ་སྡུག་གི་འཚོ་བ་མཉམ་རོལ་གནང་བའི་འཛིན་གྲྭ་གཅིག་པའི་གཡུང་དྲུང་སྤུན་གྲོགས་ངེད་རྣམས་ལ། ༸སྐྱབས་རྗེ་རྒྱལ་བ་སྨན་རིའི་མཁན་སློབ་རྣམ་གཉིས་ཀྱིས་བཀའ་རམས་པའི་མཚན་གནས་གསོལ་བསྩལ་གནང་བའི་ལོ་འདིའི་ལོ་མཇུག་ཏུ་རང་གི་སྔར་བྲིས་ཀྱི་རྩོམ་ཡིག་འགའ་ཞིག་ཕྱོགས་གཅིག་ཏུ་བསྒྲིགས་ཏེ།  > (measurement for dry goods and weight)ཞེས་པའི་དེབ་འདི་ཉིད་པར་བསྐྲུན་བྱས་པའི་དགོས་དོན་གཙོ་བོ་ནི། མཁས་འདོད་དང་གྲགས་འདོད་ལྟ་བུ་མ་ཡིན་པ་རང་ལ་བཀའ་དྲིན་གཞལ་ཟླ་བྲལ་བའི་སྤྱི་གཙུག་གི་ཉི་ཟླ་ཟུང་སྟེ། ཇི་སྐད་དུ། ‘‘སེམས་བསྐྱེད་པའི་མཁན་པོ་དང་སློབ་དཔོན།’’ ཞེས་པའི་ལུང་དོན་བཞིན་༧སྐྱབས་རྗེ་མཁན་སློབ་རྣམ་གཉིས་ཀྱི་བླ་མེད་ཀྱི་ཐུགས་བསྐྱེད་དང་ལམ་སྟོན་བཀའ་གསུང་གི་བདུད་རྩི་དང་། དེ་བཞིན་དུ། ལུས་བསྐྱེད་པའི་དྲིན་ཅན་ཕ་མ་བགྲེས་སོང་གཉིས་ཀྱིས་སྙིང་བརྩེ་བས་བསྐྱངས་པའི་རེ་འདོད་རྣམས་རིང་ནས་བདག་གིས་ཡིིད་ལ་བཅགས་པས་ཚུལ་འདིས་བཀའ་དྲིན་གྱི་ཆ་ཙམ་རེ་བསབ་པར་ཀུན་ནས་བསླངས་ཏེ། ‘‘མེ་ཏོག་ཆུང་ཡང་ལྷ་རྫས་’’ཞེས་པའི་དཔེ་ལྟར་ཐུགས་མཉེས་མཆོད་སྤྲིན་ཞིག་གི་ཚུལ་དུ་སྙམ་པ་དེའོ། ། རྩོམ་ཡིག་འདིའི་འཕྲོ་ཀློག » »
930 total views, no views today


text:
རྫོས་ཌན་ཡོས་སཱ་ཧྥེ། མཱ་ལཱ་ལཱ་ཨ་ཕའི་གཏམ་བཤད། རྐ་འོད་ཟེར་གྱིས་བསྒྱུར། སྤྱིར་ཕ་རྒྱུད་གཙོ་བའི་སྤྱི་ཚོཊ་དང་རིགས་རྒྱུད་མང་པོའི་ཁྲོད་ཕ་ནི། བུས་གསལ་… ཞིབ་ཏུ་ཀློག →
བྷེ་བྷེ་སི་ཚན་རིག་དང་འཁོར་ཡུག་ཅེས་པའི་ནང་བཀོད། རྐ་འོད་ཟེར་གྱིས་བསྒྱུར། སི་ཊེ་ཧྥི་ཧོ་ཁེང་དགུང་ལོ་ 76 ཐོག་འདས་གྲོངས་སུ་གྱུར་འདུག ཁོང་གིས་དབང་ར… ཞིབ་ཏུ་ཀློག →
___རྐ་འོད་ཟེར་གྱིས་བསྒྱུར་སྒྲིག་བྱས། གྲོགས་པོ་ཞིག་གི་ལག་ནས་མ་ལག་ཚང་མ་བོད་ཡིག་ནང་སྒྲིག་ཆོག་པའི་ཁ་པར་ཞིག་མཐོང་ཞིང་། ཞིབ་ཏུ་བལྟས་པས་དེ་ན… ཞིབ་ཏུ་ཀློག →
འཇོའུ་ལེ་ཡཱ་གྷེལ་ཧྥི་ཡི་གཏམ་བཤད། རྐ་འོད་ཟེར་གྱིས་བསྒྱུར། ངས་འཁྱུག་ཙམ་ལ་ཁྱེད་ཚོ་དམག་འཁྲུག་དྲག་པོའི་ཁྲོད་ཀྱི་དམག་མི་རེ་ཡིན་པའི་མོས་པ་བྱེད་དུ་འ… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
File:P medicine.svg
བསམ་ཡས་གཙུག་ལག་ཁང་གི་རྡོ་རིང༌། བསམ་ཡས་དགོན་ནི་ལྷོ་ཁ་ས་ཁུལ་གྲ་ནང་རྫོང་ཁོངས་ཡར་ཀླུང་གཙང་པོའི་བྱང་ངོས་བསམ་ཡས་ཤང་ཧས་པོ་རིའི་འདབས་སུ་གནས་ཤིང༌། བོད་ཤིང་ཡོས་སྤྱི་ལོ་ ༧༧༥ ལོར་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་རྨང་གཞི་བཏིང་ནས་མེ་ ཡོས་སྤྱི་ལོ་ ༧༨༧ ལོར་ཡོངས་སུ་ལེགས་བསྒྲུབས་ཟིན་ཅིང༌། གཙུག་ལག་ཁང་གི་དབུས་སུ་རིའི་རྒྱལ་པོ་རི་རབ་ལ་དཔེ་བླངས་ཏེ་དབུ་རྩེ་ལྷ་ཁང་ ཆེན་མོ་བཞེངས། སྟེང་གི་གཡས་གཡོན་དུ་ཉི་མ་ལྷ་ཁང་དང༌། ཟླ་བ་ལྷ་ཁང་བཞེངས། གླིང་བཞི་གླིང་ཕྲན་བརྒྱད་མཚོན་པའི་ཆེད་དུ་ཕྱོགས་བཞི་མཚམས་བརྒྱད་དུ་ལྷ་ཁང་ བཅུ་གཉིས་བཞེངས། ཕྱོགས་བཞིར་མཆོད་རྟེན་བཞི་དང་ལྕགས་རིའི་སྟེང་དུ་མཆོད་རྟེན་ཆུང་ངུ་བརྒྱ་དང་ བཅུ་མེད་བརྒྱད་བཞེངས། སྒོ་བཞིར་རྡོ་རིང་བཞི་བཙུགས་ཚུལ་ལོ་རྒྱུས་སུ་འཁོད་ཀྱང་དེང་སྒོ་བཞིའི་རྡོ་རིང་མིང་གི་ལྷག་མར་གྱུར་ཟིན་ལ། རྡོ་རིང་འདི་ནི་བསམ་ཡས་གཙུག་ལག་ཁང་གི་དབུ་རྩེའི་མདུན་ངོས་སུ་བཙུགས་པའི་གནའ་བོའི་རྡོ་རིང་དེ་ཉིད་ཡིན།
བསམ་ཡས་ཀྱི་རྡོ་རིང་འདི་བཙན་པོ་གང་གི་རིང་ལ་བཙུགས་པ་ཡིན་ཞེ་ན། སྐར་ཆུང་རྡོ་རིང་གི་ཡི་གེར་ཡབ་ཁྲི་སྲོང་ལྡེ་བཙན་གྱི་རིང་ལ། བྲག་དམར་གྱི་བསམ་ཡས་ལས་སྩོགས་པར་དབུས་མཐར་གཙུག་ལག་ཁང་བརྩིགས་སྟེ། དཀོན་མཆོག་གསུམ་གྱི་རྟེན་བཙུགས་པ་ཞེས་གསལ་བ་ལས་བསམ་ཡས་ཀྱི་རྡོ་རིང་ནི་བཙན་པོ་ཁྲི་སྲོང་ལྡེ་བཙན་གྱིས་འཛུགས་གནང་མཛད་པ་དངོས་སུ་ར་འཕྲོད་ནུས་པ་ཡིན། བསམ་ཡས་ཀྱི་རྡོ་རིང་འདི་དུས་ནམ་ཞིག་བཙུགས་སམ་ཞེ་ན། སྦ་བཞེད་ལས་ཁྲི་སྲོང་ལྡེ་བཙན་ས་མོ་ཡོས་སུ་སྟེ་སྤྱི་ལོ་ ༧༣༩ ལ་འཁྲུངས་ཤིང༌། དེ་ནས་བཙན་པོས་དགུང་ལོ་བཅུ་གསུམ་བཞེས་པའི་ལྕགས་མོ་ཡོས་བུ་སྟེ་སྤྱི་ལོ་ ༧༥༡ ལ་བསམ་ཡས་གཙུག་ལག་གི་རྨང་བཏིངས་པ་དང༌། ལོ་སྐོར་གཅིག་རྫོགས་པའི་ཆུ་མོ་ཡོས་སུ་སྟེ་སྤྱི་ལོ་ ༧༦༣ ལ་ཡོངས་སུ་གྲུབ་པ། དེ་ནས་ལོ་བཅུ་གཉིས་ཀྱི་རིང་ལ་རྗེ་འབངས་རྣམས་རྩེད་བྲོ་དང་བཟའ་བཏུང་གི་ལོངས་ སྤྱོད་ལ་རྣམ་པར་གཡེང་པས་ལྷ་ཁང་གི་རྨང་ཐམས་ཅད་བྱི་བས་ཁུང་བུ་བརྟོལ་ཅིང་རྟེན་ རྣམས་ཀྱི་མཆོད་པ་དང་ཞབས་ཏོག་ཆད་པས་བཙན་པོས་མ་བཟོད་པར་ཤིང་མོ་ཡོས་བུ་སྟེ་ སྤྱི་ལོ་ ༧༧༥ ལ་རྒྱ་གར་ནས་ཐམས་ཅད་ཡོད་སྨྲའི་དགེ་སློང་བཅུ་གཉིས་སྤྱན་དྲངས་ཏེ། བློན་པོའི་བུ་ཚ་རྣམས་ལ་རྒྱ་གར་གྱི་སྐད་བསླབས་ཤིང་སད་མི་མི་བདུན་རབ་ཏུ་བྱུང་ བ། ས་མོ་ལུག་སྟེ་སྤྱི་ལོ་ ༧༧༩ ལ་མི་སུམ་བརྒྱ་རབ་ཏུ་བྱུང་ལ་བཀའ་གཙིགས་ཀྱི་རྡོ་རིང་ཡང་དེ་དུས་བསླངས་སོགས་ བྱུང་བས་གཙུག་ལག་ཁང་གྲུབ་སྟོན་བསམ་གྱིས་མི་ཁྱབ་པ་བྱས་པ་དང་ཆབས་ཅིག་ཞང་བློན་ ལ་སོགས་པའི་བུ་དང་བུ་མོ་མང་པོ་རབ་ཏུ་བྱུང་ནས། ར་ས་དང་བྲག་དམར། ཁྲ་འབྲུག ཁབ་སོ་སོའི་འཁོར། བྲུ་ཤ། ཞང་ཞུང༌། མདོ་སྨད། སྡེ་བློན་གྱི་རིས་ལ་སོགས་པར་མངགས་ནས། བཅོམ་ལྡན་འདས་ཀྱི་རིང་ལུགས་འཛིན་པའི་དགེ་འདུན་པར་བསྐོས། ཆོས་མི་ནུབ་པའི་ཕྱིར་རྗེ་བློན་ཀུན་གྱིས་དབུ་སྙུང་བྲོ་བོར། ཐམས་ཅད་མནས་བསྒགས། གཙིགས་ཀྱི་མདོ་རྡོ་རིང་ངོས་སུ་བརྐོས་པ་སོགས་རྒྱ་ཆེར་མཛད་པ་དང་འདི་ནི་སྤྱི་ ལོ་ ༧༨༧ མས་ཡས་ཙམ་ལ་བཙུགས་པར་སྙམ། བཙན་པོ་ཁྲི་སྲོང་ལྡེ་བཙན་གྱིས་བཙུགས་པའི་གནའ་བོའི་རྡོ་རིང་འདིའི་མཐོ་ཚད་ལ་རྨིད་ ༤་༩ ཡོད་ལ། རྡོ་རིང་གི་མདུན་ངོས་སུ་བོད་ཡིག་ཡིག་ཕྲེང་ ༢༡ ཡོད་པ་ལས་གཡས་གཡོན་དང་རྒྱབ་ངོས་བཅས་སུ་ཡི་གེ་མེད། རྡོ་རིང་གི་དབྱིབས་ནི། རྡོ་རིང་འདིའི་དབྱིབས་ནི་ལྷ་སའི་དབོན་ཞང་མནའ་བཞག་རྡོ་རིང་དང་འདྲ་བར་བོད་ ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཡོད་དེ། རྒྱ་ཡུལ་རྣམས་སུ་ཡོད་པའི་གནའ་དུས་ཀྱི་རྡོ་རིང་ཕལ་ཆེར་ནི་དེང་ལྷ་སའི་པོ་ཏཱ་ལའི་རྒྱལ་སྒོའི་གཡས་གཡོན་དུ་ཡོད་པའི་ཁང་གསེར་རྡོ་རིང་དང་འདྲ་བར་རྡོའི་རུས་ སྦལ་གྱི་སྒལ་སྟེང་དུ་བཙུགས་ཡོད་པ་དང་རྩེ་མོ་ཡང་ཕལ་ཆེར་ནི་ཟླུམ་པོའམ་ཟླ་གམ་ གྱི་དབྱིབས་སུ་ཡོད་ལ། བསམ་ཡས་དང་ར་སའི་རྡོ་རིང་རྣམས་ནི་དེ་དང་མི་འདྲ་སྟེ་བསམ་ཡས་རྡོ་རིང་ནི་པད་ འདབ་ཀྱི་དབྱིབས་འདྲ་བའི་རྡོའི་སྟེགས་བུའི་ཐོག་ཏུ་བཙུགས་ཡོད་པ་དང༌། རྩེ་མོར་རྡོའི་ཁེབས་ཏོག་གིས་བརྒྱན་པ་ཞིག་ཡིན་པས་གནའ་བོའི་ཉམས་དང་ལྡན་ལྡན་པ་ ཞིག་ཡོད། རྡོ་རིང་གི་སྟེང་དུ་བརྐོས་པའི་ཡི་གེ་ཡང་ད་ལྟའི་བོད་ཡིག་དང་ཁྱད་ཆེ་སྟེ། གི་གུ་ཕལ་ཆེར་ནི་ཕྱིར་ལོག་དང༌། ད་དྲག་དང་འ་མཐའ་ཡང་མ་བསྡུས་པར་རང་སོར་བཞག་ཡོད་ལ་བརྡ་རྙིང་ཡིན་པས་སྐད་གསར་བཅད་མ་གནང་གོང་དུ་བསླངས་པ་ཞིག་ཡིན་པ་འདིས་ཀྱང་གྲུབ་བོ། ། བརྡ་རྙིང༌།
རྡོ་རིང་ལས་བཤུས་པའི་ཡི་གེ། ༡ ༄། །ར་ས་དང༌། བྲག་དམར་གྱྀ་ ༢ གཙུག་ལག་ཁང་ལས་སྩོགས་ ༣ པར། དཀོན་མཅོག་གསུམ་ ༤ གྱི་རྟེན་བཙུགས་པ་དང༌། སངས་ ༥ རྒྱས་ཀྱྀ་ཆོས། མཛད་པ་འདྀ། ༦ ནམ་དུ་ཡང་མྱྀ་གཏང་མའ་ཞིག་ ༧ པར་བགྱྀའོ། ཡོ་བྱད་སྦྱརད། ༨ པའ་ཡང༌། དེ་ལས་མྱི་དབྲྀ་མྱི་
ཡིག་ཆའི་ལོ་རྒྱུས།
ཟླ་ཚེས་/དུས་ཚོད་གནུན་ཏེ་རྩོམ་ཡིག་ལ་ལྟ་བ།
ཡིག་ཆ་བེད་སྤྱོད་ཁུལ།
5pagelink འདི་ལ་སྦྲེལ་ཡོད།
Global file usage
The following other wikis use this file:
- Usage on af.wikipedia.org
- Usage on am.wikipedia.org
- Usage on ar.wikipedia.org
- سيلدينافيل
- الفارابي
- صحة
- عبد العزيز الرنتيسي
- ابن طفيل
- عود تخليل أسنان
- سواك
- أنف
- طب
- بطن
- ظهر
- إيدز
- معجون أسنان
- فرشاة أسنان
- مرض فيروس إيبولا
- ابن رشد
- نقاش:تخدير
- إبراهيم ناجي
- نقاش:أبو بكر الرازي
- وأد البنات
- نقاش:وأد البنات
- راديوم
- أبو بكر الرازي
- مرض معد
- نقاش:مرض معد
- زهري (مرض)
- نقاش:زهري (مرض)
- أكسجين
- نوستراداموس
View more global usage of this file.


text:
ཧྭ་ཤིས་སྨན་ཁང་གི་ཆེད་ལས་སྨན་པ་ལྷ་སར་སླེབས་ཏེ་ཐུམ་འབུའི་ནད་པར་རིན་མེད་པར་གཤག་བཅོས་བྱས།
སྤེལ་དུས 2018-10-12
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། བྱམས་པས་བསྒྱུར།
ཟླ་10ཚེས་10ཉིན་གྱི་སྔ་དྲོའི་ཆུ་ཚོད་དགུ་དང་ཕྱེད་ཀའི་སྟེང་། ནག་ཆུ་ནས་ཡིན་པའི་ཚེ་དབང་གིས་རང་སྐྱོང་ལྗོངས་མི་དམངས་སྨན་ཁང་གཉིས་པར་ཐུམ་འབུའི་ནད་གཤག་བཅོས་ཁང་ནང་དུ་གཤག་བཅོས་བྱས། དེ་སྔའི་ཐུམ་འབུའི་ནད་གཤགས་བཅོས་དང་མི་འདྲ་བ་ཞིག་ནི་ད་ཐེངས་ཀྱི་སྨན་པ་ཚང་མ་ནི་སི་ཁྲོན་སློབ་ཆེན་ཧྭ་ཤིས་སྨན་ཁང་གི་ཆེད་ལས་མཁས་པ་ཡིན། ཚེ་དབང་ད་ལོ་ལོ35ཡིན་པ་དང་། 2016ལོའི་ལོ་མཇུག་ཏུ་ཐུམ་འབུའི་ནད་བཤེར་འགོད་བྱེད་སྐབས་ཐུམ་འབུའི་ནད་ཕོག་ཡོད་པ་ཐག་བཅད། ཁྱིམ་ཚང་དབུལ་ཕོངས་ཡིན་པས་སྨན་བཅོས་མ་བྱས་པར་ད་ལྟའི་བར་ལུས། 2017ལོར། ཚེ་དབང་ལ་“ཐུམ་འབུའི་ནད་ཕྱོགས་བསྡུས་འགོག་བཅོས་ནད་བཅོས་”ཀྱི་རོགས་སྐྱོར་ཐོབ་སྟེ། གཤགས་བཅོས་འགྲོ་གྲོན་ཚང་མ་རྩ་ཆག་བཏང་། ནད་ཀྱི་ཚབས་ཆེ་ཆུང་ལ་གཞིགས་ནས་ཚེ་དབང་ད་ལོའི་ཟླ་10ཚེས་10ཉིན་བཤགས་བཅོས་བཀོད་སྒྲིག་བྱས། ཚེ་དབང་ལ་གཤག་བཅོས་བྱེད་པའི་སྨན་པ་གཙོ་བོ་སི་ཁྲོན་སློབ་ཆེན་ཧྭ་ཤིས་སྨན་ཁང་གི་ཡོན་ཀྲང་གཞོན་པ་ཚིན་ཡོང་གིས་གཤག་བཅོས་བྱེད་ཞོར་བཤག་བཅོས་བྱེད་སྐབས་དོ་སྣང་བྱ་དགོས་པའི་དོན་ཚན་ངོ་སྤྲོད་བྱས། དུས་ཚོད་དལ་གྱིས་བཞུད། ཆུ་ཚོད་3འགོར་རྗེས་ཚིན་ཡོང་གིས་བརྗོད་རྒྱུར། “གཤགས་བཅོས་ཧ་ཅང་ལེགས་འགྲུབ་བྱུང་སོང་།” གཤག་བཅོས་ཁང་ནང་གི་ཛ་དྲག་གི་རྣམ་པ་རིམ་གྱིས་ལྷོད་གཡེང་དུ་གྱུར།
གཤག་བཅོས་ཚར་རྗེས། སི་ཁྲོན་སློབ་ཆེན་ཧྭ་ཤིས་སྨན་ཁང་གི་ཆེད་ལས་སྨན་པ་རྣམས་ཀྱིས་ཉིན་གུང་གི་ཁ་ལག་སྟབས་བདེ་ཞིག་ཟས་རྗེས་ལས་ཀར་འབད་པ་བྱས། མ་གཞི་ཕྱི་དྲོའི་ཆུ་ཚོད་3:30སྟེང་ཁོ་ཚོས་ད་དུང་མཆིན་མཁྲིས་ཀྱི་ནད་པར་འོས་འགན་སྨན་བཅོས་བྱ་དགོས། ད་ཐེངས་ཀྱི་འོས་འགན་སྨན་བཅོས་བྱེད་སྒོ་ནི་རང་སྐྱོང་ལྗོངས་མི་དམངས་སྨན་ཁང་གཉིས་པ་དང་། སི་ཁྲོན་སློབ་ཆེན་ཧྭ་ཤིས་སྨན་ཁང་གཉིས་ཀྱིས་མཉམ་འབྲེལ་གྱིས་སྤེལ་བ་ཡིན། རིན་མེད་པར་མཆིན་མཁྲིས་ཀྱི་ནད་པར་ཆེད་ལས་མཛུབ་སྟོན་དང་བློ་འདྲི་བའི་བྱེད་སྒོ་སྤེལ་གྲབས་ཡོད། ད་དུང་ནད་པ་ཁ་ཤས་ལ་གཤག་བཅོས་བྱ་དགོས། འོས་འགན་སྨན་བཅོས་འགོ་མ་བརྩམས་གོང་རང་སྐྱོང་ལྗོངས་མི་དམངས་སྨན་ཁང་གཉིས་པའི་སྒོ་བསྟེན་སྨན་ཁང་གི་སྨན་བཅོས་ཚོམས་ཆེན་དུ་འོས་འགན་སྨན་བཅོས་ལ་སླེབས་པའི་ནད་པས་ཁེངས་ཡོད། གྲོང་མི་སྐལ་བཟང་ཟླ་བས་བརྗོད་རྒྱུར་“ལོ་འདི་གཉིས་ནང་ཁྱིམ་ནང་དོ་སྣང་ཆེན་པོ་བྱེད་ཀྱིན་ཡོད། ཟ་མ་ཅི་ཡིན་རུང་མ་ཟས་གོང་ལག་པ་བཀྲུ་བ་དང་། བྱིས་གཉོར་ཁང་གི་བྱིས་པས་ཉི་མ་རེ་ལ་ལྭ་བ་ཐེངས་རེ་བརྗེ་བ་དང་། ད་དུང་ཁྱིམ་ནང་དུག་སེལ་འཕྲུལ་ཆས་སྤྱོད་བཞིན་ཡོད། གལ་སྲིད་ལག་པ་མ་བཀྲུས་པར་བྱིས་པ་ཡིན་ཡང་ཟ་མ་ཟས་མི་ཆོག” འདི་ལྟ་བུའི་འགྱུར་ལྡོག་ཧ་ལམ་ལོ་གཅིག་རིང་ཁོ་ད་གཟོད་གོམས་ལོབས་སུ་གྱུར། དེ་ནི་ཁོར་ཡུག་གི་ཤུགས་རྐྱེན་དང་སྲིད་གཞུང་གི་བདེ་ཐང་དྲིལ་བསྒྲགས་དང་ཁ་འབྲལ་ཐབས་མེད། རྒྱུན་མཐུད་སློབ་གསོའི་ཕན་འབྲས་དེ་ཞིབ་ཕྲའི་ཁྲོད་གསལ་བོ་མངོན་ཡོད། འོས་འགན་སྨན་བཅོས་བྱེད་པའི་ཡུལ་དངོས་སུ། གསར་འགོད་པས་སྐབས་བསྟུན་གྱིས་གྲོང་མི་འགར་བཅར་འདྲི་བྱས་ཏེ་ཐུམ་འབུའི་ནད་ལ་རྒྱུས་ལོན་བྱས། དྲིས་ལན་མང་ཆེ་བ་གཅིག་མཐུན་ཡིན། ཚང་མས་ནད་རིགས་འདི་ལ་འཇིགས་སྐྲག་མེད་པར། ཧ་ལམ་མི་ཡོད་ཚད་ལ་ནད་བྱུང་རྗེས་ཚང་མས་ཧུར་ཐག་གིས་ནད་བཅོས་བྱས་པ་དང་། ཐ་ན་གཤག་བཅོས་ལའང་དེ་འདྲའི་འཇིགས་སྐྲག་མེད། ཟླ་10ཚེས་10ཉིན་གྱི་ཕྱི་དྲོའི་ཆུ་ཚོད་6པའི་བར་འོས་འགན་སྨན་བཅོས་བྱེད་སྒོ་ལ་ཞུགས་པའི་མི་170ལྷག་ཡོད།
རང་ལྗོངས་ཀྱིས་“ཐུམ་འབུའི་ནད་ཕྱོགས་བསྡུས་འགོག་བཅོས་ཀྱི་འགག་སྒྲོལ་ནད་བཅོས་”སྤེལ་འགོ་བཙུགས་རྗེས། ལྗོངས་ཡོངས་ནང་རྒྱ་ཁྱབ་ཀྱིས་ཐུམ་འབུའི་ནད་ཕོག་པའི་ནད་པ་བཤེར་འགོད་བྱས་པ་མ་ཟད། ཆེད་དོན་སྨན་བཅོས་སྲོག་སྐྱོབ་ལག་བསྟར་བྱས། ཐུམ་འབུའི་ནད་པ་རེ་ལ་སྨན་བཅོས་ཁ་གསབ་རོགས་དངུལ་སྒོར་ཁྲི་གསུམ་བྱིན། དུས་མཚུངས་སུ་ད་དུང་འགོས་ནད་འབྱུང་ཁུངས་ཀྱི་དོ་དམ་ཚོད་འཛིན་ལ་ཤུགས་སྣོན་བརྒྱབ་པས་ཐུམ་འབུའི་ནད་འགོས་པའི་རྣམ་པ་གཞི་རྩའི་ཆ་ནས་བཀག་འགོག་ཐུབ། “ཐུམ་འབུའི་ནད་རང་ལྗོངས་སུ་ཁྱབ་རྒྱ་ཆེ་བ་དང་ནད་གཞི་ལྕི་བ། འགོས་ལམ་མང་བས་བདེ་ཐང་ལ་གནོད་པ་ཆེ།” རང་སྐྱོང་ལྗོངས་མི་དམངས་སྨན་ཁང་གཉིས་པའི་ཀྲུའུ་རེན་སྨན་པ་ཅང་ཀྲིན་ཙུང་གིས་བརྗོད་རྒྱུར། ཁྱི་ནི་ཐུམ་འབུའི་ནད་ཀྱི་འབྱུང་ཁུངས་གཙོ་བོ་ཡིན། མི་ཕྱུགས་མཉམ་གནས་ཀྱིས་ཐུམ་འབུའི་ནད་འགོས་སླ་བའི་རྣམ་པ་ཆགས་ཡོད་ལ། ཐུམ་འབུའི་ནད་ནི་ཞིང་ཕྱུགས་མང་ཚོགས་དབུལ་བོ་དང་ནད་གཞི་རྐྱེན་པས་སླར་ཡང་དབུལ་པོ་ཆགས་པའི་རྒྱུ་རྐྱེན་གཙོ་བོའི་གྲས་ཤིག་ཡིན། དེར་བརྟེན་ཐུམ་འབུའི་ནད་འགོག་བཅོས་ལས་རྣམ་པར་རྒྱལ་བར་ནར་འགྱངས་ཅུང་ཙམ་ཡང་བྱེད་མི་རུང་། རྒྱུས་ལོན་བྱུང་བ་ལྟར་ན། 2017ལོའི་ལོ་མཇུག་བར། རང་སྐྱོང་ལྗོངས་མི་དམངས་སྨན་ཁང་གཉིས་པས་ཐུམ་འབུའི་ནད་ཀྱི་གཤག་བཅོས་ཐེངས་500ལེགས་གྲུབ་ཟིན་པས། ལྗོངས་ཡོངས་ཀྱི་ཁྱབ་ཁོངས་ནང་ཐུམ་འབུའི་ནད་གཤག་བཅོས་ཐེངས་མང་པོ་བྱས་པའི་སྨན་ཁང་ཡིན་ལ། རང་སྐྱོང་ལྗོངས་ཐུམ་འབུའི་ནད་མཛུབ་ཁྲིད་ལྟེ་གནས་ཀྱིས་ལྗོངས་ཡོངས་ཀྱི་ཁྱབ་ཁོངས་ནང་གཙོ་ཁྲིད་ཀྱི་ནུས་པ་ཐོན་ཡོད།


text:
ཤེས་གསལ་ལྟར་ན། བོད་རིགས་གློག་བརྙན་འཁྲབ་ཁྲིད་པ་ཟོན་ཐར་རྒྱལ་གྱིས་འཁྲབ་ཁྲིད་བྱས་པའི་བོད་སྐད་གློག་བརྙན《ང་ཡི་ཆང་གསོལ་རོགས》ཞེས་པ་ཁ་སང་ཕྱི་དྲོའི་ཆུ་ཚོད་གསུམ་དང་ཕྱེད་ཀའི་སྟེང་ནས་ཟི་ལིང་ཚོང་དཔོན་ནོར་བཟང་ནས་ཐོག་མའི་གཟིགས་འབུལ་བྱས། གཟིགས་འབུལ་མཇུག་རྫོགས་རྗེས། གློག་བརྙན་འཁྲབ་ཁྲིད་པ་དང་འཁྲབ་སྟོན་པ་གཙོ་བྱས་སྒྲིག་སྦྱོར་མཁན་དང་བརྙན་ལེན་མཁན་སོགས་གློག་བརྙན་ལས་བཟོ་ཡོངས་ཀྱིས་མཉམ་དུ་བགྲོ་གླེང་དང་གློག་བརྙན་རྒྱབ་ལྗོངས་གཏམ་རྒྱུད་ངོས་ནས་ཁ་བརྡ་བྱས།
《ང་ཡི་ཆང་གསོལ་རོགས》ཞེས་པ་ནི་བོད་ཀྱི་དམངས་གཞས་ཤིག་ཡིན་ལ།ཁྱེད་ཀྱིས་ཆང་འདི་གཙང་བཞེས་གནང་རོགས་ཞེས་པའི་དོན་རེད། གློག་བརྙན་ལམ་ཁར་ཐོག་མར་ཞུགས་པའི་བོད་ཀྱི་གླུ་བ་གཡང་དྲུང་རྒྱལ་དང་། ན་གཞོན་འཁྲབ་སྟོན་པ་ཉི་མ་སྲུང་སྲུང་། སྲས་མཆོག་རྒྱལ་བཅས་གསུམ་གྱིས་གཙོ་འཁྲབ་བྱས་ཤིང་། གློག་བརྙན་འདི་ནི་རྒྱལ་རོང་ཡུལ་སྐད་ཀྱི་གློག་བརྙན་བརྩམས་ཆོས་ཆེས་ཐོག་མའང་ཡིན་པ་རེད།གློག་བརྙན་འདིའི་ནང་གཙོ་བོ་མི་གཤིས་བཟང་པོ་མངོན་པར་མཚོན་པའི་གཏམ་རྒྱུད་ཅིག་བརྗོད་པ་བརྒྱུད་དེ། ཆུང་མའི་སེམས་སུ་ཡུན་རིང་ཏུ་སྦས་པའི་གསང་བ་དེའི་རྐྱེན་གྱིས། ཁོ་མོ་སེམས་སྡུག་གི་གནས་སུ་ལྷུང་ཡོད་ལ། རང་ཉིད་ཀྱི་སྐྱེས་པ་ལའང་རྒྱུ་རྐྱེན་ཅི་ཡང་མ་བཤད། ཐེངས་ཤིག་གི་གློ་བུར་བའི་དོན་རྐྱེན་ཁྲོད། ཆུང་མས་ལྷ་སར་གོམ་བགྲོད་བྱེད་པའི་སེམས་ཐག་བཅད། དཀའ་སྡུག་གི་བརྒྱུད་རིམ་ཁྲོད། ཆུང་མ་དང་སྐྱེས་པ། བྱིས་པ་བཅས་ཀྱིས་གོམ་བཞུད་ཀྱི་དཀའ་སྡུག་ཁྲོད། ནང་སེམས་ལ་མི་འདྲ་བའི་འགྱུར་བ་བྱུང་བ་བརྗོད་ཡོད།
《ང་ཡི་ཆང་གསོལ་རོགས》ཞེས་པར་སྔ་རྗེས་སུ་ཧྲང་ཧེ་རྒྱལ་སྤྱིའི་གློག་བརྙན་དུས་ཆེན་སྟེང་ནས་དཔྱད་འདེམས་ཚོགས་པའི་བྱ་དགའ་དང་འཁྲབ་གཞུང་རྩེ་གྲས་ཀྱི་བྱ་དགའ་སོགས་ཐོབ་མྱོང་།
ཟོན་ཐར་རྒྱལ་ནི་རང་ཞིང་གི་མཚོ་ལྷོ་བོད་རིགས་རང་སྐྱོང་ཁུལ་ནས་སྐྱེས་པ་རེད་ལ། ཁོ་རང་པར་ལེན་དང་མཛེས་རྩལ་ལ་བརྟེན་ནས་གློག་བརྙན་བརྩམས་ཆོས《ལྷིང་འཇགས་ཀྱི་མ་ཎི་རྡོ་འབུམ》དང་། 《དྲི་མེད་ཀུན་ལྡན་འཚོལ་བ》《ཁྱི་རྒན》སོགས་ཀྱི་བརྙན་ཕབ་ལ་ཞུགས་མྱོང་། 2011ལོར་འཁྲབ་ཁྲིད་པ་དང་སྒྲིག་སྦྱོར་གྱི་ཐོབ་ཐང་སྤྱད་དེ་གཏམ་རྒྱུད་རང་བཞིན་གྱི་གློག་བརྙན་ཕབ་སྐྲུན་གྱི་ལས་ལ་དངོས་སུ་ཞུགས། ཁོའི་ཐོག་མའི་བརྩམས་ཆོས《དབུས་ལམ་གྱི་ཉི་མ》ལ་རྒྱལ་ཁབ་ཕྱི་ནང་གི་གློག་བརྙན་བྱ་དགའ་མང་པོ་ཐོབ་མྱོང་ཡོད་པ་རེད།
ལོ་ཙཱ་བ། ཀླུ་མོ།


text:
ཉེ་ཆར་ལྷ་ས་གྲོང་ཁྱེར་མཐོ་རིམ་སློབ་འབྲིང་གསུམ་པ་ཡིས་༼ཁྱིམ་བདག་ལ་སྤྲིངས་པའི་ཡི་གེ༽ཞེས་བྱ་བ་ཞིག་སྤེལ་ཏེ། སློབ་གྲྭ་དེའི་སློབ་མ་རྣམས་དབྱར་གནང་གི་སྐབས་སུ་ཆོས་ལུགས་བྱེད་སྒོ་སྣ་ཚོགས་སུ་ཞུགས་པར་ཁྱིམ་བདག་གིས་བཀག་སྡོམ་བྱེད་དགོས་ཞེས་འབོད་སྐུལ་བྱས་ཡོད། ཡང་། ད་ལོའི་ཟླ་ ༥་བའི་ཡས་མས་སུ་ལྷ་ས་གྲོང་ཁྱེར་གྱི་རྗེ་འབུམ་སྒང་སློབ་ཆུང་གིས་ཀྱང་བརྡ་སྦྱོར་ཞིག་སྤེལ་ཏེ། སློབ་གྲྭ་དེའི་དགེ་སློབ་དང་ལས་མི་སྣ་ཡོངས་ས་ག་ཟླ་བའི་ཆོས་ལུགས་དུས་ཆེན་དང་ཟླ་མཆོད་དུས་ཆེན་བཅས་ལ་ཞུགས་མི་ཆོག་ལ་སློབ་མའི་ཁྱིམ་བདག་ཀྱང་མི་ཞུགས་པའི་འགན་ཁུར་དགོས་པ་མ་
ཉེ་ཆར་ཀྲེའུ་ཅང་ཞིང་ཆེན་གྱི་ནང་བསྟན་མཐུན་ཚོགས་ཀྱིས་ཀྲེའུ་ཅང་ཞིང་ཆེན་ཡོངས་རྫོགས་ནས་ཁྲིམས་འགལ་གྱིས་བོད་བརྒྱུད་ནང་བསྟན་སྤེལ་བ་ལ་བཀག་སྡོམ་དང་དོ་དམ་བྱེད་ཀྱི་ཡིན་ཞེས་བརྡ་སྦྱོར་ཞིག་སྤེལ་འདུག ཀྲེའུ་ཅང་ནང་བསྟན་མཐུན་ཚོགས་ཀྱི་བརྡ་སྦྱོར་དེ་ནང་དུ།
© 2018 — Powered by WordPress
Theme by Anders Noren — Up ↑